সতীৰ তেজ/চতুৰ্থ অঙ্ক - ৱিকিউৎস\nসতীৰ তেজ/চতুৰ্থ অঙ্ক\n←সতীৰ তেজ/তৃতীয় অঙ্ক\nসতীৰ তেজ/পঞ্চম অঙ্ক→\n3181সতীৰ তেজদণ্ডিনাথ কলিতা১৯৫০\nব্ৰহ্মপুত্ৰৰ পাৰৰ ৰাজবাট।\nগদা। —পচোৱা বতাহৰ দৰে উৰি আহিছিলোঁ ধৰা দিবলৈ, লৰা ৰজাৰ হাতত প্ৰাণ সমৰ্পণ কৰি জয়াক ৰক্ষা কৰিবলৈ। কিন্তু পলম হ’ল, নাপালোঁ, জয়া মোৰ অদৃশ্য ৰাজ্যলৈ গুচি গ’ল। থৈ গ’ল ৰাজ্য-জোৰা এটা হাহাকাৰ, এটা হিয়াভগা কৰুণ সুৰ! আজি মোৰ জয়া নাই, প্ৰাণৰ মায়া নাই, সংসাৰৰ বন্ধন নাই। আজি মোৰ জীৱন মৰণ উভয় সমান। (চিন্তা কৰি) কিন্তু অৰাজক আহোম ৰাজ্যৰ শৃঙ্খলা লগাবলৈ আত্মগোপন কৰি প্ৰাণ ৰক্ষা কৰিছিলোঁ, আজি জয়াৰ মহাপ্ৰয়াণে সেই উদেশ্য আৰু মহৎ কৰিছে। তাক সাধন নকৰাকৈ মৰিবৰ মোৰ অধিকাৰ আছে জানো?–নাই। তেন্তে-জীয়াই থাকিব লাগিব, সতীৰ সাধনা সফল কৰিব লাগিব, শান্তিৰ ৰাজ্য প্ৰতিষ্ঠা কৰিব লাগিব। ( অলপ সময় আকাশলৈ চাই থাকি) আত্মৰক্ষা কৰিম, জয়াৰ আদেশ পালন কৰিম, সতীৰ তেজেৰে উদ্দীপ্ত হৈ লক্ষ্যস্থানলৈ আগ বাঢ়িম, আত্মগোপন কৰি\nঅসমৰ ইমূৰৰ পৰা সিমূৰলৈকে জুই জ্বলাই দিন। যেতিয়া সি জিভা মেলি আকাশ লঙ্ঘিব, তেতিয়া তাত দিম সেই পাষণ্ড নৰঘাতীদলৰ শোণিতৰ আহুতি। সেই দিন হে মোৰ জীৱন সাৰ্থক হব, স্বেচ্ছাচাৰিতাৰ লৌহদণ্ড ধুলিত মিলিব, জয়াৰ ভবিষ্যৎ দৃষ্টি বৰ্তমানত পৰিণত হ'ব। ( অলপ ৰৈ ) জয়া! জয়া। শক্তিময়ী তুমি, মোক শক্তি দিয়াঁ, ধৈৰ্য্য দিয়াঁ। কঠোৰ সংযম দিয়াঁ, যেন হিয়া ভেদি ওলোৱা প্ৰলয়ৰ হুঙ্কাৰ চেপি ৰাখি কৰ্ম্মক্ষেত্ৰ প্ৰস্তুত কৰিব পাৰোঁ, যেন পশুবল নিৰ্ম্মূল কৰি প্ৰতিশোধৰ ভস্মৰ মাজত শান্তৰ ৰাজ্য প্ৰতিষ্ঠা কৰিব পাৰোঁ।\n(স্থিৰ দৃষ্টিৰে শূন্যলৈ চাই থাকি )\nসৌৱা, সতীৰ তেজৰ ঢল উঠিছে, জয়াৰ চিতাৰ ধোঁৱাই আকাশ জুৰিছে। ৰাজ্য জুৰি ধুমুহা মাৰিব, শিলাবৃষ্টিত জগৎ কপিব, দেৱতাৰ বজ্ৰত পাপীৰ হৃদয় চূৰ্ণবিচূৰ্ণ হ'ব। ধৈৰ্য্য ধৰ গদাপাণি, হৃদয় বজৰ দৰে কঠিন কৰ, শোকৰ উচ্ছ্বাস প্ৰতিহিংসা বহ্নিৰ তাপেৰে শুকুৱাই পেলা। নিজৰ প্ৰতি নিৰ্ব্বিকাৰ হৈ সাধনা কৰ–প্ৰতিশোধ – ভীষণ প্ৰতিশোধ। (প্ৰস্থান। )\n(দুটা মানুহৰ প্ৰবেশ। )\nপ্ৰথম। —নাথাকোঁ বুলিছোঁ, নাথাকোঁ। ক'ৰবাত শুকাই মৰিম, তেও এনে অধৰমী ৰজাৰ ৰাজ্যত নাথাকোঁ।\nদ্বিতীয়। —এক প্ৰকাৰ বুঢ়াই হলোঁহি, তেও এনে অধৰম দেখা\nযে নাই, শুনাও নাই। লোকে তিৰী-বধ বুলি দোহাই দিলে কৰিবলৈ ধৰা কামো নকৰে। এওঁ দেখাদেখিকৈয়ে তিৰী-বধ কৰিলে।\nপ্ৰথম। —চাচোন বাৰু কুঁৱৰীক যে মাৰিলেই, আকৌ যি তাত বেজাৰ কৰিছিল তাকো মাৰিছে। গদা-কোঁৱৰে তাক ওচৰ চপাই পাব লাগিছিল, মাগুৰ মাছ কছা দি কছিলেহেতেন।\nদ্বিতীয়। —পৰা হ’লে নো শুদাই এৰে বুলি ভাবিছ নে? তেওঁ হ’ল অকলশৰীয়া, ৰজাৰ লগত হেজাৰ হেজাৰ পাইক।\nপ্ৰথম। —হ’ব নোৱাৰিছে। কোঁৱৰে কৰবাত চল চাই হে আছে। সুবিধা পালে একে মোহাৰতে তাৰ নেলু ছিঙি তেজ পিব।\n( আৰু দুটা মানুহৰ প্ৰবেশ। )\nতৃতীয়। —ককাইহঁত, কলৈ যাৱ?\nপ্ৰথম। —যলৈকে চকু যায়।\nচতুৰ্থ। —এৰা ককাই, এই দেশত আৰু থাকিব নোৱাৰি। এতিয়াও যে জীয়াই আছোঁ, এয়েই পৰম ভাগ্য! এনে ৰাজ্যত থকাতকৈ হাবিত বাঘ-ঘোঙৰ লগত থকাই ভাল।\nতৃতীয়। —চাচোন বাৰু, প্ৰজা আছে বুলি হে ৰজাটো। প্ৰজা নহলে নো ৰজাটো কিহৰ? এই ফেৰাও নো তেওঁৰ বিবেচনা হ’ব নাপায় নে?\nপ্ৰথম। —বিবেচনা হ'ব! দেখা নাই নে কেনেকৈ যাকে য'তে পায় ধৰি ধৰি মাৰিছে।\nনেপথ্যত ঢোলৰ শব্দ। সকলোৱে সেই ফাললৈ চায়, এনেতে কান্ধত ঢোল আৰু হাতত এখন দীঘল সাঁচি পাত লৈ দুটা ৰজাঘৰীয়া পাইকৰ প্ৰবেশ। )\n১ম পাইক। —(সাঁচি পাত চাই ) প্ৰবল প্ৰতাপান্বিত মহামহিম শ্ৰীল শ্ৰীশ্ৰীশ্ৰীশ্ৰীযুক্ত স্বৰ্গদেৱ চুলিক্‌ফাৰ আদেশ সকলোৱে শুনিবাহক –\n(দ্বিতীয় পাইকে ঢোল বজায়। মানুহকেইটা থৰ হয়। আন বাটৰুৱা মানুহ কিছুমান গোট ৰায়। )\n১ম পাইক। — ( সাচিপাত চাই ) যেহেতু ৰাজদ্ৰোহী গদাপাণি ভেশ ছন কৰি ফুৰিছে বুলি জনা গৈছে, সেই হেতুকে সমূহ প্ৰজাক জনোৱা যায় যে যেয়ে গদাপাণিৰ মূৰ আনি দিব পাৰিব, সেয়ে এহেজাৰ সোণৰ মোহৰ বঁটা পাব।\n( দ্বিতীয় পাইকে ঢোল বজায়। )\nযদি কোনোবাই পায়ো গোপন কৰে তাক সবংশে শালত দিয়া হ’ব।\n( পুনৰায় পূৰ্ব্ববৎ পাঠ কৰি দুয়ো ওলাই যায়। )\nপ্ৰ, মানুহ। —গদাকোঁৱৰৰ মূৰ অনাকেইটা হে হয়। লগ পালেই বাৰু, কাষ চাপিবলৈ সাহ কৰিব কোনে? জেৰেঙা পথাৰত চাওদাঙৰ মাজতে ওলাইছিল বুলি শুনিছোঁ, তেও দেখোন ধৰি ৰাখিব নোৱাৰিলে একা!\nদ্বি, মানুহ। —গদা কোঁৱৰক ধৰাটো বাৰু হৈছে! মুঠেই মাজতে নিৰ্দোষ মানুহ কিছুমানৰ মূৰ যাব।\nচতুৰ্থ মানুহ। —মই নকৈছোঁ এই ৰাজ্যত মানুহ নাথাকে।\nতৃ, মানুহ। —ইমানতে আঁতৰাই ভাল। ইয়াৰ পাচত পলোৱাৰো মুদা মৰিব। আকৌ লাগে যদি ঢোল পিটি শুনাৰ বোলে যেয়ে ঘৰৰ বাহিৰ ওলাব তাৰে প্ৰাণদণ্ড।\nপ্ৰ, মানুহ। —লৰা ৰজা থাকক মাথোন, তাৰ আটক নাই। এতিয়াই কৰবাত পৰ্ব্বতে-পাষণ্ডে সোমাই থকাই ভাল।\nদ্বি, মানুহ। —এৰা, বলহঁক, ইয়াৰ পৰা আঁতৰ হওঁ।\n( সকলোৰে.প্ৰস্থান। )\n( বিপৰীত ফালৰ পৰা গদাপাণিৰ প্ৰবেশ। )\nগদা। —গদাৰ প্ৰাণৰ মূল্য সহস্ৰ মোহৰ,—\nৰাজ্য যুৰি ঘুষিছে ৰজাই। নাজানে সি। —\nজয়াহীন গদাপাণি নাই মূল্য তাৰ।\nসংসাৰৰ মায়া-মোহ সকলো ছিগিল,\nসোণৰ সংসাৰ মোৰ হ’ল ছাৰখাৰ,\nভৰা নাও ডুবি গ’ল অতল জলত।\nঅকাতৰে দিব পাৰোঁ আত্ম-বিসৰ্জন।\nকিন্তু জয়াৰ আদেশ মই নোৱাৰোঁ পেলাব,\nনোৱাৰোঁ কৰিব ব্যৰ্থ সাধনা সতীৰ।\nভাগি যোৱা বুকু মোৰ শিলেৰে বন্ধাই,\nশত যাতনাৰ সহি শত শক্তিশেল,\nৰাখিব লাগিব প্ৰাণ; প্ৰতিহিংসা, প্ৰতিশোধ\nহ’ব মোৰ বিশল্য-কৰণী। প্ৰাণৰো প্ৰাণত\nয’ত কমল-কোৰক আছিল জয়াৰ স্থান,\nতাত আজি নৱ বেদী শ্মশান-ভস্মৰ।\nঅধিষ্ঠাত্ৰী প্ৰতিহিংসা লোলজিহ্বা মেলি।\nঅন্তৰ্হিত দয়া, ক্ষমা, প্ৰণয়-বন্ধন,\nঅন্তৰ্দ্ধান কল্পনাৰ চিত্ৰ অতীতৰ।\nসম্মুখত অতি গাঢ় অন্ধ অন্ধকাৰ,\nপ্ৰতিহিংসা সাধনৰ সুবৰ্ণ সুযোগ।\nনাচি উঠ শিৰে শিৰে দানৱ-প্ৰবৃত্তি,\nজ্বলি উঠ দীপশিখা মহা প্ৰলয়ৰ,\nতুমুল তৰঙ্গ তুলি ঘূৰ্ণ প্ৰভঞ্জন\nবই যা মোহাৰি বিশ্ব অস্তিত্ব উৰাই।\n( বেগেৰে যাবলৈ ধৰে। এনেতে এদল সৈন্ত গদাপাণিৰ আগত উপস্থিত হয় আৰু গদাপাণিক বেৰি ধৰে। )\nগদা। –সাৱধান কুকুৰৰ দল! ব্যাধৰ টিহনি শুনি চেকুৰি আহিছ? নাহিবি, আঁতৰ হ, নহলে প্ৰাণ যাব।\n(সৈন্যবিলাক সাৱধানে চাপি আহে। )\nগদা। –কি! কথা নুশুন! এই তাৰ প্ৰতিফল।\n(সম্মুখত যাকে য’তে পালে ওফৰাই পেলাই বিজুলী সঞ্চাৰে ওলাই যায়। )\nপ্ৰ, সৈন্য। —পাই হেৰুৱালোঁ, সৌৱা একে জাঁপেই লুইতত পৰিল। টোপা কাঁড় যোৱা দি গৈছে।\nদ্বি, সৈন্য। —নাও বিচাৰ, নাও বিচাৰ। ৰজাই শুনিলে আধ্যা পৰিব।\nসকলোৱে। —ব’ল, ব’ল, নাও ল, খেদা দিওঁ।\n(সকলো লৰি ওলাই যায়। )\nনৈৰ সোঁতৰ হো-হোৱনি উঠিছে, ঢৌৱে আফালিব লাগিছে, ডকা ফুটিছে।\nগদাপাণিয়ে অবিৰাম সাঁতুৰিছে, মাজে মাজে মূৰ উলিয়াই পিচলৈ\nচাইছে। চাওঁতে চাওঁতেই গদাপাণি অদৃশ্য হৈ গ’ল। তাৰ\nপিচত নাৱত সৈন্তবিলাকৰ প্ৰবেশ। সিহঁতে কোবেৰে\nব’ঠা মাৰি নাও উৰুৱাই নিয়া দি নিছে।\nচৰাৰ ভিতৰত এফালে সাতখলপীয়া সিংহাসন, ওপৰত চন্দ্ৰতাপ।\nসিংহাসনৰ ওপৰত ডাঙ্গৰ গাৰু। সকলোতে নানাৰত্ন আৰু কাৰু-\nকাৰ্য্যৰ বিতোপন সৌন্দৰ্য্য। সিংহাসনৰ পৰা আঁতৰত দুয়ো\nকাষে দুশাৰী খুটাৰ দাতিত ডাঙ্গৰীয়াসকলৰ আসন।\nদুৱাৰ মুখত সশস্ত্ৰ প্ৰহৰী।\n(কথা পাতি পাতি বৰগোঁহাই আৰু বুঢ়াগোঁহাইৰ প্ৰবেশ।\nবুঢ়া। —আপুনি ভুল বুজিছে। স্বৰ্গদেৱৰ কাৰ্য্যত মোৰ কোনো হাত নাই! কোঁৱৰসকলৰ অঙ্গহানি, জয়মতীৰ শাস্তি,\nপ্ৰজাৰ পীড়ন আদি সকলো স্বৰ্গদেৱৰ নিজৰ ইচ্ছা। মোৰ পৰামৰ্শত তেনে কৰিছে বুলি যদি আপোনাৰ বিশ্বাস, তেন্তে সি মহাভুল।\nবৰ। —আপুনি পৰামৰ্শ নিদিব পাৰে, কিন্তু সম্মতি দিছে,—সাহায্য কৰিছে।\nবুঢ়া। —স্বৰ্গদেৱেৰ বিৰুদ্ধে চলিবলৈ মই অপাৰগ।\nবৰ। —বিনা দোষত শাস্তি দিয়া ৰাজধৰ্ম্ম নহয়। আপুনি মন্ত্ৰী, ৰজাক সুমন্ত্ৰণা দিয়াটো আপোনাৰ কৰ্ত্তব্যৰ ভিতৰত। অন্যায় কাৰ্য্যত নিৰ্ব্বিবাদে সাহায্য কৰাটো আৰু অন্যায়।\nবুঢ়া। —ন্যায়-অন্যায় অৱস্থাৰ ওপৰত নিৰ্ভৰ কৰে। এক অৱস্থাত যিটো অন্যায়, বিপৰীত অৱস্থাত সেয়ে কৰ্তব্য।\nবৰ। —তেন্তে আপুনি এই হত্যাকাণ্ড সমৰ্থন কৰে?\nবুঢ়া। —নকৰি উপায় নাই।\nবৰ। —আপুনি এতিয়াও ভাবি চাওক। যি কৰিলে কৰিলে, এতিয়াও ক্ষান্ত হওক। নিৰ্দোষ প্ৰজাৰ তেজেৰে দেশ ৰাঙ্গলী নকৰিব।\nবুঢ়া। —দোষ ৰজাৰ নহয়। গদাপাণি পলৰীয়া অপৰাধী। তেওঁক ধৰি দি ৰজাক সাহায্য কৰা প্ৰজাৰ কৰ্ত্তব্য। তাকে নকৰি গদাপাণিক পলাবলৈ যি সুযোগ দিয়ে, সি নিশ্চয় ৰাজদ্ৰোহী। মৃত্যুৰ বাহিৰে তাৰ আন শাস্তি নাই।\nবৰা। —আপুনি তেন্তে এই অত্যাচাৰত বাধা নিদিয়ে?\nবুঢ়া। –ৰাজ্যৰ বৰ্ত্তমান অৱস্থালৈ চাই নিদিওঁ। ডাঙ্গৰীয়াসকলে\nজন্মালোঁহেতেন। মোৰ অনুপস্থিতিৰ যোগ লৈ, আপোনালোকে শাসনৰ নামত পীড়ন, বিচাৰৰ নামত গুপ্তহত্যাৰ প্ৰবৰ্ত্তন কৰি দেশৰ সুখ-শান্তি দূৰ কৰিলে। এতিয়াও মই সাৱধান কৰি দিওঁ, অত্যাচাৰ বন্ধ কৰক। উৎপীড়নে কোনো কালে কোনো দেশতে সুশাসন প্ৰবৰ্তন কৰা নাই। নহলে ইয়াৰ যি পৰিণাম হ’ব, সি অতি ভয়ঙ্কৰ। অকল স্বৰ্গদেৱেই নহয়, আপুনিও তাৰপৰা মুক্তি নাপায়।\n(বৰপাত্ৰগোঁহাই আৰু অন্যান্য বিষয়াসকলৰ প্ৰবেশ। এনেতে নেপথ্যত\nশঙ্খঘণ্টা বাজি উঠে। দুশাৰী সশস্ত্ৰ চাওদাঙৰ মাজে দি শৰীৰ-ৰক্ষী\nআৰু ছত্ৰচামৰধাৰীসহ ৰজাই প্ৰবেশ কৰে। ডাঙ্গৰীয়াসকলে\nঅভিবাদন জনায়। ৰজাই আসন গ্ৰহণ কৰে। চাওদাং-\nবিলাক চ'ৰাৰ দুৱাৰ মুখত থিয় দি থাকে। )\nৰজা। – উগ্ৰ দৃষ্টিৰে কেইওফালে চাই। ডাঙ্গৰীয়াসকল! ৰাজদ্ৰোহী গদাপাণি আজিও ধৰা নপৰিল! ইয়াৰ কাৰণ কি? মই অনুমান কৰিছো আপোনালোকে ৰাজকাৰ্য্যত অৱহেলা কৰিছে।\nবৰ, গো। —স্বৰ্গদেৱ! ই আমাৰ ওপৰত অযথা দোষাৰোপ। গদাপাণি ৰাজদ্ৰোহী হয় নে নহয়, সি আমাৰ অজ্ঞাত। তথাপিও তেওঁক ধৰাই যদি স্বৰ্গদেৱৰ ইচ্ছা, তেনেহলে প্ৰচলিত প্ৰথামতে কাৰ্য্য কৰা উচিত আছিল। তাকে নকৰি নীতিবিৰুদ্ধ উপায়ৰ আশ্ৰয় ললে কিয়? হুৰামুৰাকৈ আগ বাঢ়ি গদাপাণিক হুৰাই দিলে কিয়? জানিব লাগি-\nমাত্ৰ পুনৰুদ্ধাৰ হৈছে। এনে অৱস্থাত যদি ৰাজ্যত উৎপাত অশান্তি বঢ়াই দিয়ে, সিহঁত আকৌ মূৰ তুলি উঠিব। আভ্যন্তৰিক শান্তিস্থাপন নহলে,—নিশ্চয় জানিব, আহোম ৰাজ্য নাথাকে।\nৰজা। —নাথাকে নাথাকক। বিদেশী শত্ৰুৰ ভয়ত গৃহ-শত্ৰুৰ হাতত আত্মসমপণ কৰিব নোৱাৰোঁ। বিদ্ৰোহীক দমাব লাগিব, সিহঁতৰ সঁচ মাৰি দেশত শান্তি প্ৰবৰ্ত্তাব লাগিব। তাৰ বাবে যিমান কঠোৰ হোৱাৰ প্ৰয়োজন, সিমান হ’ব লাগিব।\nবৰ। —স্বৰ্গদেৱে পাহৰিছে প্ৰজাশক্তি সিমান ক্ষুদ্ৰ নহয়। সন্মিলিত প্ৰজাশক্তিৰ ওচৰত ৰাজদণ্ড অতি তুচ্ছ। প্ৰীতিৰে প্ৰজাক বশ নকৰিলে, আন কোনো উপায়েৰে বশ কৰিব নোৱাৰি। সেই কাৰণে মই আকৌ আপোনাক অনুৰোধ কৰিছো, সকলো কঠোৰ ব্যৱস্থা পৰিত্যাগ কৰক।\nৰজা। —কি! আপুনিও তেনেহলে বিদ্ৰোহীৰ দলত?\nবৰ। —যদি এয়ে স্বৰ্গদেৱৰ ধাৰণা, তেন্তে এই পৰামৰ্শত বিদ্ৰোহীৰ যোগ নথকাই উচিত। অপৰাধ হলে মাৰ্জ্জনা কৰিব। মই আশা কৰোঁ, যিসকলৰ মত মোৰ লগত মিলে, তেওঁলোকে এই পৰামৰ্শৰ পৰা আঁতৰি থাকিব।\n( বৰগোঁহাই ওলাই যায়, লগতে আন বিষয়া দুজনমানো ওলায়। )\nৰজা। —এই দেশৰ ৰজা কোন? মোৰ সম্মুখত মোৰেই কৰ্ম্মচাৰীয়ে ঔদ্ধত্য দেখুৱাই গুচি যায়! ই দেখাদেখিকৈ\nবিদ্ৰোহৰ সূচনা। মই তাৰ বিচাৰ কৰিম, ইহঁতক সবংশে ধ্বংস কৰিম।\nবুঢ়া। —স্থিৰ হওক স্বৰ্গদেৱ! সময়তকৈ আগ নাবাঢ়িব। এতিয়াই গৃহ-বিবাদ আৰম্ভ কৰিলে সকলো উদেশ্য ব্যৰ্থ হ’ব। আগেয়ে গদাপাণিৰ ব্যৱস্থা হওক, তাৰ পিচত আনবিলাকৰ বিচাৰ কৰিব।\nৰজা। —গদাপাণিৰেই বা কি ব্যৱস্থা হ'ব! আজি ইমান দিনেও তাক ধৰিব নোৱাৰিলে। তাৰ ভীষণ মূৰ্ত্তি মই দেখিছোঁ, সি মোক হত্যা কৰিব।\nবুঢ়া। —আপোনাৰ কল্পনা অসঙ্গত। এইবাৰ এনে উপায়ত ধৰিব লাগে, যাতে গদাপাণিৰ মৃত্যু অপৰিহাৰ্য হয়।\nৰজা। —কি উপায়?\nবুঢ়া। —উপায় স্বৰ্গদেৱে কোৱাটোৱেই, মাত্ৰ তাতে অলপ যোগ দিব লাগিব। ঘোষণা কৰা হওক—এতিয়াৰ পৰা কোনো মানুহে নিজ গাওঁ এৰিব নোৱাৰে, আৰু অচিনাকি মানুহ মাত্ৰৰেই প্ৰাণদণ্ড। তেতিয়া গদাপাণি নিশ্চয় মৰিব। অৱশ্বে লগতে কিছুমান নিৰ্দ্দোষ মানুহে মৰা পৰিব\nৰজা। —কিছুমান মানুহ মৰিব, মৰক। গোটেইবোৰ মানুহ মাৰিও যদি গদাপাণিক ধৰিব পাৰি, তাতো মই সম্মত। যি ৰাজ্যই ৰজাক নামানে, সেই ৰাজ্য ধ্বংস হৈ যাওক।\nবুঢ়া। —তেন্তে এই ব্যৱস্থা মতেই কাৰ্য্য আৰম্ভ হওক।\nৰজা। —এতিয়াই, অবিলম্বে। যেনে উপায়েৰেই হওক, মোৰ ৰাজক্ষমতাৰ মৰ্য্যাদা ৰাখিব লাগিব। প্ৰজাই বুজিব লাগিব, মোৰ ইচ্ছাৰ বাহিৰে সিহঁতৰ ধৰ্ম্ম নাই।\n(বুঢ়া গোহাঁইৰ বাহিৰে সকলোৰে প্ৰস্থান )\nবুঢ়া। —ডেবেৰা বৰবৰুৱা নাই, লালুকশোলা বৰফুকন আজি সিপুৰীত। আজি অসমৰ ভাগ্য-বিধাতা এই আতন বুঢ়াগোঁহাই। যি কাৰ্য্য আৰম্ভ কৰিছোঁ, তাক শেষ নকৰাকৈ মই বিশ্ৰাম নলওঁ। স্বৰ্গদেৱৰ সকলো প্ৰতিদ্বন্দ্বীৰ শেষ কৰিম, সিংহাসনৰ দৃঢ়তা স্থাপন কৰিম, ৰাজ্যজোৰা হুল-স্থুল, অৰাজকতাৰ বিভীষিকা, সকলো শেষ কৰি আহোম ৰাজ্যলৈ নতুন আলোক নমাই আনিম। সিংহাসন নিষ্কণ্টক কৰি, ৰজা-প্ৰজা সকলোকে হাতৰ মুঠিত ৰাখি অপ্ৰতিহত ক্ষমতাৰে এনে ভাবে ৰাজ্যৰ গতি নিৰ্দেশ কৰিম, যাতে ভবিষ্যৎ বুৰঞ্জীত ৰাজমন্ত্ৰী আতন বুঢ়া-গোঁহাইৰ নাম স্বৰ্ণাক্ষৰে জিলিকি থাকে।\nবন্দৰ আৰু বাউলী গাভৰু।\nবন্দৰ। —ৰাজ্যত হুলস্থল, চাৰিওফলে কটা-মৰা। অকল গদাপাণিৰ কাৰণেই কিমান মানুহ মৰিছে, তাৰ সীমা-সংখ্যা নাই।\nবাউলী। —স্বৰ্গদেৱৰ এনেবোৰ অন্যায় দেখি-শুনিও আপোনালোকে সহি আছে কিয়? অকল ৰজাক নহয়, আপোনালোককো ইয়াৰ দোষে ছুব।\nবন্দৰ –মই যে কোনো উপায় ভাবি পোৱা নাই! ৰাজপ্ৰতিনিধি স্বৰূপে ৰজাৰ আদেশ মানিবলৈ মই বাধা। মোৰ আগৰ দুজন প্ৰতিনিধিয়ে গুৱাহাটী মোগলৰ হাতত অৰ্পণ কৰিছিল, মই তাক উদ্ধাৰ কৰিছোঁ। ৰঙ্গামাটিৰ যুদ্ধত নিজ প্ৰাণলৈ ভ্ৰক্ষেপ নকৰি আহোম গৌৰব ৰক্ষা কৰিছোঁ, স্বৰ্গদেৱৰ শত্ৰুনাশ কৰি ৰাজ্যবিস্তাৰ কৰিছোঁ। তথাপিও স্বৰ্গদেৱৰ ধাৰণ মই গদাপাণিক ধৰিবলৈ যত্ন কৰা নাই, কিয়নো তেওঁ মোৰ আত্মীয়। এনে অৱস্থাত প্ৰতিবাদ কৰোঁ কেনেকৈ? তেনে কৰিলে স্বৰ্গদেৱে মোকো অপৰাধী নকৰাকৈ নাথাকে।\nবাউলী। —কিন্তু ভাবি চাওক, গদাৰ দোষ কি! আহোম কুলৰ লক্ষ্মী জয়াৰ তেজৰ সোঁত এতিয়াও মাৰ যোৱা নাই। আকৌ মোৰ একেটি ভাইৰ তেজেৰে হাত বোলাব নে?\nবন্দৰ। —কি কৰিম! স্বৰ্গদেৱৰ বিশ্বাস গদাপাণি এই অঞ্চলতে আছে। মই কি চেষ্টা কৰিছোঁ, তাক বুজিবলৈ নতুন নতুন চোৰাংচোৱা পঠিয়াব লাগিছে। তেনে স্থলত মই কৰ্ত্তব্যত অৱহেলা কৰিব নোৱাৰোঁ।\nবাউলী। —তেনেহলে আপুনি গদাক ধৰি দিব?\nবন্দৰ। —পাল ধৰিবই লাগিব। ইচ্ছা হয়—মই নিজে মাতি আনি আশ্ৰয় দিওঁ, কিন্তু সি যে ৰাজদ্ৰোহ! গদা মোৰ অতি চেনেহৰ, কিন্তু কৰ্ত্তব্যৰ ঠাই তাৰো ওপৰত। কৰ্ত্তব্যৰ উপাসনাৰ বাহিৰে মোৰ আন ধৰ্ম্ম নাই। হৃদয় শিলেৰে বন্ধাই, চকুৰ লোতক চকুতে শুকুৱাই, ওলাই অহা কান্দোনৰ টেটু চেপি ধৰি নিজে নিজৰ গাত অস্ত্ৰ বহুৱায়ো কৰ্ত্তব্য পালিব লাগিব।\nবাউলী। —নহয় প্ৰিয়তম, এনে নিদাৰুণ নহ’ব। ৰজাৰ কাৰ্য্যই প্ৰমাণ কৰিছে তেওঁ উন্মাদ। ৰাজাজ্ঞা-পালন ধৰ্ম্ম হ’ব পাৰে, কিন্তু উন্মাদৰ উক্তি সমৰ্থন কৰা ধৰ্ম্ম নহয়।\nবন্দৰ। —তেন্তে কি কৰিবলৈ কোৱা?\nবাউলী। —মোৰ একেটি মাথোন ভাইক ৰক্ষা কৰক। আপুনিয়েই কৈছিল, সিদিনা খেদাখোৱা বঙ্গালে আকৌ গুৱাহাটী লবলৈ যো-যা কৰিছে বুলি। যদি সেয়ে হয়, এই দুৰ্য্যোগৰ সময়ত দেশ কেনেকৈ ৰক্ষা কৰিব! নিশ্চয় জানিব, গদাক ৰক্ষা নকৰিলে দেশ ৰক্ষা নহয়।\nবন্দৰ। —যুদ্ধৰ অন্তত বৰগোঁহাই ডাঙ্গৰীয়া গড়গাঁৱলৈ গৈছে। তেওঁৰ পৰা নগৰৰ সবিশেষ সংবাদ পাম বুলি আশা কৰিছোঁ। তেওঁৰ বাতৰি পোৱাৰ পিচত যদি মত পৰিবৰ্ত্তনৰ আৱশ্যক হয়, সি ভিন্ন কথা, কিন্তু বৰ্ত্তমানত স্বৰ্গদেৱৰ আদেশ পালনৰ বাহিৰে মোৰ আন কৰ্ত্তব্য নাই।\n(দুৱৰীৰ প্ৰবেশ। )\nদুৱৰী। —ডাঙ্গৰীয়া দেউতা! গড়গাঁৱৰ পৰা এজন কটকী আহিছে।\nবন্দৰ –আহিব পাৰে।\n(দুৱৰীৰ প্ৰস্থান। )\nবাউলী। —আপুনি যেন মোৰ অনুৰোধ দলিয়াই নেপেলায়।\n(বৰফুকনলৈ কাতৰ দৃষ্টিৰে চাই ওলাই যায় )\n(কটকীৰ প্ৰবেশ আৰু বৰফুকনৰ প্ৰতি অভিবাদন )\nবন্দৰ। —কটকী! কি সংবাদ?\nকটকী। —ডাঙ্গৰীয়া! সংবাদ অতি ভীষণ আৰু সম্প্ৰতি গোপনীয়। এইখন বৰগোহাই ডাঙ্গৰীয়াৰ চিঠি।\n(সাঁচি পাতত লিখা এখন দীঘল চিঠি দিয়ে। বৰফুকনে নিবিষ্টচিত্তে চিঠিখন পঢ়ে। পঢ়াৰ লগে লগে তেওঁৰ কপাল আৰু চকুত বিৰক্তি আৰু উদ্বেগ প্ৰকাশ পায়। )\nবন্দৰ। —(চিঠি পঢ়া হ’লত ) তেন্তে স্বৰ্গদেৱ সঁচাকৈয়ে উন্মাদ হ’ল! বহলাই কোৱাঁচোন কি হৈছে।\nকটকী। —চিঠিতেই সকলো পাব পায়। সঁচাকৈয়ে স্বৰ্গদেৱৰ মূৰৰ ঠিক নোহোৱা হৈছে। আগেয়ে যি হ’ল হ’ল, এতিয়া কুঁৱৰীক মৰাৰ বাবে কোনোবাই বেজাৰ কৰিছে বুলি শুনিলেও ধৰাই আনি শালত দিছে। গদাকোঁৱৰৰ হৈ যি একেষাৰ কথাও কৈছে, তাকেই ৰাজদ্ৰোহী বুলি শাস্তি দিছে। চকীয়াল, ঘাটৈ প্ৰভৃতিয়ে গদাপাণিৰ বাতৰি দিব নোৱৰাৰ বাবেই শাস্তি পাইছে। মানুহ ঘৰৰ পৰা ওলাব নোৱৰাত পৰিছে। এতিয়া আকেী গদাপাণিৰ নামৰ লগত মিল থকা নাম পালেই যাকে তাকে মাৰিবলৈ আদেশ হৈছে। ডাঙ্গৰীয়াসকল নিৰুপায়! বুঢ়াগোঁহাই ডাঙ্গৰীয়াৰ বাহিৰে বাকী ডাঙ্গৰীয়াসকল ৰজাৰ বিৰুদ্ধে থিয় দিবলৈ বাধ্য হৈছে। দেশৰ শান্তিৰ নিমিত্তে বৰ্ত্তমান স্বৰ্গদেৱক ভাঙ্গি আন এজনক পাটত বহুওৱাই তেওঁলোকৰ ইচ্ছা। আপুনিও তেওঁলোকৰ লগত যোগ দিব লাগে,— এয়ে আপোনাৰ ওচৰত তেওঁলোকৰ গোহাৰি।\nবন্দৰ। —তেওঁলোকে নে কাক পাটত বহুৱাব খোজে?\nকটকী। —কাক বহুৱাব! গদাকোঁৱৰৰ বাহিৰে জানো উপযুক্ত কোঁৱৰ আছে?\nবন্দৰ। —গদাৰ বাতৰি পাইছে জানো?\nকটকী। —নাই পোৱা। সকলোৰে বিশ্বাস তেওঁ এই ফালেই ক’ৰবাত ছদ্মবেশে আছে। আপুনি অভয় দিলেই তেওঁ ধৰা দিব।\nবন্দৰ। —গদাক সাহায্য কৰা মানে ৰাজদ্ৰোহ আচৰণ কৰা। সি যে মহাপাপ! তদুপৰি সকলোৱে কব আত্মীয় বুলি হে মই গদাৰ পক্ষ অৱলম্বন কৰিছোঁ।\nকটকী। —কোনেও নকয়। গদাকোঁৱৰক আপুনি পাটত বহুৱাব খোজা নাই, খুজিছে ডাঙ্গৰীয়া বিষয়াসকলে সমূহ অসমীয়া প্ৰজাই। ৰাজ্যৰ যেনে অৱস্থা, দৃঢ়ভাবে ৰাজদণ্ড ধৰিব পৰা এজন ৰজা নহলে আহোমৰ বুৰঞ্জী ইমানতেই শেষ হ’ব। তথাপিও যদি আপুনি প্ৰজাপক্ষ অৱলম্বন নকৰে, তেনেহলে নিশ্চয় নিশ্চয় পিচত অনুতাপ কৰিব লাগিব।\nবন্দৰ। —বাৰু, এতিয়া তুমি যোৱা, বিশ্ৰাম লোৱাঁগৈ। মই ভাবি চাওঁ।\n(কটকী ওলাই যায়। বন্দৰে চিঠিখনকে ঘূৰাই ঘূৰাই পঢ়ে। )\nবন্দৰ। —দুই নাৱত দুই ভৰি। কোন পথ লওঁ। মোৰ কৰ্ত্তব্য কি!\n(বাউলীৰ প্ৰবেশ। )\nবাউলী। —কটকীয়ে কি বাতৰি দিলে?\nবন্দৰ। —বাতৰি ভয়ানক! বৰগোঁহাইকে আদি কৰি ডাঙ্গৰীয়াসকল বিদ্ৰোহী হৈছে, স্বৰ্গদেৱক ভাঙ্গি গদাপাণিক পাটত বহুৱাবলৈ সঙ্কল্প কৰিছে। তেওঁলোকৰ লগত যোগ দিবলৈ মোকো আহবান কৰিছে। বাউলী। —এনে দিন যে আহিব তাক ভাবিবও নোৱাৰিছিলোঁ। ই পৰমেশ্বৰৰ কুপা। আপুনি এনেয়ে গদাৰ ফলীয়া হোৱা\nহলেও কোনেও দোষ দিব নোৱাৰিলেহেতেন। এতিয়া লোকে সাহায্য বিচাৰিছে, আহোম ৰাজ্য ৰক্ষা কৰিবলৈ এয়েই মাহেন্দ্ৰ সুযোগ। ইয়াক নেৰিব। এনে সজ উদেশ্যত দোষ হ’ব নোৱাৰে।\nবন্দৰ। —তথাপিও সি ৰাজদ্ৰোহ।\nবাউলী। —হওক ৰাজদ্ৰোহ। তাৰপৰা দেশৰ মঙ্গল হ’ব। সমূহ প্ৰজাৰ মঙ্গলৰ নিমিত্তে আপুনিও বিদ্ৰোহী হ’ব লাগিব। মই মিনতি কৰিছোঁ, আপুনিও এই প্ৰস্তাবত সম্মতি দিয়ক, দেশ ৰক্ষা কৰক, নিৰীহ নৰ-নাৰীৰ অকালমৃত্যু ৰোধ কৰক।\n( দুৱৰীৰ প্ৰবেশ )\nদুৱৰী। —পানীফুকন ডাঙ্গৰীয়াই লগ পাব খুজিছে।\nবন্দৰ। —যা ইয়ালৈকে মাতি আন।\n( দুৱৰীৰ প্ৰস্থান )\nবাউলী। —আপুনি যেন গদাৰ অমঙ্গল নিচিন্তে। গদাৰ কিবা হ’বৰ হ’লে মই জীয়াই থাকিব নোৱাৰোঁ।\n(বন্দৰে চিঠিখনক চাই চিন্তান্বিত হয়। অলপ পিচতে পানীফুকনৰ প্ৰবেশ)\nবন্দৰ। —ফুকন! আহক। কিবা নতুন বাতৰি আছে নে?\nপানী। —একো নাই। ইমান চেষ্টা, ইমান অনুসন্ধান মিছা হ’ল। গদাপাণিৰ কোনো বাতৰি নাই, জীয়াই আছে নে নাই তাতেই মোৰ সন্দেহ জন্মিছে।\nপানী। —ইমানবোৰ মানুহ মৰা হৈছে, কিজানি তাৰ ভিতৰত কোনোবাটো গদাকোঁৱৰেই আছিল।\nবন্দৰ। —সি যি কি নহওক, সম্প্ৰতি আৰু এটা নতুন বাতৰি আছে, এইখন পঢ়ি চাওক।\n(চিঠিখন দিয়ে। পানী ফুকনে পঢ়ে, মুখত আনন্দৰ চিন বিৰিঙ্গে। বন্দৰে তেওঁৰ মুখ-চকুৰ ভঙ্গী সাৱধানে লক্ষ্য কৰে। )\nপা, ফু। —কথা দেখোন গুৰুতৰ। হওঁতে অকল উজনীতে নহয়, এই ফালেও সকলোৰে মনৰ ভাব তেনে বুলিয়েই অনুমান হয়।\nবন্দৰ। —আপোনাৰ মত কি?\nপা, ফু। —মোৰ মত কি হ’ব! আপুনি যি আদেশ দিয়ে, সেয়েই মোৰ মত।\nবন্দৰ। —আপুনি মোৰ প্ৰশ্নটো সন্দেহেৰে লৈছে। সেইটো আপোনাৰ ভুল। মই আপোনাক পৰীক্ষা কৰিব খোজা নাই। অতি সৰলভাবে বিশ্বাসতে আপোনাৰ মতামত জানিব খুজিছোঁ।\nপা, ফু। —শুনক তেন্তে। ৰাজ-ভৃত্যস্বৰূপে মোৰ যি মত, ব্যক্তিগত ভাবে সেই মত নহয়। ব্যক্তিগতভাবে মই বৰগোঁহাই ডাঙ্গৰীয়াৰ প্ৰস্তাব সৰ্ব্বান্তঃকৰণে সমৰ্থন কৰোঁ!\nবন্দৰ। —তাৰ কাৰণ?\nপা, ফু। —তাৰ কাৰণ স্বৰ্গদেৱৰ কাৰ্য্যত বাধা নিদিলে ৰাজ্য নাথাকে, অন্ততঃ গুৱাহাটী আহোমৰ হাতত নাথাকে। ৰজাৰ কাৰ্য্যত কামৰূপৰ সকলো প্ৰজা বিৰক্ত, বৰুৰা-চৌধুৰীসকলৰ মনত বিদ্ৰোহৰ ভাব, ৰঙ্গামাটিৰ নবাব গুৱাহাটী আক্ৰমণ কৰিবলৈ সাজু। দেশত শান্তি নহলে শক্ৰক ভেটা দিব কেনেকৈ?\nবন্দৰ। —ভাল তেন্তে, আজি আবেলিকৈ চ'ৰাৰ মেলত ইয়াৰ মীমাংসা কৰিব লাগিব।\nপা, ফু। —আপোনাৰ আসৈ নাপালে কোনেও মনোভাব ব্যক্ত কৰিবলৈ সাহ নকৰে। কিন্তু আপুনি যদি বৰগোঁহাই ডাঙ্গৰীয়াৰ প্ৰস্তাবত সন্মত হয়, তেন্তে সকলোৱে আপোনাক সমৰ্থন কৰিব।\nবন্দৰ। —যদি সকলোৰে একমত হয়, ময়ো আৰু আপত্তি নকৰোঁ, অনিচ্ছাৰে হলেও ৰাজদ্ৰোহকেই কৰ্ত্তব্য বুলি গ্ৰহণ কৰিম। কিন্তু যাক কেন্দ্ৰ কৰি এই আয়োজন, সেই গদাপাণিয়েই যে নাই।\n( এজন চোৰাংচোৱাৰ প্ৰবেশ। )\nচোৰাং। —(সেৱা জনাই ) ডাঙ্গৰীয়া দেউতা, গদাপাণিৰ বাতৰি পাইছোঁ!\nবন্দৰ। —ক’ত আছে?\nচোৰাং। —ক’ত আছে সঠিককৈ নাজানো, কিন্তু গুৱাহাটীৰ ভিতৰতে ক’ৰবাত আছে।\nবন্দৰ। —কেনেকৈ জানিলা?\nচোৰাং। —মই বহুত অনুসন্ধান কৰি কালি জানিব পাৰিলোঁ, লুকী বুলি গাৰোৱনী এজনীৰ ঘৰত বৰ শকত-আৱত উজনীয়া মানুহ এজন আছে। মই পম খেদি গৈ নিৰ্ভুলকৈ বুজিব পাৰিলোঁ,—তেওঁ গদাপাণিৰ বাহিৰে আন কোনো নহয়। দুৰ্ভাগ্যবশতঃ কালি ৰাতিয়েই তেওঁ তাৰ পৰা নগৰমুৱা হৈ আহিল, মই অলক্ষিতে তেওঁৰ পিচ ললোঁ। নগৰৰ ওচৰলৈকে মই তেওঁক দেখিছিলোঁ, কিন্তু এবাৰ হঠাৎ নোহোৱা হ’ল, কেনি গ’ল ক’লৈ গ’ল, মই একোকে ঠাৱৰাব নোৱাৰিলোঁ। এতিয়ালৈকে বহু প্ৰবন্ধেৰে বিচাৰিলোঁ , তথাপি কোনো শুংসূত্ৰ পোৱা নগ’ল। এইটো হলে ডাঠি ক'ব পাৰোঁ, তেওঁ নগৰৰ ভিতৰতে ক'ৰবাত আছে।\nবন্দৰ। —বাৰু, এতিয়া যোৱাঁ, মই তাৰ ব্যৱস্থা কৰিম, তুমিও লক্ষ্য ৰাখিবা।\n( চোৰাংচোৱাৰ প্ৰস্থান। )\nপা, ফু। —যদি এয়ে হয়, কোঁৱৰক পোৱা কঠিন নহব। আপুনি অভয় দি জাননী দিওক, নিশ্চয় তেওঁ আত্মপ্ৰকাশ কৰিব।\nবন্দৰ। —আপোনালোকৰ যেতিয়া সেয়ে ইচ্ছা, ময়ে আৰু আপত্তি নকৰোঁ। আপুনি যাওক, আবেলিকৈ দোপদৰত সকলো সম্মিলিত হ'ম, তাতেই ভবিষ্যৎ কাৰ্য্য পদ্ধতি স্থিৰ কৰিম।\n( পানী ফুকনৰ প্ৰস্থান )\nমত দিছোঁ, কিন্তু মন শান্ত হোৱা নাই। ক’ব পৰা নাই—কোনটো বাট ঠিক। (চিন্তান্বিত হয়। )\n(বাউলীৰ প্ৰবেশ )\nবাউলী। —কি স্থিৰ কৰিলে?\nবন্দৰ। —কিনো কৰিম! উভয় সঙ্কট! সকলোৰে মত—গদাক সাহায্য কৰিব লাগে। মোৰো সেয়েই আন্তৰিক ইচ্ছা। কিন্তু কৰ্ত্তব্যই কয় তাৰ বিপৰীত আচৰণ কৰিবলৈ।\nবাউলী। —আপোনাৰ আন্তৰিক ইচ্ছাই বিবেকৰ বাণী; সেয়ে আপোনাৰ কৰ্ত্তব্য। তাৰ বাহিৰে আন একোৱেই আপোনাৰ কৰ্ত্তব্য নহয়। গদাক পাটত বহুৱাওক বা নবহুৱাওক, সি পিচৰ কথা; সম্প্ৰতি প্ৰাণদান দিয়ক।\nবাউলী। —আপুনি গদাক আশ্ৰয় দিয়ক, যাতে তেওঁৰ প্ৰাণ নিৰাপদ হয়, তাৰ ব্যৱস্থা কৰক।\nবন্দৰ। —কিন্তু গদাক এতিয়াও পোৱা নাই।\nবাউলী। —গদাক পোৱা একো টান কথা নহয়। মাত্ৰ আপুনি কওক—পালে আশ্ৰয় দিব।\nবাউলী। —ঠিক দিব? কওক, –আৰু গদাৰ প্ৰাণৰ ভয় নাই?\nবন্দৰ। —তুমিও মোক সন্দেহ কৰা নে?\nবাউলী। —এনেয়ে নকৰোঁ। কিন্তু ই জীৱন-মৰণৰ কথা,-ৰাজনীতিৰ কথা।\nবন্দৰ। —তোমাৰ ওচৰত মোৰ কোনো ৰাজনীতি নাই, বিশ্বাস কৰাঁ।\nবাউলী। —দেৱতা মোৰ! ক্ষমা কৰিব।\n( অলপ আগ বাঢ়ি ভিতৰলৈ চাই )\nবন্দৰ। —( বিমূঢ়ভাবে ) কি! গদাপাণি!\n(জিজ্ঞাস্থ দৃষ্টিৰে বাউলীলৈ চায়, এনেতে গদাপাণি সোমাই আহে। )\nবন্দৰ। —(গদাপাণিক নিলগতে দেখি ) গদাপাণি!\nগদা। —ভিনীহিদেউ! (বেগেৰে আহি বন্দৰৰ পদধূলি ল’ব খোজোঁতেই বন্দৰে সাবটি ধৰে। )\nচতুৰ্থ অঙ্ক শেষ।\n"https://as.wikisource.org/w/index.php?title=সতীৰ_তেজ/চতুৰ্থ_অঙ্ক&oldid=92077"ৰ পৰা অনা হৈছে


হনুমান চালিচা-লাউডস্পীকাৰ বিতৰ্ক সন্দৰ্ভত মুখ্যমন্ত্ৰী উদ্ধৱ ঠাকৰে, ‘দাদাগিৰি কৰিলে মোকাবিলা কৰিব জানো’ - Sky News Assam হনুমান চালিচা-লাউডস্পীকাৰ বিতৰ্ক সন্দৰ্ভত মুখ্যমন্ত্ৰী উদ্ধৱ ঠাকৰে, ‘দাদাগিৰি কৰিলে মোকাবিলা কৰিব জানো’ - Sky News Assam\nহনুমান চালিচা-লাউডস্পীকাৰ বিতৰ্ক সন্দৰ্ভত মুখ্যমন্ত্ৰী উদ্ধৱ ঠাকৰে, ‘দাদাগিৰি কৰিলে মোকাবিলা কৰিব জানো’\nমহাৰাষ্ট্ৰৰ মুখ্যমন্ত্ৰী উদ্ধৱ ঠাকৰেয়ে সোমবাৰে হনুমান চালিচা, লাউডস্পীকাৰ বিতৰ্ক সন্দৰ্ভত নীৰৱতা ভংগ কৰি মন্তব্য প্ৰদান কৰিছে। পৰোক্ষভাৱে সাংসদ নৱনীত ৰাণা আৰু স্বামী ৰবি ৰাণাক সতৰ্ক কৰি দিয়ে। উদ্ধৱ ঠাকৰেয়ে কয় যে যদি আপুনি ঘৰত হনুমান চালিচা পঢ়িব বিচাৰে তেন্তে স্বাগতম৷ কিন্তু যদি আপুনি দাদাগিৰি কৰে, তেনে কাণ্ডৰ সৈতে কেনেদৰে মোকাবিলা কৰিব লাগে সেয়া জানো। শিৱসেনাৰ প্ৰধান বালাচাহেব ঠাকৰেয়ে হিন্দুত্বৰ জৰিয়তে আমাক এইটো শিকাইছে। উদ্ধৱ ঠাকৰেয়ে আৰু কয় যে পিতৃ বাল ঠাকৰেৰ সময়ৰ পৰা ঘৰত সাধু আৰু সাধুসকলৰ ভ্ৰমণ হৈ আহিছে।\nযদি আপোনাৰ হিন্দুত্ব উচ্চাৰণৰ পৰম্পৰা নাথাকে, তেন্তে আপুনি আমাৰ ওচৰলৈ আহিব পাৰে। কিন্তু সেইটো কৰাৰ এটা উপায় আছে। মই সৰুৰে পৰা এইটো দেখি আহিছো। যেতিয়া সাধুসকল ঘৰলৈ আহে, সেয়া হৈছে দেৱালী আৰু দশেৰা। আমাৰ ঘৰটো সদায় সাধুসকলে পৰিদৰ্শন কৰিছিল৷ সেয়া দশেৰা হওঁক বা নহওঁক। বালাচাহেব জীয়াই থাকোতে তেওঁলোক আহিছিল। তেওঁলোক এতিয়াও ঘৰলৈ আহে।\nযোৱা কেইদিনমানধৰি বিজেপি কৈ আহিছে যে শিৱসেনাই হিন্দুত্ব ত্যাগ কৰিছে। আমি কি বাদ দিছো, কি হিন্দুত্ব ধোৱা হয়। সেইবোৰ আমি পিন্ধো আৰু আঁতৰ কৰো। আমি এটা কথা মনত ৰাখিব লাগিব। যিসকলে আমাক হিন্দুত্বৰ নামত বক্তৃতা দি আছে, তেওঁলোকে হিন্দুত্বৰ বাবে কি কৰিছে?\nউদ্ধৱ ঠাকৰেয়ে তীব্ৰ আক্ৰমণ কৰি কয় যে যেতিয়া বাবৰি মছজিদ ধ্বংস কৰা হৈছিল৷ তেওঁলোকে বিলত সোমাই পৰিছিল। ৰাম মন্দিৰ নিৰ্মাণৰ সিদ্ধান্ত চৰকাৰৰ নহয়, আদালতৰ আছিল। যেতিয়া ইয়াক নিৰ্মাণ কৰাৰ সিদ্ধান্ত লোৱা হৈছিল, এই লোকসকলে বাহিৰলৈ গৈছিল। আপোনাৰ হিন্দুত্ব ক’ত আছে?\nবিজেপিয়ে সাংসদ নৱনীত ৰাণা আৰু বিধায়ক স্বামী ৰবি ৰাণাক সমৰ্থন কৰি আছে৷ যিয়ে উদ্ধৱ ঠাকৰেৰ ঘৰৰ বাহিৰত হনুমান চালিছা পাঠৰ ঘোষণা কৰিছিল। মহাৰাষ্ট্ৰত হনুমান চালিছা-লাউডস্পীকাৰ বিতৰ্ক ৰাজ ঠাকৰেৰ বক্তব্যৰ পৰা আৰম্ভ হৈছিল৷ যেতিয়া মছজিদৰ পৰা লাউডস্পীকাৰ আঁতৰাবলৈ দাবী কৰি ৩ মে’লৈকে আল্টিমেটাম দিছিল। ইয়াৰ পিছতে মহাৰাষ্ট্ৰৰ গৃহমন্ত্ৰী দিলীপ ৱালছে পাটিলে আজি এক সৰ্বদলীয় বৈঠক আহ্বান কৰে। উল্লেখ্য যে, শিৱসেনাই বিজেপিৰ সৈতে ইয়াৰ ৩৫ বছৰীয়া মিত্ৰতা ভংগ কৰে আৰু এনচিপি আৰু কংগ্ৰেছৰ সৈতে চৰকাৰ গঠন কৰে।


ক’ৰনাৰ ভেকচিন লোৱা লোকসকলৰ ২ বছৰত মৃত্যু হ'ব নেকি? - Radio Brahmaputra\nHome/ ক’ৰনাৰ ভেকচিন লোৱা লোকসকলৰ ২ বছৰত মৃত্যু হ’ব নেকি?\nJune 29, 20210458\nনহয়! নবেল বঁটা বিজয়ী লুক মণ্টানিয়াৰে কোৱা নাছিল যে টিকাকৰণ কৰা সকলো লোকৰ ২ বছৰৰ ভিতৰত মৃত্যু হ’ব | ফেক্টচেক\nযি সময়ত, সমগ্ৰ বিশ্বই ক’ভিড-19 সংক্ৰমণৰ এই কঠিন সময়ৰ মাজেৰে পাৰ হৈছে। সেই সময়ত, ইণ্টাৰনেটৰ যোগেদি প্ৰয়োভৰ ঘটা কিছুমান মিছা বাতৰিয়ে আমাৰ মাজত ভয় আৰু বিশৃংখলতা বিয়পাই দিছে। ইয়াত আমি ফৰাচী ভাইৰোলজিষ্ট আৰু নবেল বঁটা বিজয়ী লুক মণ্টাগ্নিয়েৰৰ দ্বাৰা দাবী কৰা বুলি প্ৰকাশ কৰা এটা ভাইৰেল বিবৃতিৰ বিষয়ে কথা পাতিবলৈ লৈছো। যিটো হয়তো আপুনিও শুনা পাইছে।\nভাইৰেল বিবৃতিটোত দাবী কৰা হৈছে যে যিসকলে ক’ভিড-19 ৰ ভেকচিন লৈছে, তেওঁলোকৰ দুবছৰৰ ভিতৰত মৃত্যু হ’ব। লুকৰ সাক্ষাৎকাৰৰ এটা ক্লিপ ছচিয়েল মিডিয়াত প্ৰচাৰ কৰা হৈছে – য’ত তেওঁ মহামাৰীৰ সময়ত মানুহক টিকাকৰণ কৰাৰ ধাৰণাটোৰ ওপৰত প্ৰশ্ন কৰা দেখা গৈছে।\nকিন্তু, এই ভাইৰেল দাবীটো সঁচা নে?\nইতিমধ্যে ভাৰত চৰকাৰৰ তথ্য আৰু সম্প্ৰচাৰ মন্ত্ৰালয়ৰ প্ৰেছ ইনফৰ্মেশ্বন ব্যুৰোৱে ক’ভিড-19 টিকাকৰণ সম্পৰ্কে ছ’চিয়েল মিডিয়াত প্ৰচাৰিত এই পোষ্টত কৰা দাবীটো ভুৱা বুলি এক প্ৰেছ বিজ্ঞপ্তি জাৰী কৰিছে।\nকুইণ্ট হিন্দীৰ দ্বাৰা কৰা প্ৰাথমিক অনুসন্ধানত কোৱা হৈছে যে:\nআমি গোটেই ভিডিঅ’ সাক্ষাৎকাৰটো ‘অডিচি’ নামৰ এটা ৱেবছাইটত পাইছিলো। আমি সম্পূৰ্ণ সাক্ষাৎকাৰটো চাইছিলো, কিন্তু য’ত মণ্টানিয়াৰে “টিকাকৰণ কৰা লোকসকল ২ বছৰৰ ভিতৰত মৃত্যুবৰণ কৰিব বুলি কোৱা কোনো মন্তব্য পোৱা নাছিলো “। অৱশ্যে, যেতিয়া সাক্ষাৎকাৰটোত সাক্ষাৎকাৰ লওঁতাই “ভেকচিনৰ পাৰ্শ্বক্ৰিয়া”ৰ বিষয়ে সোধোতে, মণ্টানিয়াৰে কয় যে ইয়াৰ ফলাফল ২ ৰ পৰা ৩ বছৰৰ পিছত জনা যাব।\nঅধিক জানিবৰ বাবে পঢ়ক।\nএই প্ৰতিবেদন প্ৰস্তুত কৰা লৈকে সমগ্ৰ বিশ্বৰ ২৩.১% লোকে ক’ভিড ভেকচিনৰ কমেও প্ৰথম পালি টীকা গ্ৰহণ কৰিছে। ২৯৬ কোটী লোকে সমগ্ৰ বিশ্বতে ক’ভিড-19 ৰ ভেকচিন গ্ৰহণ কৰিছে আৰু বৰ্তমান প্ৰতিদিনে ৪.১ কোটী লোকে ক’ভিড-19 ৰ ভেকচিন গ্ৰহণ কৰিছে।\nঅধিক জানিবৰ বাবে চাওক।\nঅন্যহাতেদি, মঙ্গলবাৰলৈকে ভাৰতত ৩২ কোটীতকৈও অধিক লোকে ক’ভিড-19 ৰ ভেকচিন প্ৰথম আৰু দ্বিতীয় পালি গ্ৰহণ কৰিছে। অসমত ৬৯ লাখতকৈও অধিক লোকে ভেকচিন গ্ৰহণ কৰিছে।\nএই শৃংখলা ৰেডিঅ’ ব্ৰহ্মপুত্ৰ আৰু কুইণ্ট হিন্দীৰ যৌথ প্ৰচেষ্টাত আপোনাৰ বাবে আগবঢ়োৱা হৈছে। লিখনিটো ডি কুইণ্টৰ দ্বাৰা কৰা অনুসন্ধানৰ লগতে ৰেডিঅ’ ব্ৰহ্মপুত্ৰৰ দ্বাৰা কৰা নিজা অনুসন্ধানৰ ভিত্তিত আগবঢ়োৱা হৈছে।


কৰুণ! ষ্টাৰ মাৰ্ক পোৱা ল'ৰাটোৰ ঘৰত আজি কান্দোনৰ ৰোল; সকলো আছে কেৱল সুখ্যাতিৰে উত্তীৰ্ণ হোৱা ল'ৰাজনহে নাই, পুত্ৰৰ ৰিজাল্ট শুনি এতিয়া হিয়া ঢাকুৰি কান্দোন মাতৃৰ, কিন্তু শুনিবলৈ-ফূৰ্তি কৰিবলৈ-হাঁহিবলৈ এই সংসাৰত নাই পাৰভিচ\nকৰুণ! ষ্টাৰ মাৰ্ক পোৱা ল’ৰাটোৰ ঘৰত আজি কান্দোনৰ ৰোল; সকলো আছে কেৱল সুখ্যাতিৰে উত্তীৰ্ণ হোৱা ল’ৰাজনহে নাই, পুত্ৰৰ ৰিজাল্ট শুনি এতিয়া হিয়া ঢাকুৰি কান্দোন মাতৃৰ, কিন্তু শুনিবলৈ-ফূৰ্তি কৰিবলৈ-হাঁহিবলৈ এই সংসাৰত নাই পাৰভিচ\nকামপুৰত (Kampur) ষ্টাৰ নম্বৰসহ সুখ্যাতিৰে উত্তীৰ্ণ হোৱা এজন ছাত্ৰৰ বাসগৃহত আজি কান্দোনৰ ৰোল (Tragic Story)\nআজি পুৱা ১০ বজাত অনলাইনযোগে ঘোষণা কৰিলে মেট্ৰিক-হাই মাদ্ৰাছাৰ পৰীক্ষাৰ ফলাফল (Hslc And High Madrassa Exam Result)। এই ফলাফলে কাৰোবাক সুখ দিছে, কাৰোবাক দিছে দুখ। কিন্তু এই সকলোবোৰৰ মাজতে এটা ঘটনাই আপোনাকো নিশ্চয়কৈ কন্দুৱাব।\nকামপুৰত (Kampur) ষ্টাৰ নম্বৰসহ সুখ্যাতিৰে উত্তীৰ্ণ হোৱা এজন ছাত্ৰৰ বাসগৃহত আজি কান্দোনৰ ৰোল (Tragic Story)। আনন্দৰ পৰিৱৰ্তে দুখত ভাঙি পৰিছে দুৰ্ভগীয়া পিতৃ-মাতৃ আৰু আত্মীয়। শোকাকুল পৰিৱেশৰ সৃষ্টি কামপুৰৰ ঘিলানী গাৱঁত। ঘিলানী গাঁৱৰ পাৰভিচ আহমেদৰ ফলাফলে কন্দুৱাইছে সকলোকে। কাৰণ নিজৰ কৃত্বিত্বৰ ফলাফল শুনিবলৈ বা চাবলৈ পাৰভেচ আজি এই সংসাৰত নাই।\nনিষ্ঠুৰ নিয়তিয়ে ৯ মে’ত কাঢ়ি নিলে পাৰভেচৰ জীৱন। কপিলী নদীত গা ধুবলৈ গৈ ৯ মে’ৰ দিনা কৰুণ মৃত্যুক (Matric Candidate Drowned Kopili River) সাৱটি ল’লে চাহাব উদ্দিন আৰু পাৰবিনা বেগমৰ একমাত্ৰ সন্তান পাৰভিচ আহমেদে (Parvis Ahmed) ৷\nছাত্ৰজনৰ এই মৃত্যুক সহজে মানি ল’ব পৰা নাই পিতৃ-মাতৃৰ লগতে আত্মীয়ই ৷ হাইস্কুল শিক্ষান্ত পৰীক্ষাৰ ফলাফলত দুটা বিষয়ত লেটাৰ মাৰ্কসহ ষ্টাৰ নম্বৰ লাভ কৰি উত্তীৰ্ণ হোৱা একমাত্ৰ সন্তানৰ অনুপস্থিতিত তাৰ সফলতাৰ খবৰে কন্দুৱাইছে সকলোকে ৷ শোকত ভাঙি পৰিছে বিদ্যালয় কৰ্তৃপক্ষও ৷\nআৰু পঢ়কঃ https://khatangkhobor.com/news/assam/hslc-result-2022-students-pass-result-in-assam/9595/\nTags: AssamHslc And High Madrassa Exam ResultKampurMatric Candidate Drowned Kopili RiverParvis AhmedTragic Storyঅসমকৰুণ ঘটনাকামপুৰপাৰভিচ আহমেদমেট্ৰিক-হাই মাদ্ৰাছাৰ পৰীক্ষাৰ ফলাফল


জি আই এইছ এম , গুৱাহাটীৰ উদ্যোগত বিনামূলীয়া অনলাইন কেৰিয়াৰ কৰ্মশালা সম্পন্ন | নতুন সময়\n‘উঠো বিহাৰী, কৰী তৈয়াৰী’ : বিহাৰত লালুৰ নতুন মন্ত্ৰ\nলাডাখত হাড় কঁপোৱা ঠাণ্ডা আৰু চীনৰ লগত যুঁজিবলৈ প্ৰস্তুত ভাৰতীয় সেনা\nHome কেৰিয়াৰঃ জি আই এইছ এম , গুৱাহাটীৰ উদ্যোগত বিনামূলীয়া অনলাইন কেৰিয়াৰ কৰ্মশালা সম্পন্ন\nউত্তৰ-পূৰ্বাঞ্চলৰ আগশাৰীৰ হোটেল মেনেজমেণ্ট শিক্ষা প্ৰতিষ্ঠান গেটৱে ইনষ্টিটিউট অৱ হোটেল মেনেজমেণ্ট (www.gatewayihm.com), চমুকৈ জি আই এইছ এম (GIHM), গুৱাহাটীৰ উদ্যোগত “কেৰিয়াৰ স্কোপ ইন হোটেল মেনেজমেণ্ট আৰু কেটাৰিং টেকন’লজী (Career Scope in Hotel Management and Catering Technology)” শীৰ্ষক এখন বিনামূলীয়া অনলাইন কেৰিয়াৰ কৰ্মশালা ১৩ জুলাই তাৰিখে অনুষ্ঠিত হয় । সন্ধিয়া ৬.৩০ বজাৰৰ পৰা ৮ বজালৈকে অনুষ্ঠিত হোৱা কৰ্মশালাখনত সমল ব্যক্তি হিচাপে উপস্থিত থাকে ৰাজ্যখনৰ এগৰাকী আগশাৰীৰ কেৰিয়াৰ পৰামৰ্শদাতা তথা জি আই এইছ এমৰ অধ্যক্ষ ড° বুলজিৎ বুঢ়াগোহাঁই।\nড° বুঢ়াগোহাঁয়ে “হোটেল মেনেজমেণ্ট আৰু কেটাৰিং টেকন’লজী”ৰ পাঠ্যক্রম সম্পূর্ণ কৰাৰ পৰৱৰ্তী পয্যায়ত কেনেধৰনৰ সংস্থাপনৰ সুবিধা লাভ কৰিব পাৰিব, সেই বিষয়ে বিতংকৈ আলোচনা আগবঢ়োৱাৰ লগতে অন্যান্য কেৰিয়াৰ সম্পৰ্কেও ছাত্ৰ-ছাত্ৰী কৰা বিভিন্ন প্রশ্নৰ উত্তৰ দিয়ে । কৰ্মশালাখন আঁত ধৰে প্ৰতিষ্ঠানখনৰ শিক্ষয়িত্ৰী অক্ষীতা কাকতিয়ে ৷ Machnicx India Pvt. Ltdৰ বিষয়া পূৰ্ণম গগৈয়েও উক্ত কৰ্মশালাত হোটেল মেনেজমেণ্টৰ শিক্ষা গ্রহণ কৰা ছাত্ৰ-ছাত্ৰীসকলে Bakery আৰু Commercial Laundryৰ যোগেদি কেনেদৰে সংস্থাপন লাভ কৰিব পাৰে তাৰ বিষয়ে জানিব দিয়ে ।\nআগলৈও এনেধৰনৰ বিনামূলীয়া কেৰিয়াৰ কৰ্মশালাত অংশ গ্রহণৰ বাবে আগ্রহী ছাত্র-ছাত্রী তথা অভিভাৱকসকলে ৯১২৭০৬১০০০, ৯১২৭০৬৩০০০ ,৯১২৭০৬৪০০০ এই তিনিটা ফোন নম্বৰ অথবা ই-মেইল gihm.ghy@gmail.com ত যোগাযোগ কৰিব পাৰিব বুলি শিক্ষা প্ৰতিষ্ঠানখনৰ সঞ্চালিকা তুলিকা হাজৰিকাই জনাইছে ।\nPrevious articleভাৰতত ৭৫ হাজাৰ কোটি বিনিয়োগ কৰিব গুগলে\nNext articleকংগ্ৰেছ ‘হাইকমাণ্ড’ৰ দলৰ ওপৰত ‘কমাণ্ড’ নোহোৱা হ’ল নেকি? বিদ্ৰোহে উঠাইছে প্ৰশ্ন\nআৰু কিমান দিন বন্দী কৰি ৰখা হ’ব মেহবুবাক? কেন্দ্ৰক প্ৰশ্ন ছুপ্রিম...\nভাৰতত সকলো একাউণ্ট ফ্রিজ এমনেষ্টি ইণ্টাৰনেচনেলৰ! : মোডী চৰকাৰক সমালোচনাৰেই শাস্তি...


আমাৰ ঘৰলৈ কোনোদিনেই নহা বিহুটো - পংকজ তৰুণ - সাহিত্য ডট অৰ্গ\nআমাৰ ঘৰলৈ কোনোদিনেই নহা বিহুটো — পংকজ তৰুণ\nকিছুমান প্ৰশ্নৰ উত্তৰ বিচাৰিবলৈ অতি কঠিন৷ অৱশ্যে মই এটা নিৰ্দিষ্ট বয়সৰ কথাহে কৈছোঁ৷ সেই বয়সত মনত উদ্ৰেক ঘটা বহুত প্ৰশ্নই উত্তৰবিহীন ভাৱে ৰৈ যায়৷ এতিয়া যেতিয়া মই ডাঙৰ হ’লোঁ, তেতিয়া বিভিন্ন সময়ত তেনে প্ৰশ্নৰ মাজেৰেই নিজক বিচাৰিবলৈ মন যায়৷\nকথাবোৰ তাহানিৰ৷ সেই শৈশৱৰ৷ যেতিয়া বহুত কথাই বুজা নাছিলোঁ৷ যেতিয়া এটা নিষ্পাপ মন আছিল, বুকুত এমোকোৰা সুখ আছিল৷ সেই তাহানিৰ কথাবোৰেই আজি পুনৰ এবাৰ খুঁচৰিব বিচাৰিছোঁ৷ কথাবোৰ ঠিকে এনে সময়ৰ৷ বসন্তৰ উজান, ঢোলৰ ছেও, কোনো তজবজীয়া ডেকাৰ কিৰীলিৰ মাজেৰে নামি অহা দিনৰে কথা এইবোৰ৷\nমোৰ শৈশৱৰ দিনবোৰত ব’হাগ মানেই যেন বিহু, যেন হুঁচৰি৷ এচাম ডেকা-গাভৰুৰ হৰ্ষোল্লাষে আমাৰ সৰু সৰু মনবোৰো তেতিয়া সুখেৰে ভৰাই পেলাইছিল৷ আমি সৰু বাবে ওচৰৰ দুই এঘৰৰ বাদে বাহিৰত আমাৰ বাবে বিহু মৰাত নিষেধাজ্ঞা আছিল৷ আমাৰনো বিহু কি! কাষৰে সমনীয়া কল্যাণী, অনামিকা, ৰাণু, ৰাতুল, মই আৰু মোৰ সৰু বা, হাতত ধূতিৰ নামত গামোচা এখন কঁকালত মেৰিয়াই কান্ধত কণমানি ঢোলটো লৈ এডাল বাঁহৰ মাৰিৰে কোবাই কোবাই গোৱা এটা গীত “ৰেণু ৰেণু ৰেণু মাই, ৰেণু আজি ঘৰত নাই…”\nএনেদৰে গাঁৱৰ ভিতৰতে বিহু মাৰি পোৱা চাউল আৰু টকাকেইটাৰে আমি ’খানা’ খাইছিলোঁ৷ সেই খানাত গাঁৱৰ দুই এজন লোকে মৰমতে তৰকাৰী বা কণী দুটা দি আমাক সহায় কৰিছিল৷ ঘৰৰ বাৰাণ্ডাত চৌকা এটা খান্দি তাতেই ভাত ৰন্ধাৰ দায়িত্ব লৈছিল ছোৱালী কেইজনীয়ে৷ আমি ল’ৰাকেইটাই খৰি গোটোৱা, বজাৰ কৰা আদিবোৰ কৰিছিলোঁ৷ আমাৰ আনন্দ তাতেই আছিল, কেতিয়াবা পাৰ মাংস বা কণীৰেই আমাৰ খানা খতম হৈছিল৷\nবাৰু, সেয়া যি কি নহওক, আমাৰ বিহু সৰু অছিল৷ কণমানি ঢোল আৰু নাচিব নজনা নাচনীৰেই আমাৰ বিহুৰ সামৰণি পৰিছিল৷ কিন্তু কান্ধত ডাঙৰ ডাঙৰ ঢোল লৈ গামোচা আঁৰি অহা ল’ৰা কেইজন আৰু সাজি-কাচি, হাতত চিকমিকিয়া গামখাৰু পিন্ধি অহা নাচনী ডেকেৰীকেইজনীৰ বিহুৱে আমাক বিহুৰ প্ৰকৃত সংজ্ঞা শিকাই থৈ গৈছিল৷\n“আজ্জৈ… খ্ৰিন্ টাক্ খ্ৰিন্ টাক্…” গাঁৱৰ কোনোবা এঘৰত ঢোলৰ চেও শুনিলেই আমাৰ মন ৰাঁই-জাঁই কৰিছিল৷ ‘ডাঙৰ বিহু’ আহিছে! ওচৰৰপৰা সেই বিহু চাবলৈ আমি উদগ্ৰীৱ হৈ পৰিছিলোঁ৷ কেতিয়া সেই বিহুৰ দল আহি আমাৰ চোতাল পায়, তাৰেই প্ৰতীক্ষা কৰিবলৈ আৰম্ভ কৰিছিলোঁ৷\n“টিপ্-টপ্ দেখিলে আহোঁ বুলি নক’বা সোণজনী…” লাহে লাহে গানবোৰ ভাহি আহি কাষ পাইছিল আমাৰ৷ ইঘৰৰ পাছত সিঘৰ কৈ বাগৰি আহিছিল ঢোলৰ মাত৷ লগে লগে তৎপৰতা বৃদ্ধি পাইছিল মা আৰু ডাঙৰ বাইদেউহঁতৰো৷ বছৰ ধৰি এলাগী হৈ থকা শৰাইখন বিচৰাত নামি পৰিছিল বাহঁত৷ মায়ে মাকৰ ঘৰৰপৰা যৌতুকত অনা টিনৰ বাকচটোৰ পৰা খুঁচৰি উলিয়াই আনিছিল সাঁচতীয়া টকাকেইটামান৷\nআৰু এঘৰ পাৰ হ’লেই বিহু দলটো আমাৰ চোতাল পাব৷\n“মা মহেশদাহঁতৰ ঘৰত চাই আহোঁনে?”\n“ৰ’হ্, বোকাপানী গচকি যাব নালাগে৷ সিহঁতৰ ঘৰত শেষ হ’লেই আমাৰ ঘৰতে আহিব নহয়৷” মায়ে মানা কৰিছিল৷ মায়ে এনেদৰে হাক দিয়াৰ পিছত আমাৰ উচপিচ মনটোক সান্ত্বনা দিছিলোঁ৷ আৰুনো কিমান সময় লাগিব৷ পাবহিয়েই চোন আমাৰ চোতাল…, পাবহিয়েই…৷\n“তাক্ ধিন্ ধিন্ তাক্ ধিন্ ধিন্ ধেই… অ’ হেই হেই হেইয়া হেই…” মহেশদাহঁতৰ ঘৰত বিহুৰ সামৰণি পৰিল৷ এজাক যুৱক-যুৱতীৰ হাঁহিয়ে আকাশ-বতাহ ভৰাই তোলে৷ কিন্তু…!\nএই হাঁহিৰ ঢৌ চোন আমাৰ ঘৰলৈ অহা নাই! হাঁহিবোৰ মহেশদাৰ ঘৰৰ পদূলিমুখ হৈ ৰাস্তাত হেৰাই গৈছে৷ চৰ্টকাট নামাৰি ৰাস্তাৰে ঘূৰি আহিব নেকি বিহুৰ দলটো আমাৰ ঘৰলৈ? নাহিল!\nডাঙৰ বা-ৰ হাতৰ শৰাইখনত এযোৰ তামোল-পান নিস্তেজ হৈ পৰি থকা দেখোঁ আমি৷ মাৰ হাতত ঢিপিক-ঢিপিককৈ জ্বলি থকা টিপচাকিটো এইমাত্ৰ যেন দুখৰ ভৰত নুমাই যাব! আমাৰ মনৰ সকলো আনন্দ-হেঁপাহ পলকতে এটা প্ৰশ্নলৈ ৰূপান্তৰিত হৈ পৰে- “মা বিহুৰ দলটো আমাৰ ঘৰলৈ কিয় নাহিল?”\n“ব’ল পঢ়গৈ৷ একো বিহু বিহু কৰাৰ দৰকাৰ নাই…!” ধমক দি মায়ে আমাক ঘৰলৈ ভিতৰলৈ মাতি নিয়ে, পঢ়িবলৈ কয়৷ তথাপি আমাৰ প্ৰশ্নৰ উত্তৰ বিচাৰি আমি হাহাকাৰ কৰোঁ৷ মাৰপৰা প্ৰশ্নৰ উত্তৰ নাপাই আমি সুখ-দুখ বুজি পোৱা, সমাজ চিনি পাবলৈ আৰম্ভ কৰা ডাঙৰ বাক সুধোঁ সেই একেটাই প্ৰশ্ন৷\n“আমি যে বেছি পইচা দিব নোৱাৰোঁ৷ সেইবাবেই নাহিল বোধহয়৷ দুখীয়াৰ ঘৰলৈ বিহু নাহে নহয়…!”\nদুখীয়াৰ ঘৰলৈ বিহু নাহে৷ কিন্তু এইষাৰ কথা বুজিবলৈ আমাক বহুত সময় লাগিল৷ বহুত দিন…৷ আমাৰ শৈশৱত আমাৰ পৰিয়ালটোৰ যি অৱস্থা, সেয়া বোধহয় সকলোৱেই জানিছিল৷ আমাৰ আৰ্থিক অৱস্থাৰ কথা জানিছিল প্ৰতিবছৰে বিহু গাবলৈ অহা ‘ডাঙৰ বিহু’ৰ দলটোৱেও, যাৰ বাবে মাত্ৰ কেইটামান টকাৰ বিনিময়ত তেওঁলোকে সদলবলে আমাৰ ঘৰলৈ বিহু গাবলৈ আহিবলৈ অমান্তি হৈছিল৷ গাঁৱৰ কেইঘৰমান ধনী, প্ৰতিপত্তিশীল ব্যক্তিৰ ঘৰতেই সীমাবদ্ধ আছিল তেওঁলোকৰ বিহু৷\nআজিও সেই কথা অনুভৱ কৰোঁ৷ দুখীয়াৰ ঘৰলৈ কিয় বিহু নাহে? সৰুতে আমাৰ ঘৰৰ চোতালত সেই ‘ডাঙৰ বিহু’ চোৱাৰ দুৰ্বাৰ হেঁপাহটো হেঁপাহ হৈয়ে ৰৈ গৈছিল৷ আজি যেতিয়া কোনো বিহু হুঁচৰি দলক তেনেদৰে ধনী ঘৰ চাই হুঁচৰি মৰা দেখোঁ, তেতিয়া ভাব হয়, এওঁলোক একেই নহয়নে যিয়ে দুখীয়াৰ ঘৰলৈ বিহুক নপঠিয়ায়…?\n← অসমীয়া ভাষা, ব্লগিং, ই-মেগাজিন ইত্যাদি – ধ্ৰুৱজ্যোতি অৰ্জুনা\nঅসমীয়া ভাষা আৰু কিছু আনুষংগিক কথা — দেৱব্ৰত মহন্ত →


প্ৰথম প্ৰতিশ্ৰুতি (অনামিকা বৰুৱা) - সাহিত্য ডট অৰ্গ\nমূল বাংলা উপন্যাস। ৰচয়িতা আশাপূৰ্ণা দেৱী। অসমীয়ালৈ অনুবাদ কৰিছে মনু সেনে। প্ৰথম অসমীয়া তাঙৰণ: ৰঙালী বিহু, ১৯০১ শক। বাংলা উপন্যাসখনে ১৮৮৮ শকত ৰবীন্দ্ৰ পুৰস্কাৰ আৰু ১৯০০ শকত জ্ঞানপীঠ পুৰস্কাৰ লাভ কৰে। আশাপূৰ্ণা দেৱীৰ আন দুখন উপন্যাস সুৱৰ্ণলতা আৰু বকুলকথা এই “প্ৰথম প্ৰতিশ্ৰুতি”ৰ অবিচ্ছিন্ন সংযোজন।\n….পৰিৱৰ্তন মানৱ জীৱনৰ অবিচ্ছেদ্য অংগ। যুগে যুগে মানুহে নিজৰ পৰিৱৰ্তনৰ ইতিহাস লিপিবদ্ধ কৰি আহিছে কালৰ বুকুত। বনৰীয়া ফলমূল, কেঁচা মাংস খাই উদৰ পূৰোৱা মানুহ আজি কেৱল পৃথিৱীৰে বাসিন্দা নহয়; বিজ্ঞানৰ হাত ধৰি মানুহে মহাকাশৰ বুকুতো জীৱৰ সন্ধান কৰিছে। সাগৰৰ বুকু ফালি উলিয়াইআনিছে শ শ হাজাৰ হাজাৰ বছৰ ধৰি পোত খাই থকা জীৱাশ্মৰ সাঁচ। সাধনা কৰিছে, গৱেষণা কৰিছে। নিতে নিতে ন ন জ্ঞানেৰে সমৃদ্ধ কৰিছে জীৱশ্ৰষ্ঠ মানুহৰ জ্ঞানৰ ভাণ্ডাৰ। আজিৰ মানুহ আধুনিক। জীৱন ধাৰণৰ মান উন্নত। কিন্তু এই পৰিৱৰ্তন একেদিনাই অহা নাছিল। তাৰবাবে অনেক অহোপুৰোষাৰ্থ কৰিব লগা হৈছিল। অনেক ত্যাগ, অনেক কষ্ট স্বীকাৰ, অনেক সংগ্ৰামৰ বিনিময়ত পৰিৱৰ্তন আহিছিল মানুহৰ জীৱনলৈ, সমাজলৈ। তেনে এক যুগান্তকাৰী পৰিৱৰ্তনৰ শ্বাসৰুদ্ধকাৰী কাহিনীৰে অনুৰণন “প্ৰথম প্ৰতিশ্ৰুতি”।\n….ঘৰৰ বাহিৰত, আলিয়ে-পদূলিয়ে পুৰুষ শাসিত সমাজৰ পৰিৱৰ্তনবোৰ সহজেই চকুত পৰে। সেইবোৰ আলোচিত হয়, স্বীকৃতিও পায়। কিন্তু ঘৰৰ অভ্যন্তৰত নিভৃতে থাকি হোৱা পৰিৱৰ্তনবোৰ? এইবোৰ চকুত নপৰে। কৌটিকলীয়া ৰীতি-নীতি-পৰম্পৰাৰ নামত পীড়িত হোৱা নাৰীজাতিৰ হা-হুমুনিয়াহ, জীৱন ধাৰণৰ মান, মূল্যবোধ এইবোৰ সদায়ে উপেক্ষিত হৈ আহিছিল। এওঁলোকৰ এটাই মাত্ৰ অপৰাধ নাৰী হৈ জন্ম লোৱাটো। এই অৱস্থাৰ বাবে কিন্তু কেৱল পুৰুষসকল দায়ী নহয়। বৰং নাৰীসকলো সমানেই দায়ী। অশিক্ষা-অজ্ঞানতাই এওঁলোকক এনেকৈ বশ কৰি ৰাখিছিল যে ঘৰৰ দুৱাৰদলিৰ বাজ হোৱাতো যেন তেওঁলোকৰ বাবে পতিতা হোৱাৰ লেখীয়া কথা। তেনে এক শাসন, দমন, অন্ধকাৰ কু-সংস্কাৰ, ৰক্ষণশীল সমাজ ব্যৱস্থাৰ বিৰুদ্ধে এক ফিৰিঙতি হৈ জন্ম লৈছিল “সত্যৱতী”য়ে।\n….“সত্যৱতী” প্ৰথম প্ৰতিশ্ৰুতিৰ মূল চৰিত্ৰ। ৰামকালীৰ আঠবছৰীয়া জীয়েক। বিয়া হোৱা বছেৰেকেই পাৰ হৈ গ’ল। ঘৰহে কৰা নাই। সকলোৰে সেই একেই কথা দেউতাকৰ আসৈ পাই পাই তাই মূৰৰ ওপৰত উঠিল। সৰুৰেপৰা স্বাধীনচিতীয়া, নিৰ্ভীক, স্পষ্টবাদী, বুদ্ধিমতী সত্য যেন এক অগ্নি স্ফুলিংগ। কোনোমতেই জঁয় নপৰে। ছোৱালী হ’ল কি হ’ল, ল’ৰাই কৰা সকলোবোৰ কামেই কৰে। বৰশী বোৱাৰপৰা স্কুললৈ যোৱালৈকে। দেউতাক ৰামকালী জাতত বামুণ হ’লেও তেওঁৰ কৰ্মজীৱন ব্ৰাহ্মণজনোচিত নহয়। আন আন শাস্ত্ৰ সমস্ত, বেদ-বেদান্ত এফলীয়া কৰি থৈ তেওঁ বাছিল ল’লে আয়ুৰ্বেদ। সত্যৱতীয়ে সৰুৰেপৰা দেখি আহিছে মাইকী মানুহ-মতা মানুহৰ মাজত থকা আকাশ-পাতাল প্ৰভেদ। জনা হোৱাৰেপৰা সেইবোৰৰ প্ৰতিবাদো কৰি আহিছে। সেই আঠবছৰ বয়সতে সত্যৱতীয়ে খেলাৰ মাজতে পেহীয়েক পুণ্যৱতীক ফেপেৰি পাতি ধৰে- “নাপায়? কোনে কৈছে নাপায় বুলি? কোনে কৈছে? মাইকী মানুহ_মাইকী মানুহ! মাইকী মানুহক যেন মাকহঁতে পেটত নধৰে, বানৰ পানীতহে উটি আহে! এনেকৈ যদি মাইকী মানুহ মাইকী মানুহ কৰি থাক মোৰ সৈতে খেলিবলৈ নাহিবি কৈছো।” দিনবোৰ আগবাঢ়ি গৈ থাকে। সত্যৱতীৰ প্ৰতিবাদ চলি থাকে। জেদী, স্পষ্টবাদী সত্যৰ সকলো কথা মানি ল’ব নোৱাৰি মাক-আইতাকহঁতে টিকচি-বিকচি উঠে। শাহুৱেকৰ লগত তাই কেনেকৈ তিষ্ঠিব তাকে লৈ দুঃচিন্তাত পৰে। তাইক টান,হুটা মাতেৰে ককৰ্থনা কৰে। শাসন কৰিবলৈ চায়। উপায়ন্তৰ হৈ উঠি দেউতাক ৰামকালীৰ ওচৰত গোচৰ দিয়ে। কিন্তু দেউতাকে তাইক তেওঁলোকে বিচৰা ধৰণে শাসন নকৰে। বৰং তালপাতত পূৰৈশাকৰ গুটিৰে আখৰ লিখা গম পায় দেউতাকে সত্যৰ হাতত তুলি দিয়ে সঁচা মহী-কাপ। মাকে প্ৰমাদ গণে।\n….কিন্তু সত্যৱতী “সত্যৱতীয়েই”। নিৰ্ভীক সত্যই সৰুৰেপৰাই যি সত্য আৰু যথাৰ্থ তাকে কৰি আহিছে আৰু মানি আহিছে। তেহেলৈ লাগে কোনোবাই তাইৰ গাৰ ছাল বখলিয়াই তাইক মাৰিয়েই পেলাওক। কোনোদিনে কাৰো অন্যায় নকৰেও, আনৰ অন্যায় নসহেও। আনকি দেউতাকে ককায়েকৰ দ্বিতীয় বিবাহ কৰাই দিওঁতেও মাত মাতিছিল সত্যই। জঁটাই ঘৈণীয়েকক গোৰ মাৰি যমৰ ঘৰলৈ পঠিওৱাৰ পাছত সুস্থ হৈ উঠি সেইজনী ঘৈণীয়েকেই পুনৰ জঁটাক আলপোচান ধৰা দেখি খঙত একো নাই হৈ নিজৰ মূৰটোকে ভাঙো যেন কৰিছিল সত্যই। তথাপি সত্যৱতীৰ আচল সংগ্ৰাম আৰম্ভ হৈছিল শহুৰেকৰ ঘৰলৈ অহাৰ পাছতহে। শাহুৱেক এলোকেশীৰ দৰে অতিপাত মুখচোকা আৰু হৃদয়হীনা মহিলাৰ ছত্ৰছাঁয়াত নতুন জীৱনৰ আৰম্ভণি কৰিছিল সত্যই। দেউতাকৰ সিন্ধান্তৰ বিপৰীতে শহুৰেকৰ ঘৰলৈ যোৱাৰ আগ্ৰহ প্ৰকাশ কৰিছিল। দেউতাকক বুজাইছিল তাইক যদি শহুৰেকৰ ঘৰলৈ নপঠায় তেওঁৰ সন্মান মাটিত মিহলি হৈ যাব আৰু তাই কোনোপধ্যে তেনে হ’ব দিব নোৱাৰে। অগত্যা দেউতাকে তাইৰ অটল সিদ্ধান্তত মান্তি হৈ তাইক শহুৰেকৰ ঘৰলৈ পঠিয়াই দিছিল। গিৰিয়েক নৱকুমাৰ যেন মাটিৰ পুতলা। মুখত মাত নাই, বুকুত সাহস নাই। মাকক যম দেখা দি দেখে। খুৰাকৰ জীয়েক সৌদামিনীৰ যোগেদি কেতিয়াবা তাৰ কিবা ক’ব লগা থাকিলে মাকৰ কাণত পেলায়। কিন্তু মাক গৰ্জি উঠিলে সেইফালেই তাপ মাৰে। শহুৰেক নীলাম্বৰ সমাজৰ এজন লেখত ল’বলগীয়া লোক হোৱা স্বত্ত্বেও বাগদিপাৰালৈ যোৱা বুলি গম পোৱাৰ পাছৰপৰা সত্যৱতীৰ মনৰপৰা তেওঁৰ প্ৰতি থকা মান-সম্ভ্ৰম সকলো লোপ পায়। তেওঁক তেওঁৰ প্ৰাপ্য সন্মানকণ জনাবলৈ অমান্তি হয় সত্যৱতী। তাতেই অপমানিতবোধ কৰি বানাৰ্জি দম্পত্তিয়ে ঘৰ-দুৱাৰ এৰিবলৈ সিদ্ধান্ত গ্ৰহণ কৰে। তেনেতে প্ৰথমবাৰলৈ নৱকুমাৰে সত্যৱতীক বধ-শপত দি দেউতাকক মানি চলিবলৈ ৰাজী কৰায়। খোজে প্ৰতি সত্যৱতীৰ প্ৰতিবাদ চলি থাকে। গিৰিয়েক নৱকুমাৰৰ টান অসুখ হওঁতে সমাজৰ বাধা নিষেধ অমান্য কৰি বিলাতী ডাক্তৰ আনি চিকিৎসা কৰোৱায়। সেইবাৰলৈ সত্যৰ বাবেই মৃত্যুমুখৰপৰা ঘুৰি আহে নৱকুমাৰ। তেতিয়াৰেপৰা তেওঁ আৰু অলপ সত্যৰ বশ হৈ গ’ল। দুই সন্তান সাধন আৰু সৰলক স্কুলীয়া শিক্ষা দিবৰ বাবেই সত্যৰ কথা উলাই কৰিব নোৱাৰি পুত্ৰ-পৰিবাৰ লৈ কলিকতাৰ বাসিন্দা হ’লগৈ নৱকুমাৰ। ভৱতোষ মাষ্টৰে অফিছৰ চাকৰি এটা যোগাৰ কৰি দিলে। থাকিব পৰাকৈ বহাৰো বন্দৱস্ত কৰি দিলে। বাংলাত অ-আ-ক-খ শিকা সত্যই তালৈ গৈ ইংৰাজী শিক্ষাৰো সোৱাদ লয়। ব্ৰাহ্ম সমাজৰ সৈতে পৰিচিত হয়। জীৱনক নতুন ৰূপত চাবলৈ শিকে। কেইবাবছৰৰ বিৰতিৰ পাছত সুৱৰ্ণ তেওঁলোকৰ মাজলৈ আহে। সুৱৰ্ণক লৈ সত্যই সপোন দেখে। তাইক শিক্ষিত কৰাৰ সপোন। নৱকুমাৰক কথাৰে বান্ধে যাতে এই পৃথিৱীত সত্য নাথাকিলেও তাইক ষোল্ল বছৰৰ আগতে বিয়া দিয়া নহয়। দুই পু্ত্ৰই এণ্ট্ৰেন্স পাছ কৰাৰ পাছত দেউতাকে তেওঁৰেই অফিচত সিহঁতে কাম কৰাটো বিচাৰে। কিন্তু মাক সত্যই এইবাৰো তেওঁক নিৰাশ কৰে। সত্যই দুই পুত্ৰৰ এজনক মেজিষ্ট্ৰেট আৰু আনজনক ডাক্তৰ কৰিব খোজে। তাতো নৱকুমাৰে বিধি-পথালি দিয়ে যদিও সত্যৰ মতামতক তেওঁ টলাব নোৱাৰে। বৰ পুতেক সাধনৰ বিয়াৰ প্ৰস্তাৱ আহে। চিন্তা-ভাৱনা কৰি সাধনৰ বিয়াত মত দিয়ে সত্যৱতীয়ে। ধুমধামেৰে সাধনৰ বিয়াৰ যা-যোগাৰ কৰে। শহুৰেক নীলাম্বৰ বানাৰ্জিৰ মৃত্যুৰ পাছত শাহুৱেক এলোকেশীয়ে বৰ নাতিয়েকৰ বিয়াখন গাঁৱৰ ঘৰত পাতিবলৈ আব্দাৰ ধৰে। সত্যইও শাহুৱেকৰ দাবী মানি লয়। বিয়াৰ যোগাৰৰ বন্দৱস্ত কৰিবলৈকে নৱকুমাৰে জীয়েক সুৱৰ্ণক লৈ বাৰুইপুৰ পায়গৈ। আইতাক এলোকেশীয়ে আঠবছৰীয়া নাতিনীয়েকৰ তেতিয়ালৈ বিয়া নোহোৱা দেখি তালফাল লগায় আৰু ততাতৈয়াকৈ তাইৰ বিয়া পাতি দিয়ে সত্যক একো নোসোধা-নোকোৱাকৈয়ে। সুৱৰ্ণৰ বাহী বিয়াৰ দিনাখন নন্দেক সৌদামিনীয়ে সত্যক কোনো কথাৰ উমান নিদিয়াকৈয়ে দুই পুত্ৰসহ বাৰুইপুৰলৈ লৈ যায় বিশেষ সকাম আছে বুলি। গৰু গাড়ীৰ পৰা নামিয়েই সত্যই দেখা পায় লগুণ-গাঁঠিৰে বান্ধ খোৱা সুৱৰ্ণক। ভৰিৰ মাটি নোহোৱা হৈ যায় সত্যৰ। নৱকুমাৰক আৰু একো কোৱাৰ সুবিধা নিদি সত্যই তাৰপৰাই উভতি গৰু গাড়ীত উঠেহি। বহু তৰ্ক-বিতৰ্ক, কাবৌ-কোকালি কৰিও নৱকুমাৰে সত্যক তেওঁৰ সিদ্ধান্তৰপৰা ল’ৰাব নোৱাৰিলে। এলোকেশীয়ে হাতজোৰকৈ ক্ষমা খুজিলে। কিন্তু সত্যৱতীয়ে সংসাৰৰ মায়া তাতেই এৰি কাশীবাসী হোৱাৰ মন মেলিলে…..\n….দৈনন্দিন জীৱনৰ হাত ধৰি “প্ৰথম প্ৰতিশ্ৰুতি”ৰ কাহিনী আগবাঢ়ে। তেনেই সাধাৰণ অথচ অসাধাৰণ সত্যৱতীৰ দিনপঞ্জী দিনে নতুন হৈ ধৰা দিয়ে চকুত। বাল্য বিবাহ, অকাল বৈধব্যৰ যি যন্ত্ৰণা তাক উপলব্ধি কৰাৰ পাছত হৃদস্পন্দনৰ ধ্বনি আপোনা-আপুনি দুগুণ হৈ উঠে। অনুবাদক মনু সেনৰ বক্তব্য- “…বিগত এশ বছৰৰ ভিতৰত বংগ সমাজৰ ঘৰুৱা জীৱনত অকল্পনীয় পৰিৱৰ্তন হৈছে। লৌহ আৱৰণৰ অন্তৰালত যি মুক্তি কামনাই পাষাণ দুৱাৰত মূৰ খুন্দিয়াই মৰিছিল, সেই উদগ্ৰ মুক্তি কামনায়েই সমাজখনত কুসংস্কাৰৰ জৰ্জৰ শিকলিৰপৰা কিঞ্চিতমান মুক্তি দিয়ালে। গলিত সমাজ-ব্যৱস্থাৰ বিৰুদ্ধে যিসকলে পোনপ্ৰথমে মাত মাতিছিল, তেওঁলোক সমাজৰ প্ৰচণ্ড ভৰ্ৎসনা-লাঞ্ছনাৰ সন্মুখীন হৈছিল। কিন্তু অপৰিসীম লাঞ্ছনা গঞ্জনা সহ্য কৰিও তেওঁলোকে দীপশিখাৰ দৰে নিজকে জ্বলাই সমাজখনক আলোক দেখুৱালে আৰু তেওঁলোকৰ মুক্তিৰ বাবে বাট কাটি থৈ গ’ল।” সত্যৱতী তাৰেই প্ৰতীক।\n← বাৰেচহৰীয়া ভাওনা মহোৎসৱ -জামুগুৰি হাট (নয়ন জ্যোতি নাথ)\nচিন্তাৰ চাকনৈয়া – ৯ :ক্ৰোধ, সততা আৰু কৃত্ৰিম ভদ্ৰতা (_হিতেন্দ্ৰ কুমাৰ শৰ্মা) →


দেউতা এটি মধুৰ আবেগ মিশ্রিত শব্দ\n"তোমাৰ দেউতাই কি কৰে?\nআগতে কৈ লওঁ মোৰ দেউতা কোন?\nযি ৰাতিপুৱাৰ পৰা কাম কৰে যেন যন্ত্ৰবত\nতেওঁ চিন্তা কৰে আমাৰ বতৰ্মান আৰু ভৱিষ্যত।।"\nযি নিজে নাখাই আমাক খুৱাই,নিজে নলৈ আমাক দিয়ে, সকলো কষ্ট সহ্য কৰি আমাক সুখত ৰাখে,সকলো ভুল ক্ষমা কৰি সদায় ৰাখে বুকুৰ মাজত তেঁৱেই দেউতা। এজনেই পুৰুষ যি নিঃস্বাৰ্থভাৱে ভালপাই ,পৃথিৱীৰ প্ৰকৃত ভালপোৱা দিব পাৰে তেঁৱেই দেউতা।দেউতা এনে এটা শব্দ যি প্ৰতিজন সন্তানৰ সাহস আৰু প্ৰকৃত সাৰথি।\nদেউতা আপুনি মহান।সকলো কষ্ট তুচ্ছ কৰি কেৱল মাত্ৰ আমাক সুখী কৰিবৰ চেষ্টা কৰে।আপোনাৰ কষ্টৰ মূল্য এই জীৱনত দি শেষ কৰিব নোৱাৰিম।তাৰ বাবে সদায় চেষ্টা কৰিম।আশীৰ্বাদ কৰিব দেউতা সকলো প্ৰকাৰে যাতে সফল হওঁ।\nনাৰীক সন্মান কৰা ,নাৰীক মৰ্যদা দিয়া, বিনা স্বাৰ্থত নাৰীক ভালপোৱা ব্যক্তি জনেই দেউতা।সেইবাবে প্ৰতিজনী ছোৱালীৰ প্ৰথম আৰু প্ৰকৃত ভালপোৱা পুৰুষজনেই পিতৃ। এগৰাকী কন্যা ডাঙৰ কৰি অলেখ মৰম কৰি এদিন এজন অন্য পুৰুষক দান কৰাৰ দৰে মহান দান ও এজন দেউতাইহে কৰিব পাৰে।\nতুমিয়েই শিকাইছিলা দেউতা\nসকলো কৰি যা আই পাছলৈ নাচাবি\nতুমিয়েই কৈছিলা দেউতা\nতই পাৰিবি আই ভাগৰি নপৰিবি।\nতুমি সাহস দেউতা,তুমি সাৰথি দেউতা\nতোমাৰ সাহসেৰে আগবাঢ়ি যাম দেউতা\nতোমাৰ সপোন পূৰণ কৰিম দেউতা\nতুমি মহান দেউতা।।\nLabels#প্ৰিয়ংকা গায়ন, #মনৰ কথা


আনন্দৰাম বৰুৱা দ্বাদশ শ্ৰেণীৰ গুৰুত্বপূৰ্ণ প্ৰশ্ন উত্তৰ সমূহ\nপাঠৰ নাম আনন্দৰাম বৰুৱা\nকবি উপেন্দ্র চন্দ্ৰ লেখাৰু\nআনন্দৰাম বৰুৱা দ্বাদশ শ্ৰেণীৰ\nপ্রঃ আনন্দৰাম বৰুৱাই ল’ৰাকালতে কণ্ঠস্থ কৰা (2020)\nউঃ আনন্দৰাম বৰুৱাই ল’ৰাকালতে কণ্ঠস্থ কৰা গ্ৰন্থখন হ’ল— ‘অমৰকোষ।\nপ্র : আনন্দৰাম বৰুৱাক কিহে মহৎ আৰু অমৰ কৰি তুলিছে?\nউঃ আনন্দৰাম বৰুৱা সদায় একাগ্ৰ আছিল বাবে একান্তভাৱে জ্ঞান চর্চা কৰিছিল। একাগ্ৰতাৰ বলতেই তেওঁ অসাধাৰণ জ্ঞানী আৰু অসাধাৰণ কৰ্মী হ’ব পাৰিছিল যিয়ে তেওঁক মহৎ আৰু অমৰ কৰি তুলিছিল। একান্তভাৱে জ্ঞান চর্চা কৰাৰ ফলতেই তেওঁ মেধাৰ পৰিচয় দি ভাৰতীয় প্রশাসনিক সেৱাত উত্তীর্ণ হ’ব পাৰিছিল। তেৱেই হৈছে ভাৰতীয় প্রশাসনিক সেৱাত উত্তীর্ণ হােৱা প্ৰথমজন অসমীয়া আৰু পঞ্চমজন ভাৰতীয়।\nউ : আনন্দৰাম বৰুৱা কৰ্মত একনিষ্ঠভাৱে লিপ্ত আছিল। তেওঁৰ জ্ঞান চর্চাৰ অনুৰাগ ইমান প্রবল আছিল যে অন্য কথা বা সাংসাৰিক বিষয়ৰ প্রতি ভাৱিবলৈ সময় নাছিল। সেয়েহে তেওঁ চিৰকুমাৰ ব্ৰত অৱলম্বন কৰিছিল।\nউঃ কমই আনন্দৰাম বৰুৱাৰ জীৱনৰ মূলমন্ত্র আছিল। একান্তভাৱে অবিৰামগতিত কাম কৰি তেওঁ বৰ আনন্দ পাইছিল। প্রকৃত কর্মীয়ে কেতিয়াও কামৰ বাবে প্রশংসা নিবিচৰাৰ দৰে তেৱাে কাম কৰি প্রশংসা বা মান বিচৰা নাছিল। এই টোৱেই প্রকৃত কর্মীৰ চিন। তেওঁৰ কাম আৰু সংকল্প দেখি মেক্স মূলাৰৰ দৰে পণ্ডিতেও বিস্ময় মানিছিল। তেও চাকৰি জীৱনৰ কম বয়সৰ ভিতৰত উচচ খাপৰ গ্ৰন্থ প্রকাশ কৰি সকলােকে আচৰিত কৰিছিল। তেওঁ অন্যান্য পুথি প্ৰকাশ কৰিবলৈ সংকল্প লৈছিল যদিও অকাল মৃত্যুৱে সেই আশা পূৰণ হ’ব নিদিলে। তেওঁৰ কৰ্মৰাজিৰ বাবে সদায় অসমীয়া সমাজত পূজনীয় হৈ থাকিব।\nউঃ উপেন্দ্র চন্দ্ৰ লেখাৰুৰ সম্পাদিত গ্রন্থ দুখনৰ নাম হ’ল- (১) ভক্তি বিবেক আৰু (২) কথা সাহিত্য।\nSee also মূল্যবোধ শিক্ষা Class 12 অসমীয়া (সম্পূৰ্ণ প্ৰশ্নোত্তৰ) দ্বাদশ শ্ৰেণী\nপ্রঃ প্ৰসংগ সংগতি দশাই ব্যাখ্যা কৰা—\n(ক) কমই জীৱন আঁক কর্মহীনতাই প্রকৃত মৃত্যুপ।\n(ক)অতি চমু প্রশ্ন (প্রতিটা প্ৰশ্নৰ মূল্যাংক -১)\n১।আনন্দৰাম বৰুৱাৰ ক’ত জন্ম হৈছিল?\nউত্তৰ : মহাবীৰ চৰিত।\nউত্তৰ: আনন্দৰাম বৰুৱাৰ কাম আৰু সংকল্প দেখি বিস্ময়াভিভূত হােৱা বিদেশী পণ্ডিত জন হ’ল – জগতবিখ্যাত পণ্ডিত মেক্স মূলাৰ।\nউত্তৰ : আনন্দৰাম বৰুৱাৰ জীৱনৰ মূলমন্ত্র আছিল কর্ম।\nউত্তৰ : আনন্দৰাম বৰুৱাৰ পিতৃ-মাতৃ তথা আত্মীয়-স্বজনৰ প্রতি শ্রদ্ধা, ভক্তি, স্বদেশপ্রেম, জ্ঞান চর্চাৰ প্ৰতি স্পৃহা, একাগ্রতা, কর্মদক্ষতা আদি গুণবােৰ সদায় অনুকৰণ কৰিবলগীয়া।\nউত্তৰ : আজিকালি বিলাতলৈ অনেক যায়। গতিকে বর্তমান ই একো আচৰিত হােৱা কথা নহয়। কিন্তু, আনন্দ ৰাম বৰুৱাই যি কালত বিলাতলৈ গৈছিল, সেই কালত ভাৰতৰ পৰা নিচেই কম মানুহেহে ইউৰােপলৈ যাবলৈ সাহ কৰিছিল। যিসকলে সাত সাগৰ, তে’ৰ নদী পাৰ হৈ দুর্গম পথ অতিক্রম কৰাৰ সাহ কৰিব পাৰে, তেনে সাহসিয়ালহে ইউৰােপলৈ গৈছিল। যাওঁতে অশেষ পৰিশ্ৰমৰাে আৱশ্যক আছিল। পৰিশ্ৰম নকৰা আৰু সাহ নথকা লােকসকলে ইউৰােপলৈ যাবলৈ সাহস গােটাব পৰা নাছিল। তাৰােপৰি বিলাতলৈ গ’লে নিজৰ জাতি যােৱাৰ ভয় থাকে। অধিকসংখ্যক লােকেই পৰিশ্ৰম নকৰা, সাহসৰ অভাৱী আৰু জাতি যাবলৈ নিবিচৰাৰ বাবেই নিচেই কম ভাৰতৰ মানুহহে সেইসময়ত বিলাতলৈ গৈছিল। জ্ঞান প্ৰতি থকা একান্ত আগ্রহৰ বাবে তেওঁলােকে ইউৰােপলৈ যাব পাৰিছিল।\n১।মহাপুৰুষৰ পদাংক অনুসৰণ কৰি মানুহে কেনেদৰে নিজক পৰিচালিত কৰিব পাৰে? ‘আনন্দৰাম বৰুৱা’ পাঠটিৰ আধাৰত বুজাই লিখা।\nউত্তৰ : উক্ত বাক্যশাৰী উপেন্দ্র চন্দ্ৰ লেখাৰুদেৱে আনন্দ ৰাম বৰুৱাৰ আদৰ্শ আৰু কৰ্মৰ কথা ক’বলৈ গৈ মন্তব্য কৰিছে। আনন্দ ৰাম বৰুৱাই অসমৰে এখন সৰু গাৱত আন সাধাৰণ অসমীয়াৰ দৰে খাৰ-পাত, কল-কুঁহিয়াৰকে খাই ডাঙৰ-দীঘল হৈছিল বুলি লেখাৰুৱে কৈছে। কিন্তু, আনন্দৰাম একান্তভাৱে জ্ঞান চর্চা কৰা অসাধাৰণ ব্যক্তি আছিল। ইয়েই তেওঁক বিশেষত্ব। ইয়েই তেওঁ মহৎ আৰু অমৰ কৰি তুলিছে। তেওঁৰ মূল্যৱান সংস্কৃত গ্রন্থসমূহৰ কাৰণে তেওঁ সদায় পূজনীয় হৈ থাকিব। ইয়াৰ উপৰি, তেওঁ তেওঁৰ জীৱনত যিবিলাক আদর্শ দেখুৱাই গৈছে সেইবােৰ সদায় অনুকৰণ কৰিবলগীয়া। গতিকে পথ দেখাওতা ৰূপে আনন্দৰামক সদায় স্মৰণ কৰি আকাৰহীন আনন্দ ৰামক মূর্তিমন্ত কৰি সদায় চকুৰ আগত ৰখাৰ পােষকতা অধ্যাপক উপেন্দ্র চন্দ্ৰ লেখাৰুৱে কৰিছে। অধ্যাপক লেখাৰুৰ মতে প্রকৃততে মহাপুৰুষসকলৰ পদাংক অনুসৰণ কৰি প্রত্যেক মানুহে নিজকে উন্নতিৰ পথেৰে পৰিচালিত কৰিব পাৰে।\n৩। প্রসংগ -সংগতি দর্শই ব্যাখ্যা কৰা —–কৰ্মই জীৱন আৰু কর্মহীনতাই প্রকৃত মৃত্যুস্বৰূপ।\nউত্তৰ : উক্ত কথাফাঁকি আমাৰ পাঠ্যপুথি ‘সাহিত্য সৌৰভৰ’ অন্তৰ্গত উপেন্দ্র চন্দ্ৰ লেখাৰু দেৱৰ ৰচিত ‘আনন্দৰাম বৰুৱা’ নামৰ পাঠটিৰ পৰা তুলি দিয়া হৈছে।\nউত্তৰ : আনন্দৰামৰ মহৎ আদৰ্শৰ কথা আলােচনা কৰি, তেওঁৰ স্মৃতি মন্দিৰ স্থাপন কৰি তেওঁৰ স্মৃতিত গ্রন্থাদি ৰচনা কৰি, অনুসন্ধান সমিতি আদিৰ সূত্রপাত কৰি আমি নিজকে উন্নতিৰ পথত পৰিচালিত কৰিব পাৰাে আৰু মহৎ আদৰ্শৰ প্রতি শ্রদ্ধা দেখুৱাই আমাৰ নিজ মনােবৃত্তিৰ আৰু শিক্ষা সাধনাৰ পৰিচয় দিব পাৰে।\nউত্তৰ : অধ্যাপক উপেন্দ্র চন্দ্ৰ লেখাৰুৰ মত অনুসৰি আনন্দ ৰাম বৰুৱাৰ আগতে সংস্কৃত চর্চা বৰ বিশেষ ৰকমে হৈছিল বুলি ক’ব নােৱাৰি। পাশ্চাত্যৰ লােকসকলে প্ৰাচ্যৰ জ্ঞানৰাজিৰ বিশেষ আলােচনা কৰিবলৈ সুবিধা পােৱা নাছিল। কিন্তু আনন্দ ৰাম বৰুৱাৰ পিছত এই কাম উজু হৈ পৰিছিল। প্রাচ্য আৰু পাশ্চাত্যৰ ভাৰত সন্মিলনত আনন্দৰামৰ স্থান অতি উচ্চ। তেওঁকে আদর্শ কৰি ভাৰততাে বহুতে সংস্কৃত চর্চা কৰিবলৈ ধৰিলে। আমাৰ অসমৰ লােকসকলৰ তেওঁ গৌৰৱ ৰবি। আজিও যিসকল লােকে দেশত শক্তি অনুসৰি চৰ্চা আৰু অনুসন্ধান কৰিছে আৰু খ্যাতি লাভ কৰিছে সেই সকলাে প্রকৃতপক্ষে আনন্দৰামৰ আদৰ্শত অনুপ্রাণিত হৈছে। একাগ্ৰতা আৰু অধ্যৱসায়ৰ বলত জগতৰ জাতিসমূহৰ মাজত উচ্চ আসন দাবী কৰিব পাবে আনন্দ ৰাম বৰুৱাই যিজনে প্রথমে নবযুগৰ আৰম্ভণিৰ আত্মবিশ্বাসৰ মাজেৰে আমাৰ মাজত প্রত্যয় জন্মালে তেওঁ হৈছে আনন্দ ৰাম বৰুৱা। আনন্দ ৰাম বৰুৱাই তেওঁৰ জীৱন আৰু কৰ্মৰ দ্বাৰা তেওঁ জাতিসমূহৰ আৰু লগতে প্ৰাচ্য-পাশ্চাত্যৰ ঐক্য সাধন কৰিছিল।


সংকল্প | নিয়মীয়া বাৰ্তা\nBy নিয়মীয়া বাৰ্তা On Apr 25, 2021\nকিছুদিনৰ আগতে টোকাবহীৰ কোনোবা এটা খণ্ডত মই মৃত্যুৰ কথা উল্লেখ কৰিছিলোঁ৷ প্রায় লগে লগে টেলিফোনত শুনিবলৈ পালোঁ মৰম–সনা মৃদু ধমক ঃ ‘আজিকালি আপুনি টোকাবহীত মৃত্যুৰ কথা বেছিকৈ লিখা হৈছে৷ নিলিখিব, আমি বেয়া পাওঁ৷ আপুনি আমাৰ মাজত আৰু বহুত বছৰ থাকিব লাগিব৷’ ইত্যাদি৷\nবেছিভাগ মানুহেই ভাবে যে মৃত্যুৰ কথা চিন্তা কৰি থকাটো এক ধৰণৰ মর্বিডিটী, অর্থাৎ মানসিক ৰুগ্ণতা বা বিষাদ–গ্রস্ততাৰ লক্ষণ৷ মই কিন্তু তেনেকৈ নাভাবোঁ৷ মই বৰং ভাবোঁ যে জীৱনৰ ভাটি বয়সৰ কোনোবা এটা সময়ৰ পৰা মানুহে সচেতনভাৱে মৃত্যুৰ কথা চিন্তা কৰি মৃত্যুৰ কাৰণে নিজকে প্রস্তুত কৰাটো নৈতিক সাহস বা দূৰদর্শিতাৰ লক্ষণ৷ শুনিবলৈ পাইছোঁ যে আজিকালি চল্লিশৰ তলৰ বয়সৰ বেছিভাগ মানুহেই বাতৰিকাকত পঢ়িবলৈ এৰি দিছে তেওঁলোকৰ বেছিভাগ প্রয়োজন পূৰণ কৰে স্মার্ট ম’বাইল ফোনে৷ বাতৰিকাকতৰ বেছিভাগ পাঠকেই আদহীয়া বা বুঢ়া মানুহ৷ মৃত্যুৰ বিষয়ে আলোচনাই তেওঁলোকক আতংকিত বা বিষাদগ্রস্ত কৰিব বুলি মই নাভাবোঁ৷\nমৃত্যুৰ কথা চিন্তা কৰা মানে মই মৃত্যুৰ কথা স্মৰণ কৰি ভয়ত কাতৰ বা বিমর্ষ হৈ থকাটো বুজোৱা নাই৷ মই ঘাইকৈ দুটা কথা বুজাব খুজিছোঁ৷ প্রথমটো হ’ল, প্রতিজন মানুহেই নিজৰ কাৰণে মৃত্যুৰ অর্থ ঠিক কৰি ল’ব লাগিব৷ সেইটো নকৰাকৈ কোনেও সাহসেৰে আৰু শান্তভাৱে মৃত্যুৰ মুখামুখি হ’ব নোৱাৰিব৷ মৃত্যুৰ অর্থ কেৱল দুটা হ’ব পাৰে৷ অর্থাৎ দুটাৰ ভিতৰত যি কোনো এটা৷ প্রথমটোৰ অর্থ হ’ল মৃত্যু মানেই জীৱনৰ চিৰ–সমাপ্তি৷ যিজন মানুহ মৰিল তেওঁ চিৰকালৰ কাৰণে ধূলিত মিহলি হৈ অণু–পৰমাণুত পৰিণত হ’ল৷ মৃত্যুৰ পিছত তেওঁৰ একো অৱশিষ্ট বাকী নাথাকিল৷ যিবোৰ মানুহে মৃত্যুৰ এইটো অর্থ গ্রহণ কৰে তেওঁলোকৰ কাৰণে জীৱনৰ অর্থও হ’ব বেলেগ৷ মৃত্যুৰ লগে লগে অনন্তকালৰ কাৰণে শূন্যত বিলীন হৈ যাব লাগিব বুলি তেওঁলোক হয়তো মাজে মাজে ভয় বা বিষাদত কাতৰ হৈ উঠিব কিন্তু তেওঁলোকে নিজকে অন্ততঃ এইবুলি সাত্ব্ন্না দিব পাৰিব যে তেওঁলোকে কোনো শিশু–সুলভ মিছা আশা বা অলীক কল্পনাক প্রশ্রয় দিয়া নাছিল, আৰু তেওঁলোকে মৃত্যুক গ্রহণ কৰিব পাৰিছিল চৰম নৈৰাশ্য আৰু মোহমুক্তিৰ পৰা ওপজা সাহসেৰে৷\nমৃত্যুৰ দ্বিতীয়টো অর্থ হ’ল এই যে মৃত্যুতেই জীৱনৰ সকলো শেষ হৈ নাযায় আত্মা নামৰ এটা ৰহস্যময় বস্তু মৃত্যুৰ পিছতো জীয়াই থাকে৷ কোৱা বাহুল্য মাথোন যে তেওঁলোকৰ কাৰণে জীৱনৰ অর্থ আৰু উদ্দেশ্য বেলেগ হ’ব৷\nমই নিজে প্রথমবিধত পৰোঁ৷ মই মৃত্যুৰ এইটো অর্থ কৰিছোঁ যে মৃত্যু মানেই চৰম বিনাশ বা চিৰ–সমাপ্তি৷ মৃত্যুৰ এইটো অর্থ কৰি লৈয়েই মই নিজকে তাৰ কাৰণে প্রস্তুত কৰিবলৈ আৰম্ভ কৰিছোঁ৷ মোৰ কাণৰ কাষত সদায় বাজি থাকে মানুহৰ ইতিহাসৰ তিনিজন বিখ্যাত ব্যক্তিৰ এটা অমৰ উক্তি৷ মানুহ তিনিজন হ’ল ছেনেকা (মৃত্যু ৬৫ খ্রীষ্টাব্দ), লিওনার্ডো ডা ভিঞ্চি (১৪৫২–১৫১৯) আৰু এলবার্ট আইনষ্টাইন (১৮৭৯–১৯৫৫)৷ তিনিওজনেই কৈছিল যে মানুহে গোটেই জীৱন ধৰি জীয়াই থাকিবলৈ যেনেকৈ শিকিব লাগে, ঠিক তেনেকৈ কেনেকৈ মৰিব লাগে সেই কথাও শিকিব লাগে৷\nমই মৃত্যুৰ প্রস্তুতি কেনেকৈ কৰিছোঁ সেই কথাও ব্যাখ্যা কৰাটো বোধহয় উচিত হ’ব৷ মৃত্যুৰ প্রস্তুতি মোৰ কাৰণে আচলতে জীৱনৰ প্রস্তুতি৷ কেনেকৈ? ধীৰে ধীৰে বার্ধক্য আৰম্ভ হোৱাৰ দিন ধৰি মই আৱিষ্কাৰ কৰিছোঁ যে মোৰ ভাগত পৰা আয়ুসখিনিৰ বেছিভাগ মই ইতিমধ্যেই খৰচ কৰি শেষ কৰিলোঁ৷ এতিয়া মোৰ জীৱনৰ মাত্র কেইবছৰমানহে বাকী আছে৷ সেই কথা মনত পৰাৰ লগে লগে মই অনুভৱ কৰিছোঁ যে এতিয়াৰ পৰা মাত্র এটা মুহূর্তও অপচয় কৰিবলৈ মোৰ অধিকাৰ নাই৷ বা উপায়ো নাই৷ আপোনাৰ হাতত যেতিয়া ধন উভৈনদী হৈ থাকে, তেতিয়া আপুনি আগ–পিছ নুগুণি মুঠিয়ে মুঠিয়ে ধন খৰচ কৰিব পাৰে৷ ধনৰ অপচয় হ’লেও আপোনাৰ গাত নালাগে৷ কিন্তু এদিন যেতিয়া আপুনি আৱিষ্কাৰ কৰে যে ধনৰ টোপোলা প্রায় উদং হৈ আহিছে, এতিয়াৰ পৰা প্রতিটো পইচা হাত ধৰি নচলিলে আপোনাৰ সমুখত সমূহ বিপদ, তেতিয়া আপুনি কৃপণৰ ধনৰ দৰে প্রতিটো পইচা হিচাপ কৰি খৰচ কৰিবলৈ আৰম্ভ কৰে৷ এতিয়া মোৰো ঠিক তেনে অৱস্থা হৈছে৷ জীৱনটো প্রায় শেষ হোৱাৰ পিছতহে মই জীৱনৰ প্রকৃত মূল্য বুজিবলৈ আৰম্ভ কৰিছোঁ৷ সেই কাৰণে মই মৃত্যুৰ প্রস্তুতি আৰম্ভ কৰিছোঁ জীৱনৰ বাকী থকা দিনকেইটাৰ প্রতিটো ঘণ্টা পৰিপূর্ণভাৱে জীয়াই থাকিবলৈ সংকল্প লৈ৷\nপ্রতিটো ঘণ্টা প্রতিটো দিন পৰিপূর্ণভাৱে জীয়াই থাকিবলৈ মই কি কৰিব লাগিব? সর্বপ্রথমে মই স্বাস্থ্যৰ যত্ন ল’ব লাগিব৷ ৰুগীয়া আৰু নিশকতীয়া হৈ শুই–বহি থাকিবলৈ বাধ্য হ’লে মই পৰিপূর্ণভাৱে জীয়াই থাকিম কেনেকৈ? শৰীৰ আৰু মন সবল কৰি ৰাখি মই মোৰ কামৰ আঁচনিবোৰ সম্পূর্ণভাৱে কার্যকৰী কৰিবলৈ কঠোৰ পৰিশ্রম কৰিব লাগিব৷ সমস্ত জীৱনৰ অভিজ্ঞতাৰ পৰা মই এই কথা শিকিছোঁ যে কাম নকৰাকৈ শুই–বহি থাকি কোনেও জীয়াই থকাৰ প্রকৃত আনন্দ আৰু মাদকতা অনুভৱ কৰিব নোৱাৰে৷ পৰিপূর্ণভাৱে জীয়াই থকাৰ এটা প্রধান উপায় হ’ল সকলো সময়তে কিবা নহয় কিবা এটা উদ্দেশ্যধর্মী কামত ব্যস্ত হৈ থকা৷ কৰিব খোজা কামটোৰ বিষয়ে নীৰৱে আৰু গভীৰভাৱে চিন্তা কৰি থকাটোও কামৰ ভিতৰতে পৰে৷ ডেকা বয়সত মই যিমান জিৰণি লৈছিলো বা লঘু আমোদ–প্রমোদত যিমান সময় খৰচ কৰিছিলোঁ, এতিয়াৰ পৰা জিৰণি আৰু বিনোদনৰ কাৰণে তাতকৈ কম সময় খৰচ কৰিম৷ মই শৰীৰ নামৰ যন্ত্রটোৰ সম্পূর্ণ সদ্ব্যৱহাৰ কৰিম৷ পৃথিৱীৰ পৰা চিৰবিদায় লোৱাৰ মুহূর্তত মই মৃত্যুৰ হাতত এনে এটা শৰীৰ উপহাৰ দি যাব নোখোজোঁ– যিটো শৰীৰ ব্যৱহাৰৰ অভাৱত অক্ষত আৰু সুন্দৰ হৈ থাকিব৷ মই এই সংকল্পটো শিকিছোঁ নিকছ কাজানৎজাকিছৰ পৰা৷\nআজি সমুখ সমৰত কোহলি–ধোনীঃ দিল্লী–হায়দৰাবাদৰ যুঁজ


নিশ্চিহ্ন হ’ব নেকি নৱ শৰণীয়াৰ গণ সুৰক্ষা পাৰ্টি?: য়ুপিপিএলত যোগদান জিএছপিৰ অধিকাংশ নেতা-কৰ্মী\nকোকৰাঝাৰ , January 6, 2021 5:20 pm\nবিটিচি দখল কৰিম বুলি সততে দম্ভালি মাৰি থকা কোকৰঝাৰৰ লোকসভাৰ সমষ্টিৰ সাংসদ নৱ কুমাৰ শৰণীয়াৰ দল গণ সুৰক্ষা পাৰ্টি নিচিহ্ন হৈ পৰিব নেকি?\nএই প্ৰশ্নই এতিয়া জোকাৰি গৈছে বিটিচিৰ ৰাজনীতিত। উল্লেখ্য বিগত বিটিচি নিৰ্বাচনত বিটিচি দখল কৰিম বুলি দম্ভালি মাৰি থকা নৱ কুমাৰ শৰণীয়া গণ সুৰক্ষা পাৰ্টিয়ে মাত্ৰ এখন আসনত জয়ী হৈ য়ুপিপিএল নেতৃত্বাধীন বিটিচিত চামিল হ’বলৈ বাধ্য হৈছিল।\nবিটিচি নিৰ্বাচনৰ ফলাফল আনুষ্ঠানিকভাৱে ঘোষণা হোৱাৰ পূৰ্বে চৰম সুবিধাবাদীৰ পৰিচয় দি য়ুপিপিএল আৰু বিজেপি দলৰ শৰণাপন্ন হৈছিল নৱ কুমাৰ শৰণীয়াই।\nইয়াৰ পিছতে য়ুপিপিএল-বিজেপি বিটিচি পৰিষদলৈ সমৰ্থন আগবঢ়াইছিল নৱ কুমাৰ শৰণীয়াৰ গণ সুৰক্ষা পাৰ্টিৰ বিজয়ী একমাত্ৰ পাৰিষদগৰাকীয়ে।\nকিন্তু ইয়াৰ পিছতে নৱ কুমাৰ শৰণীয়াৰ গণ সুৰক্ষা পাৰ্টি যেন নিচিহ্ন হোৱাৰ দিশে আগবাঢ়িছে।\nবুধবাৰে গণ সুৰক্ষা পাৰ্টিৰ বৃহৎসংখ্যক নেতা-কৰ্মীয়ে য়ুপিপিএলত আনুষ্ঠানিকভাৱে যোগদান কৰিছে।\nবুধবাৰে বিটিচি তথা য়ুপিপিএলৰ প্ৰধান প্ৰমোদ বড়োৰ উপস্থিতিত বিগত বিটিচি নিৰ্বাচনত গণ সুৰক্ষা পাৰ্টিৰ পৰা নিৰ্বাচনত অৱতীৰ্ণ হোৱা ১০ গৰাকী নেতাই য়ুপিপিএলত যোগদান কৰিছে।\nযুপিপিএলৰ কোকৰঝাৰস্থিত প্ৰধান কাৰ্যালয়ৰ যোগদান কাৰ্যসূচীত যোগদান কৰা গণ সুৰক্ষা পাৰ্টিৰ নেতাসকল হ’ল ক্ৰমে বিগত নিৰ্বাচনৰ চৰাইবিলৰ গণ সুৰক্ষা পাৰ্টিৰ প্ৰাৰ্থী ধজেন্দ্ৰ ৰাভা, জ’মদুৱাৰৰ প্ৰাৰ্থী পংকজ দাস, কচুগাঁৱৰ প্ৰাৰ্থী ৰণেন্দ্ৰ কোচ, বাখুনগুৰিৰ থানেশ্বৰ ৰাভা, শালাকাটিৰ সঞ্জয় শৰণীয়া, শ্ৰীৰামুপুৰৰ হাফিজুৰ ৰহমান, গুমাৰ প্ৰাৰ্থী মফিদুল আহমেদ, খৈৰাবাৰীৰ অৰুণ বড়ো, নাগ্ৰীজুলিৰ ডেনিয়েল মাৰ্ডী আৰু পাঁচনৈৰ চেৰফাঙৰ প্ৰাৰ্থী ৰবীন মুৰ্মু।\nকেৱল এইসকল নেতাই নহয়, গণ সুৰক্ষা পাৰ্টিৰ এই নেতাসকলৰ সৈতে দলটোৰ আন বহু নেতা আৰু কৰ্মীও আজি য়ুপিপিএলত যোগদান কৰিছে।\nইফালে গণ সুৰক্ষা পাৰ্টিৰ বৃহৎ সংখ্যক নেতা-কৰ্মীয়ে য়ুপিপিএল যোগদান কৰাৰ পিছতে প্ৰমোদ বড়োৰ নেতৃত্বাধীন দলটোৱে ২০২১ৰ বিধানসভা নিৰ্বাচনৰ বাবে শক্তি পূৰ্বতকৈ বৃদ্ধি পোৱা বুলি দাবী কৰিছে।\nযোগদান কাৰ্যসূচীৰ পিছতে সাংবাদিকৰ আগত বিটিচি তথা য়ুপিপিএল প্ৰধান প্ৰমোদ বড়োৱে কয় “জিএছপি নেতা আৰু অন্যান্য দলৰ নেতাসকলে য়ুপিপিএলত যোগদান কৰি শুদ্ধ সিদ্ধান্ত গ্ৰহণ কৰিছে। আৰু আমি আগন্তুক বিধানসভাৰ নিৰ্বাচনৰ বাবে সাজু আছো।”\n“কোকৰাঝাৰ আৰু চিৰাঙত আমাৰ দলটো শক্তিশালী হ’বলৈ আৰু কাম কৰাৰ প্ৰয়োজন আছে।” প্ৰমোদ বড়োৱে লগতে কয়।


প্ৰাণীৰ চলন - অসমীয়া ৱিকিপিডিয়া\nপ্ৰাণীৰ চলাচলৰ প্ৰক্ৰিয়া\n(জীৱৰ চলনৰ পৰা পুনঃনিৰ্দেশিত)\nপ্ৰাণীৰ চলন (ইংৰাজী: Animal locomotion), হ'ল বিভিন্ন কাৰণত প্ৰাণী সমূহৰ স্থান সলনি পক্ৰিয়া। চলনৰ কিছুমান প্ৰধান কাৰণ হৈছে খাদ্য, সংগী বা উপযুক্ত বাসস্থানৰ সন্ধান বা প্ৰাণৰক্ষা। পানীৰ সোঁত বা বতাহৰ প্ৰভাৱত পৰোক্ষভাৱে হোৱা স্থানান্তৰণক চলন বুলিব নোৱাৰি। বেক্টেৰিয়া, প্ৰট’জ’ৱা আদিৰ দৰে সূক্ষ্ম জীৱবোৰৰ চলনৰ পৰিসৰ সীমিত, আনহাতে প্ৰাণীসমূহে বহু দূৰ পৰ্যন্ত গতি কৰিব পাৰে। প্ৰাণীবোৰ দৌৰিব, সাঁতুৰিব, জঁপিয়াব বা উৰিব পাৰে। প্ৰাণীৰ দৰে কিছুমান উদ্ভিদৰ চলন কৰাৰ ক্ষমতা আছে। বায়ু, পানী, বা মাটি আদি মাধ্যমৰ ওপৰত নিৰ্ভৰ কৰি জীৱবোৰে চলনৰ বাবে বিভিন্ন পদ্ধতি ব্যৱহাৰ কৰে।\nচিকাৰ কৰা অৱস্থাত এটা চিতা।\nউৰন্ত অৱস্থাত এটা মৌ-মাখি\n1 বিভিন্ন মাধ্যমত জীৱৰ চলন\n1.1 তৰল আৰু গেছীয় মাধ্যমত চলন\n1.2 অৱস্তৰ মাধ্যমত চলন\n1.3 কঠিন মাধ্যমত চলন\nবিভিন্ন মাধ্যমত জীৱৰ চলনসম্পাদনা কৰক\nতৰল আৰু গেছীয় মাধ্যমত চলনসম্পাদনা কৰক\nক্ষুদ্ৰ জীৱৰ চলন: সাধাৰণতে ক্ষুদ্ৰ জীৱবোৰৰ চলনৰ মাধ্যম হ’ল পানী। এই জীৱ সমূহৰ চলনক সাঁতোৰ বুলি কোৱা হয় যদিও প্ৰাণীৰ সাঁতোৰৰ লগত এই চলনৰ যথেষ্ট পাৰ্থক্য আছে।\nএমিবিয় চলন (কূটপদ): এমিবা, শ্লাইম মল্ডৰ দৰে ভেঁকুৰ আৰু অন্য কিছুমান প্ৰট’জ’ৱাই এমিবিয় চলনৰ দ্বাৰা গতি কৰে। প্ৰাণীৰ দেহত থকা শ্বেত ৰক্ত কণিকাবোৰেও এই চলনেৰেই চলাচল কৰে। এই চলন প্ৰক্ৰিয়াত জীৱটোৰ কোষৰ সন্মুখৰ অংশ বাঢ়ি আহি কূটপদৰ সৃষ্টি কৰে, আৰু জীৱটো আগবাঢ়ি যায়। এই চলনৰ সঠিক কাৰ্য পদ্ধতি এতিয়াও ঠাৱৰ কৰিব পৰা হোৱা নাই।\nফ্ৰেজেলাৰ দ্বাৰা চলন: কিছুমান প্ৰট’জ’ৱা ফ্ৰেজেলাৰ সহায়ত চলাচল কৰে। এনে জীৱবোৰৰ দেহত এডাল বা একাধিক চুলি সদৃশ ফ্ৰেজেলা থাকে। এই ফ্ৰেজেলাবোৰে তৰল আধাৰ মাধ্যমত তৰংগৰ দৰে ইফালে-সিফালে লৰচৰ কৰে, ইয়াৰ পৰা উৎপন্ন হোৱা বলে জীৱটোক আগলৈ ঠেলি পঠিয়াই বা টানি নিয়ে। প্ৰাণীৰ শুক্ৰকীট বোৰেও এনে চলনৰ দ্বাৰাই চলাচল কৰে।\nচিলিয়াৰ সহায়ত চলন: চিলিয়া হৈছে ফ্ৰেজেলাৰ দৰেই কিন্তু ফ্ৰেজেলাতকৈ চুটি চুলি সদৃশ চলন অংগ। চিলিয়াযুক্ত জীৱবোৰৰ দেহত সাধাৰণতে অসংখ্য চিলিয়া থাকে। অন্য প্ৰট’জ’ৱা আৰু বহু প্ৰাণীৰ পলুবোৰে চিলিয়াৰ সহায়ত চলাচল কৰে। ফ্ৰেজেলাৰ সহায়ত হোৱা চলনতকৈ এনে চলনৰ গতিবেগো বেছি হয়। এনে চলন দেখুওৱা জীৱৰ উদাহৰণ হ'ল পেৰামেছিয়াম। চেপেটা কৃমিৰ দৰে কিছুমান জীৱও চিলিয়াৰ সহায়ত চলাচল কৰে। ইহঁতে দেহৰ পৰা শ্লেষ্মা নিঃসৰণ কৰে আৰু তাৰ মাজেৰেই চিলিয়াৰ সহায়ত চলাচল কৰ। ইয়াক মিউকচিলিয়েৰি লকমশ্ব্যন বোলে।\nবৃহৎ জীৱৰ চলন\nঅৱস্তৰ মাধ্যমত চলনসম্পাদনা কৰক\nকঠিন মাধ্যমত চলনসম্পাদনা কৰক\nকিছুমান প্ৰাণীয়ে নখ, দাঁত, পেৰিছটেলছিছ যেনে কেঁচু; আদিৰ দ্বাৰা বা অন্য পদ্ধতি ব্যৱহাৰ কৰি কঠিন মাধ্যম যেনে মাটি বা কাঠ আদি খান্দি তাৰ মাজেৰে চলাচল কৰে। গাঁত হল এটা ফুটা বা নলা যিটো যিকোনো কঠিন মাধ্যমত কোনো জীৱই বাসস্থান বা অন্য কামৰ বাবে খান্দে আৰু তাত চলাচল কৰে। কেঁচু, নিগনি, শহা, ভাটৌ আদি এনে জীৱৰ উদাহৰণ।\n↑ "Animal locomotion". Encyclopædia Britannica. http://www.britannica.com/EBchecked/topic/345861/locomotion। আহৰণ কৰা হৈছে: December 16, 2014.\n↑ Quillin KJ (May 1998). "Ontogenetic scaling of hydrostatic skeletons: geometric, static stress and dynamic stress scaling of the earthworm lumbricus terrestris". The Journal of Experimental Biology খণ্ড 201 (12): 1871–83. PMID 9600869. http://jeb.biologists.org/cgi/pmidlookup?view=long&pmid=9600869.\n"https://as.wikipedia.org/w/index.php?title=প্ৰাণীৰ_চলন&oldid=246090"ৰ পৰা অনা হৈছে\nLast edited on 15 September 2020, at 12:50\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=46060।\nএই পৃষ্ঠাখন ১৫ ছেপ্টেম্বৰ, ২০২০ তাৰিখে ১৮:২০ বজাত অন্তিম সংশোধন কৰা হৈছিল।


Job 21 | AsmULB | STEP | তেতিয়া ইয়োবে পুনৰায় উত্তৰ কৰি কলে,\n1তেতিয়া ইয়োবে পুনৰায় উত্তৰ কৰি কলে, 2তোমালোকে মন দি মোৰ কথা শুনা; এয়েই তোমালোকৰ শান্ত্বনা হওক। 3অলপ সহন কৰা, ময়েই কওঁ; মিই কোৱাৰ পাছেও তুমি বিদ্ৰূপ কৰি থাকা।\n4মোৰ বেজাৰৰ কথা জানো মানুহৰ আগত মই নো কিয় অধৈৰ্য্য নহম ? 5তোমালোকে মোলৈ চাই আচৰিত মানিবা, আৰু মুখত হাত দিবা। 6মনত পৰিলেই মই বিহ্বল হওঁ, আৰু ত্ৰাসতে মোৰ শৰীৰ কঁপে।\n7দুষ্টবোৰ কিয় জীয়াই থাকে ? কিয় বৃদ্ধ হয়, আৰু ক্ষমতাশালীও হয়? 8সিহঁতৰ বংশ সিহঁতৰ সন্মুখত সিহঁতৰ লগত থাকে; সিহঁতৰ সন্তান-সন্ততিবোৰ সিহঁতৰ চকুৰ আগত থিৰে থাকে। 9সিহঁতৰ ঘৰবোৰ ভয় নোপোৱাকৈ শান্তিৰে থাকে, আৰু সিহঁতৰ ওপৰত ঈশ্বৰৰ দণ্ডৰ আঘাতো নপৰে।\n10সিহঁতৰ ভতৰাই সংগম কৰিলে সেয়ে নিষ্ফল নহয়; সিহঁতৰ গাই জগে, বিনচ নকৰে। 11সিহঁতে নিজ নিজ শিশুবোৰক মেৰৰ জাকৰ দৰে বাহিৰলৈ উলিয়াই দিয়ে; আৰু সিহঁতৰ সন্তানবোৰে নাচ্বাগ কৰে। 12সিহঁতে কঞ্জৰী আৰুবীণা বজাই গান কৰে, আৰু বাঁহীৰ শব্দত উল্লেস কৰে।\n13সিহঁতে সুখেৰে নিজ নিজ দিন কটায়; পাছে এক নিমিষতে চিয়োললৈ নামি যায়। 14তথাপি সিহঁতে ঈশ্বৰক কয়, “তুমি আমাৰ পৰা দূৰ হোৱা; কিয়নো আমি তোমাৰ পথ জানিব নোখোজোঁ। 15সৰ্ব্বশক্তিমান জনা নো কোন, যে, আমি তেওঁৰ সেৱা কৰিম ? আৰু তেওঁৰ আগত প্ৰাৰ্থনা কৰিলে বা আমাৰ কি লাভ?\n16চোৱা, সিহঁতৰ মঙ্গল সিহঁতৰ হাতৰ দ্বাৰাই নহয়; দুষ্টবোৰৰ মন্ত্ৰণা মোৰ পৰা দূৰ। 17দুষ্টবোৰৰ প্ৰদীপ নো কিমানবাৰ নুমুউৱা হয়? কিমানবাৰ নো সিহঁতৰ বিপদ সিহঁতলৈ ঘটে? কিমানবাৰ নো ঈশ্বৰে নিজ ক্ৰোধত ক্লেশ বিলাই দিয়ে? 18কিমানবাৰ সিহঁত বতাহৰ আগত খেৰৰ নিচিনা, আৰু ধুমুহাই উড়াই নিয়া ঘুলাৰ নিচিনা হয় ?\n19তোমালোকে কোৱা, “ঈশ্বৰে তাৰ সন্তানবোৰলৈ তাৰ অধৰ্ম্ম সাঁচি থয়”। সিয়েই ভোগ কৰিবৰ নিমিত্তে তেওঁ তাকেই প্ৰতিফল দিয়ক। 20তাৰ নিজ চকুৱেই তাৰ সৰ্ব্বনাশ চাওক, আৰু সৰ্ব্বশক্তিমান জনাৰ ক্ৰোধ সিয়েই পান কৰক। 21কিয়নো, তাৰ মাহ কেইটা ওৰ পৰিলে, সি মৰাৰ পাছত, তাৰ ভাবি-বংশৰ লগত তাৰ কি সম্পৰ্ক?\n22যি জনাই উৰ্দ্ধবাসীবিলাকৰো বিচাৰ কৰে, এনে জনা ঈশ্বৰকেই কোনোবাই জ্ঞান শিক্ষা দিব পাৰে নে? 23সকলো ভাবে শান্তিৰে আৰু নিশ্চিন্তে থাকি, কোনোৱে সম্পূৰ্ণ বলত মৰে। 24তাৰ গাখীৰৰ পাত্ৰবোৰ গাখীৰেৰে পৰিপূৰ্ণ, আৰু তাৰ হাড়বোৰৰ মগজু ৰসযুক্ত।\n25আন কোনোৱৈ মনত তিতা লাগি মৰে; সি কেতিয়াও মঙ্গলৰ আস্বাদ নাপায়। 26সিহঁত দুয়ো একেলগে ধুলিত শোৱে, আৰু পোকে সিহঁত দুয়োকো ঢাকে।\n27চোৱা, মই তোমালোকৰ মনৰ ভব জানিছোঁ; আৰু মোৰ বিৰুদ্ধে অন্যায়কৈ যিবোৰ মন্ত্ৰণা কৰিছা, সেইবোৰকো মই জানিছোঁ। 28কিয়নো তোমালোকে কৈছা, “সেই ডাঙৰীয়াৰ ঘৰ ক’ত? আৰু সেই দুৰ্জনবোৰে বাস কৰা তম্বুটো ক’ত?\n29তোমালোকে পথিকবিলাকক সোধা নাই নে? 30দুষ্টই বিপদৰ দিনত ৰক্ষা পায়, আৰু ক্ৰোধৰ দিনত তাক আঁতৰাই নিয়া হয়, এই বুলি তেওঁলোকে কোৱা বিবৰণ তোমালোকে নাজানা নে?\n31তাৰ আচৰণৰ কথা তাৰ মুখৰ আগত কোনে ক’ব ? আৰু তাৰ কৰ্ম্মৰ প্ৰতিফল তাক কোনে দিব? 32তথাপি তাক মৈদামলৈ নিয়া হব, আৰু লোকে তাৰ মৈদামত পৰ দি থাকিব। 33আৰু উপত্যকাৰ চপৰাবোৰ তালৈ লঘু যেন বোধ হব; যেনেকৈ তাৰ আগেয়ে অলেখ মানুহ গৈছিল, তেনেকৈ তাৰ পাছতো সকলো মানুহ যাব।\nতেন্তে তোমালোকে কেনে অনৰ্থক শান্ত্বনা দিছা! তোমালোকৰ উত্তৰবোৰ কেৱল মিছাহে।


অসমীয়া সাহিত্যত মালিতা - অসমীয়া ৱিকিপিডিয়া\nঅসমীয়া সাহিত্যত মালিতা\nৱিকিমিডিয়া দ্ব্যৰ্থতা দূৰীকৰণ পৃষ্ঠা\nমালিতা বা কাহিনী-গীতসমূহ সমাজ জীৱন আৰু সাহিত্যৰ এটা অঙ্গ। সমগ্ৰ বিশ্বতে বিভিন্ন ভাষাৰ কাহিনী-গীত প্ৰচলিত আছে। এনেবোৰ গীতক বেলাড (Ballad) বোলা হয়। ফ্ৰান্স ভাষাৰ “বেলাৰে” (Ballare) শব্দৰ পৰা এই শব্দৰ উদ্ভৱ হৈছে। ইয়াৰ অৰ্থ হ’ল "নৃত্য"। অৰ্থাৎ নৃত্যৰ লগত সঙ্গতি ৰাখি গোৱা গীতক বেলাড বোলা হয়। অসমীয়া ভাষাত এনে গীতক “মালিতা” বুলি কোৱা হয়।\n1 মালিতাৰ ইতিহাস\n2 অসমীয়া সাহিত্যত মালিতাৰ ভাগসমূহ\n2.1 বুৰঞ্জীমূলক মালিতা\n2.2 কিংবদন্তীমূলক মালিতা\nমালিতাৰ ইতিহাসসম্পাদনা কৰক\nমালিতাৰ ইতিহাস বহুদিনীয়া পুৰণি। বিভিন্ন সময়ত বিভিন্ন অনামী স্বভাৱ কবিয়ে কিছুমান বুৰঞ্জীমূলক, কিংবদন্তীমূলক অথবা কল্পনাপ্ৰসূত কাহিনীৰ আধাৰত এনে গীতসমূহ ৰচনা কৰিছিল। অক্সফ’ৰ্ড অভিধানত বেলাডৰ অৰ্থ “বৰ্ণনাত্মক কবিতা” বুলি দিয়া হৈছে। এনেবোৰ কবিতাই কাহিনী বৰ্ণনা কৰে। এনে ছন্দোবদ্ধ কবিতাত সুৰাৰোপণ কৰি গীতৰূপে গোৱা হয়। কিন্তু পৰৱৰ্তীকালত এনে পুৰণি মালিতাৰ দৰে বিভিন্ন কবিয়ে মালিতা ৰচনা কৰিবলৈ ধৰে। ইংৰাজী সাহিত্যত কবি কীট্‌ছে “লা বেলে ডেম চান্স মাৰ্চি”ৰ দৰে বেলাড ৰচনা কৰে। সাহিত্যিক কলেৰিজে ৰচনা কৰে “দি এন্‌চিয়েণ্ট মেৰিনাৰ”ৰ দৰে বিখ্যাত বেলাডৰ। অসমীয়া সাহিত্যত ৰসৰাজ লক্ষ্মীনাথ বেজবৰুৱাই “ধনবৰ আৰু ৰতনী”ৰ দৰে মালিতা ৰচনা কৰে। চন্দ্ৰকুমাৰ আগৰৱালাৰ দ্বাৰা ৰচিত মালিতা “জলকুঁৱৰী”, আনন্দচন্দ্ৰ আগৰৱালাৰ দ্বাৰা ৰচিত “পানেচৈ” ইত্যাদি মালিতাও উল্লেখযোগ্য। মালিতা এবিধ লোক সংস্কৃতি\nঅসমীয়া সাহিত্যত মালিতাৰ ভাগসমূহসম্পাদনা কৰক\nঅসমীয়া সাহিত্যত প্ৰধানকৈ বুৰঞ্জীমূলক মালিতা আৰু কিংবদন্তীমূলক মালিতাৰ প্ৰাধান্য দেখা যায়।\nবুৰঞ্জীমূলক মালিতাসম্পাদনা কৰক\nঅসমৰ জনমানসত ৰেখাপাত কৰিব পৰা মালিতাসমূহৰ ভিতৰত বুৰঞ্জীমূলক মালিতাসমূহ অন্যতম। এইবোৰৰ ভিতৰত বদন বৰফুকনৰ গীত, জয়মতী কুঁৱৰীৰ গীত, মণিৰাম দেৱানৰ গীত, হৰদত্ত-বীৰদত্তৰ গীত, পদুম কুঁৱৰীৰ গীত, বখৰ বৰুৱাৰ গীত, নাহৰ চেনামুৱাৰ গীত, চিকন সৰিয়হৰ গীত ইত্যাদি অন্যতম।\nবুৰঞ্জীপ্ৰসিদ্ধ চৰিত্ৰ বদন বৰফুকনে মানদেশৰ লগত মিতিৰালি কৰি কিদৰে অসমলৈ মান আনিছিল সেই কথা তেওঁক লৈ লিখা গীতসমূহত বৰ্ণিত আছে। মানৰ নিষ্ঠুৰ লুণ্ঠন, অত্যাচাৰৰ বলি হৈ বহু অসমীয়াই প্ৰাণ, ঘৰ-বাৰী, সা-সম্পত্তি হেৰুৱাইছিল। সেইবাবে অধিকাংশ মালিতাত বদন বৰফুকনত উদ্দেশ্যি গালি-শপনি পৰা হৈছে।\nসেইদৰে মহাসতী জয়মতীৰ বিষয়ে নুশুনা অসমীয়া কমেইহে আছে। পতি গদাপাণিক নগা পাহাৰলৈ পলুৱাই পঠিয়াই দেশ তথা পতিৰ কল্যাণৰ হকে পতীব্ৰতা জয়মতী কুঁৱৰীৰ আত্মবলিদানৰ কৰুণ কাহিনী জয়মতী কুঁৱৰীৰ গীতত ছন্দোবদ্ধভাৱে লিখা হৈছে।\nপৰাধীন অসমৰ সম্ভান্ত লোক মণিৰাম বৰভাণ্ডাৰ বৰুৱা বা মণিৰাম দেৱানে ইংৰাজৰ বিৰুদ্ধে সুৰ তুলি কিদৰে ফাঁচীকাঠত উলমিছিল তাৰ কৰুণ বৰ্ণনা মণিৰাম দেৱানৰ গীতত পোৱা যায়।\nসেইদৰে জাতিৰ পিতা মহাত্মা গান্ধীৰ মহান আদৰ্শ সৰল অসমীয়া সমাজত প্ৰচাৰিত হোৱাত গান্ধীৰ মহানুভাৱতা, কাম-কাজ আৰু গুণাৱলীৰে সমৃদ্ধ হৈ গান্ধী গীতসমূহ ৰচিত হ’ল।\nঅষ্টাদশ শতিকাৰ শেষৰ দুটা দশকত বদন বৰফুকনৰ অত্যাচাৰত অতিষ্ঠ হৈ ৰঙিয়াৰ ওচৰৰ জিকেৰী অঞ্চলৰ হৰদত্ত বৰুৱাই এক বিদ্ৰোহ ঘোষণা কৰে। দন্দুৱাদ্ৰোহ নামৰ ইতিহাসপ্ৰসিদ্ধ এই বিদ্ৰোহত হৰদত্তৰ ভ্ৰাতৃ বীৰদত্তয়ো সহযোগিতা আগবঢ়াইছিল। কলীয়া ভোমোৰা বৰফুকনৰ হাতত দুয়ো পৰাজিত হোৱাৰ পিছত এই বিদ্ৰোহৰ শাম কাটে। কিন্তু হৰদত্তক শূলতদি মৰা হয়। হৰদত্ত-বীৰদত্তৰ বিদ্ৰোহ আৰু পতনৰ কাহিনী হৰদত্ত-বীৰদত্তত গীতৰ মাজেৰে মানুহৰ মুখে মুখে যুগমীয়া হৈ থাকিল।\nপদুম কুঁৱৰীৰ গীতৰ ৰচনা দন্দুৱাদ্ৰোহৰ সমসাময়িক। ঐ গীতসমূহে হৰদত্তৰ কন্যা পদ্মকুমাৰী ওৰফে পদুম কুঁৱৰীৰ জীৱন গাঁথা বৰ্ণনা কৰে। পদ্মকুমাৰীক হৰদত্তৰ প্ৰিয় মহিৰাম চৌধাৰীলৈ বিয়া দিয়া হৈছিল যদিও হৰদত্তৰে তলতীয়াসেনাপতি শিখ কুমেদান সিং তেওঁৰ প্ৰতি আকৃষ্ট হৈ পৰে। এই কথাত ক্ৰোধিত হৈ পদ্মকুমাৰীয়ে লুইতৰ বুকুত আত্মজাহ দিয়ে। পিছত মহিৰাম চৌধাৰীয়েও আত্মজাহ দিয়ে। এই কৰুণ কাহিনীয়ে সকলোৰে অন্তৰ স্পৰ্শ কৰিব পৰাকৈ কোনোবা স্বভাৱ কবিয়ে ৰচনা কৰিছিল পদুম কুঁৱৰীৰ গীতৰ।\nসেইদৰে বাখৰ বৰাৰ গীতৰ মূল নায়ক বাখৰ বৰা এজন ৰাজবিষয়া আছিল। স্বৰ্গদেউ গৌৰীনাথ সিংহৰ দিনৰ ৰাজদ্ৰোহৰ অপৰাধত নগাঁৱৰ পুৰণিগুদামৰ ওচৰত তেওঁক বধ কৰা হৈছিল।\nচিকন সৰিয়হ আছিল এজন সুঠাম ডেকা। স্বৰ্গদেউ জয়ধ্বজ সিংহৰ পুত্ৰ চিকন সৰিয়হ আৰু সহযোগীসকল ৰজাৰ বিৰুদ্ধে ষড়যন্ত্ৰ কৰাৰ অপৰাধত দণ্ডিত হৈছিল। এই কাহিনীৰ আলমত ৰচিত হ’ল চিকন সৰিয়হৰ গীত। এই গীতসমূহে সেইসময়ৰ ধৰ্মীয় বিশ্বাস, দেৱ-দেৱী ইত্যাদিৰো স্বাক্ষৰ বহন কৰিছে।\nনাহৰ আছিল উজনিৰ এজন চফল ডেকা। তেওঁ বিয়া কৰাবলৈ লোৱা কাঞ্চনী নামৰ গাভৰুজনী কাৰেঙৰ লিগিৰীৰ পৰা ৰাণী হৈছিলগৈ। কালক্ৰমত নাহৰ চেনামুৱা ৰজাৰ ৰোষৰ বলি হৈ মৃত্যুক সাৱটি ল’বলৈ বাধ্য হয়। নাহৰৰ কৰুণ কাহিনীক লৈ নাহৰ-চেনামুৱাৰ গীত ৰচিত হ’ল।\nবুৰঞ্জীমূলক মালিতাসমূহ একোটা ঐতিহাসিক ভিত্তিৰ আধাৰত ৰচিত। সেইবাবে এনে মালিতাৰ মাধ্যমেদি একোটা সময়ৰ সমাজ ব্যৱস্থা, জনবিশ্বাস, ৰীতি-নীতিৰ বিষয়ে অৱগত হ’ব পাৰি। এনবোৰ মালিতাই একোটা যুগৰ পৰিস্থিতিৰ স্বাক্ষৰ বহন কৰে।\nকিংবদন্তীমূলক মালিতাসম্পাদনা কৰক\nঅসমীয়া সমাজত প্ৰচলিত এনে মালিতাৰ ভিতৰত ফুলকোঁৱৰৰ গীত, মণিকোঁৱৰৰ গীত, কাঞ্চনমতীৰ গীত, কমলা কুঁৱৰীৰ গীত, দুবলা শান্তিৰ গীত, জনাগাভৰুৰ গীত আদি উল্লেখযোগ্য। এই গীতসমূহ কিংবদন্তীৰ আধাৰত ৰচিত।\nশংকলদেউ ৰজাৰ পুতেক মণিকোঁৱৰক পানী যুঁৱলিত জলকোঁৱৰে হৰণ কৰি লৈ যায়। তাৰ পিছত তেওঁৰ পত্নী কাঞ্চনমতীয়ে পুতেক ডাঙৰ হোৱাৰ পিছত পিতাকৰ সন্ধান কৰিবলৈ পঠিয়াই দিয়ে। মণিকোঁৱৰৰ জীৱন-গাঁথাৰ আধাৰত মণিকোঁৱৰৰ গীতৰ সৃষ্টি হ’ল। সেইদৰে মণিকোঁৱৰক বিচাৰি পুতেক ফুলকোঁৱৰে পক্ষীৰাজঘোঁৰাত উঠি কিদৰে বিভিন্ন ঠাই ভ্ৰমণ কৰিছিল সেই কথা ফুলকোঁৱৰৰ গীতত পোৱা যায়। ফুলকোঁৱৰে ৰজাৰ জীয়েক ধনপচতুলাক বিয়া কৰোৱাত ৰজাৰ ৰোষত পৰি পলাই যাব লগা হয়। পাছত ধনপচতুলা সহিত ফুলকোঁৱৰে বেলেগ এখন ৰাজ্যৰ ৰাজপাট ভোগ কৰে। ফুলকোঁৱৰৰ মাক কাঞ্চনমতীৰ বিৰহ বেদনাৰ আধাৰত ৰচিত হৈছিল কাঞ্চনমতীৰ গীত।\nজনা গাভৰু এগৰাকী মহিলা হৈয়ো গৰুচৰ ৰাজ্যৰ ৰাজপাট খাইছিল। তেওঁৰ জীৱনগাঁথাৰ আধাৰত জনা গাভৰুৰ গীতসমূহ ৰচিত হৈছিল। এইবোৰত জনা গাভৰুৰ বীৰত্ব বৰ্ণনা কৰা হৈছে।\nকমলা কুঁৱৰীৰ আত্মবলিদানৰ কাহিনীৰ আধাৰত ৰচিত হৈছিল কমলা কুঁৱৰীৰ গীত। ৰাজ্যত খৰাং আঁতৰাবলৈকে কমলা কুঁৱৰীয়ে আত্মজাহ দিছিল।\nদুবলা শাণিত এগৰাকী সতী মহিলা আছিল। তেওঁৰ সতীত্বৰ মহিমা বৰ্ণনা কৰি ৰচিত হৈছিল দুবলা শান্তিৰ গীত।\nমালিতাসমূহ এটা জাতিৰ ভাষা-সাহিত্যৰ এক সহজ-সৰল অনুপম ৰূপ। এনেবোৰ গীতে সমাজ জীৱনৰ বিভিন্ন দিশৰ স্বাক্ষৰ বহন কৰে। এনে সাহিত্যৰ সংগ্ৰহ তথা চৰ্চাই ভাষাক সমৃদ্ধিশালী কৰি এটা জাতিক বিশ্বদৰবাৰত স্বকীয় পৰিচয় প্ৰদান কৰে।\n↑ "Oxford Dictionary of Literary Terms: ballad". Answers.com. http://www.answers.com/topic/ballad। আহৰণ কৰা হৈছে: July 27, 2012.\n↑ "Malita Folk Song of Assam". RajsamandPlus.com. http://www.rajsamandplus.com/malita-folk-song-of-assam.html। আহৰণ কৰা হৈছে: July 27, 2012.\n↑ "Definition of ballad". Oxford University Press. http://oxforddictionaries.com/definition/english/ballad?q=Ballad। আহৰণ কৰা হৈছে: July 27, 2012.\nঅসমৰ লোক-সংস্কৃতিৰ ৰূপৰেখা - উমেশ চেতিয়া\n"https://as.wikipedia.org/w/index.php?title=অসমীয়া_সাহিত্যত_মালিতা&oldid=285211"ৰ পৰা অনা হৈছে\nশেষ সম্পাদনা কৰা হৈছে6July 2021 তাৰিখে 05:15 বজাত\nএই পৃষ্ঠাখন ০৬ জুলাই, ২০২১ তাৰিখে ১০:৪৫ বজাত অন্তিম সংশোধন কৰা হৈছিল।\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=26168।


হাবি – ৰাজীৱ শৰ্মা – ফটাঢোল\nহাবি – ৰাজীৱ শৰ্মা\nঅৰণ্য। উস্ অৰণ্য। ইয়েই মোক খাব যেন পাইছোঁ। প্ৰচণ্ড খঙত মোবাইলটোলৈ চাই চাই নিজকে নিজে ক’লো।\nবেমাৰটো বেছি দিনৰ নহয়। সৌ সিদিনাৰ বুলিবও পাৰি। মানে শ্ৰীমতীৰ এইবছৰৰ হৈ যোৱা জন্মদিনৰ পাছৰ পৰা। এওঁ বহুদিনৰপৰা কুটুৰি আছিল এটা ভাল, দামী মোবাইল লাগে বুলি। ফেচবুক, ৱাটচ্ এপ আদি কৰিব পৰাকৈ। মান্ধাতা যুগৰ নকিয়া মোবাইলটোত এইবোৰ কৰিব নোৱাৰি। ময়ো সেয়ে ৰসতে নাম থৈ এইবাৰ জন্মদিনৰ উপহাৰ বুলি এটা এনড্ৰইড মোবাইল লৈ দিলো। কিন্তু কি হ’ব? মোবাইল নহয় মই যেন খাল খান্দি ঘঁৰিয়ালহে চপালো। ইমানদিনে মোৰ মোবাইলটোৰে কাম চলাই থকা মানুহজনী নতুন মোবাইল পাই একেবাৰে পখিলীজনী হোৱাৰ দৰে হ’ল। পৰিস্থিতি এনে হ’লগৈ যে আজিকালি মই চাকৰিৰ পৰা আহি চাহ একাপ পাবলৈও হামিয়াই হিঁকটিয়াই কমেও আধাঘণ্টা বোন্দাপৰ দিব লাগে।\nতথাপিও ঠিকেই আছিল। মোবাইলৰ যোগেদি নতুনকৈ চিনাকী হোৱা এওঁৰ ন-পুৰণি সকলো বন্ধু-বান্ধৱীৰ খবৰ মোক দিছিল। টেবুলত থোৱা মোবাইলটো মোক কেতিয়াবা চাবলৈও দিছিল। বন্ধু-বান্ধৱীৰ কিবা লিখা বা কমেণ্ট পঢ়িছিলোও। লাহে লাহে পৰিৱেশ সলনি হৈ আহিল। আজি অতদিনে মোৰ মোবাইলত পাছৱৰ্ড দিবলৈ নিদিয়া মানুহজনীৰ নিজৰ মোবাইলত পাছৱৰ্ড লাগিল। কাজেই বৰ্তমান মই আঙুৰ খাবলৈ নোপোৱা শিয়ালটোৰ দৰে আঙুৰ টেঙা বুলিয়েই সান্তনা ল’বলগীয়াত পৰিছে। আনকি আজিকালি পাছৱৰ্ড থকা স্বত্তেও মই তেওঁৰ মোবাইলটো চুলে মুহূৰ্ততে চিলনীৰ দৰে চোঁ মাৰি আহি মোৰ হাতৰপৰা সেইটো কাঢ়ি নিয়েহি।\nতাতে এই অৰণ্যটো ওলোৱাৰপৰা মোৰ মনটো বেয়া। বিয়া হোৱাৰ অত বছৰ হ’ল, সংসাৰ ভালেৰেই চলিছিল কিন্তু এই অৰণ্যডালে আহি আমাৰ সুখৰ সংসাৰখন থানবান কৰাৰ উপক্ৰম কৰিলে। চাটিফুটি কৰা মোৰ মনটো কোনোমতেই শান্ত কৰিব নোৱাৰা হ’লো। সেয়ে ময়ো ক’ৰবাৰপৰা ঘৰলৈ আহি সুবিধা বিচাৰি ফুৰো। মানুহজনী অকণমান আঁতৰি যোৱা যেন পালেই লৰ মাৰি তেওঁৰ মোবাইলটো চাওঁগৈ। একো চাব নোৱাৰিলেও সদায় দেখো অৰণ্যৰ মিছকলৰ সংখ্যা স্ক্ৰীণত জিলিকি থকা।\nএদিনৰ কথা। শ্ৰীমতীয়ে মোক ক’লে – “তুমি একেবাৰে ৰোমাণ্টিক নহয়।” মই বোলো, “হয়তো, এতিয়া বুঢ়াকালত সেইটোহে বাকী আছেগৈ। আঁহা ৰোমাঞ্চ কৰো।”\nশ্ৰীমতীয়ে জাঙুৰ খাই উঠি ক’বলৈ ধৰিলে – “লোকৰ মানুহে নিজৰ মানুহজনীক ইমান মৰমেৰে মাতে, মোবাইলৰ নম্বৰটোও আনকি শুনিলেই বা দেখিলেই প্ৰেম ভাব জগা জান, সোণ, হিয়া আদি নামেৰে চেভ কৰে আৰু তুমি জীৱনত অৰোমাণ্টিক মানুহটোৱে লিখা চিধা চিধিকৈ মোৰ নামটো। হেৰৌ মৰমী, গোঁসানী আদি বেলেগ নাম এটা মোৰ নামৰ ঠাইত লিখিব নোৱাৰা?”\nমই বোলো কথা কোনোবাখিনি পালেগৈ। এওঁৰ গাত মোবাইল ভালকৈয়ে লম্ভিল। কি কুক্ষণত যে এইটো উপহাৰ দিছিলো। তাতে এতিয়া অৰণ্যৰ তাণ্ডৱ। আজিকালি সেয়ে অফিচৰ পৰা যেতিয়াই তেতিয়াই এওঁলৈ ফোন লগাওঁ। কিজানিবা কিবা গম পাওঁ! ওচৰতে থাকিলে কেতিয়াবা ধৰে, কেতিয়াবা ৰিং হৈ হৈ বন্ধ হৈ যায়। নিশ্চয় কিবা কামত ব্যস্ত থাকে। কিন্তু বুজিলেও মোৰ উচপিচনি বাঢ়ে। কিজানি মই নাথাকোতে ঘৰলৈ কোনোবা আহিছে! সেই সময়ত এওঁৰ মোবাইলৰ স্ক্ৰীণত জিলিকি থকা অৰণ্য নামটোৱে মোক থিৰেৰে থাকিবলৈ নিদিয়ে। তপত খোলাৰ আখৈৰ দৰে মই চটফটাই অফিচৰ বাকী সময়খিনি পাৰ কৰো। কিন্তু আজিলৈকে একো প্ৰমাণ পোৱা নাই এই অৰণ্য কোন। তাৰোপৰি এই নম্বৰটোৰ মই সদায় মিছকলহে দেখো পত্নীৰ মোবাইলত। পাছৱৰ্ড থকা মোবাইল, তাতকৈ একো চাবলৈয়ো নাপাওঁ। মই নাথাকোতে কিমান সময় বা কথা পাতি পাৰ কৰে ভগৱানেহে জানে!\nএটা কথা ভাবি মই আচৰিতো হওঁ। এই নামটোক লৈ মোৰ চটফটনি দেখিও এওঁ যেন একো দেখাই নাই এনে ভাবত থাকে। মৰম চেনেহো পূৰ্বৰ দৰেই। কমা নাই। আনকি আজিলৈকে কিয় অৰণ্যৰ মিছকলৰ সংখ্যাটো মোবাইলৰ স্ক্ৰীণৰপৰা ডিলিট কৰি নথয় তাকে ভাবি মই দস্তুৰমত অবাক। কিবা বেপেৰোৱা ভাব। দেখিলেও দেখক ধৰণৰ।\nআজিকালি ময়ো সময় নাই অসময় নাই মুঠতে এওঁলৈ ফোন কৰিয়েই থাকো। কিজানি ব্যস্ত পাওঁ ফোনটো। এওঁ প্ৰথম দুটামান ফোন ধৰি কথা এষাৰ পাতে, পিছৰবোৰ নধৰে। হয়তো বেলেগ কামত ব্যস্ত হয় তেতিয়া।\nএদিন ভাবিলো এই কথাই কথা নহয়। ইয়াৰ মানে অৰণ্যৰ পুলি উঘালিব লাগিব। মোক মোবাইলত সাদৰী নাম লিখিবলৈ কোৱাজনীয়ে কোন এই অৰণ্য আজি ক’ব লাগিব মোক। মুঠতে আজি হয় গুৱাহাটী নহয় ৰঙামাটি।\nঅফিচৰ পৰা আজি লেখি লেখি দহবাৰ ফোন কৰিলো। তাৰে তিনিবাৰ ধৰিলে বাকী সাতবাৰ নধৰিলে। খঙত অফিচ আধাতে এৰি ঘৰ পালোহি। জপাই থোৱা দুৱাৰেদি সোমাই দেখো এওঁ বাথৰুমত। সাউতকৈ এওঁৰ মোবাইলটোৰ ওচৰ পালোগৈ। দেখো স্ক্ৰীণত ট ট কৈ জিলিকিছে সাতটা মিছকল, অৰণ্যৰ। কিবা যেন ৰহস্য আছে এই নামটোত।\nকিমান সময় মোবাইলটোত অৰণ্য নামটো চাই তন্ময় হৈ আছিলো গম নাপাওঁ। হঠাতে পিঠিত পানীৰ টোপাল আৰু গালত এওঁৰ তিতা চুলি লগাতহে মই সম্বিত ঘুৰাই পালো। চক খোৱা মানুহৰ দৰে মই বিহ্বল চাৱনিৰে তেওঁলৈ চাই ক’লো – “এইবোৰ এৰিবৰ হ’ল। এই বয়সত এইবোৰ ধেমালি মই একেবাৰে ভাল নাপাওঁ। তিতা চুলিবোৰ মোৰ গালত লগাইছা কিয়? আৰু এই অৰণ্যটো কোন মোক কোৱা আজি। চাল্লা, ইয়াৰ প্ৰতাপত মোৰ খাৱন-শোৱন নাইকিয়া হৈছে।”\nএওঁ ক’লে – “তোমাক মই এনেয়ে ৰোমাণ্টিক নহয় বুলি নকওঁ নহয়। ক’লে আকৌ তোমাৰহে খং উঠে। কিমানদিন হ’ল মোবাইলৰ কনটেক্ট লিষ্টত মোৰ নামটো সলাবলৈ কোৱা। নসলালা। মোলৈ মৰম থাকিলেহে সলাবা।”\nমই বোলো ‘হয়নে, পিছে মোলৈনো তোমাৰ কিমান মৰম দেখিছো নহয়। অনবৰতে এই অৰণ্যডালৰ মিছকল। কোন এই অৰণ্য ক’ব লাগিব আজি মোক।’\nমোৰ কথা শুনি এওঁ যেন হাঁহিত ফাটিহে পৰিব।“সেইয়া মোৰ কথাৰ প্ৰমাণ তুমি নিজেই দিলা। তোমাৰ লগত আৰু প্ৰেম! নোৱাৰি দেই। হেৰৌ, তুমি মোবাইলত মোৰ পুৰা নামটো লিখিলা বুলিয়েই মই নিলিখো নহয়। মই দস্তুৰমত আন নাম আই মিন ৰোমাণ্টিক নাম লিখিম।”\n“কিন্তু এই অৰণ্যৰ অৰ্থ কি?”- মই খোনাই খোনাই সুধিলো।\nএওঁ মোৰ কাণৰ লটিটো জোৰকৈ টানি ধৰি ক’লে – “বুদ্ধু, অৰণ্য মানে হাবি হয়নে নহয়? আজিকালি ঘৈণীয়েকবোৰে গিৰিয়েকক হাবি বুলি যে কয় তুমি জানো নাজানা? মই যেনিবা তাতে ৰোমাণ্টিক আবেগ সানি হাবি বুলি নিলিখি অৰণ্য বুলি লিখিছোঁ।”\nনিজকে একেবাৰে বুৰ্বক যেন লাগিল সঁচাকৈ।\n« এই সংখ্যাৰ আঁৰৰ কথা – ৰিমঝিম বৰঠাকুৰ\nউদ্যোগপতি – অলকেশ ভাগৱতী »\nবৰ হাঁহি হাঁহিলো দেই, অৰণ্য।\nকিছু হাঁহিলো দেই…\nঅৰণ্য। সুন্দৰ নামাকৰণ । নামেই ভয় খোৱাই দিলে। বঢ়িয়া।


rituporna-pegu-mruder-case-victim-s-wife-inconsolable– News18 assam\n‘এতিয়া মোৰ কি হ’ব, কেনেকৈ জীয়াই থাকিম মই’- সাত মহীয়া সন্তানটিক বুকুত সাৱটি ঋতুপৰ্ণ পেগুৰ পত্নীৰ কৰুণ আৰ্তনাদ\nসামান্য কথাতে ছুৰীৰে হানি-খুচি হত্যা কৰিলে ঋতুপৰ্ণ পেগুক\nLast Updated : June 13, 2020, 10:43 IST\n‘এতিয়া মোৰ কি হ’ব? কেনেকৈ জীয়াই থাকিম মই? তেওঁ ক’ত গ’ল?’- ৭ মহীয়া সন্তানটিক বুকুত সাৱটি ঋতুপৰ্ণ পেগুৰ পত্নীৰ হাহাকাৰ। ৰাজপথত স্বামীক বিচাৰি কৰুণ আৰ্তনাদ ঋতুপৰ্ণৰ পত্নীৰ।\nশুকুৰবাৰে দিন-দুপৰতে হানি-খুচি হত্যা কৰা হ’ল ঋতুপৰ্ণ পেগুক। এতিয়া ঋতুপৰ্ণ পেগুৰ অবিহনে কি হ’ব সাত মহীয়া সন্তান আৰু পত্নীৰ? হত্যাকাণ্ড সংঘটিত হোৱাৰ পিছতে ঘটনাস্থলীত মহীয়া সন্তানটিক বুকুত সাৱটি উপস্থিত হয় ঋতুপৰ্ণৰ পত্নী।\nগুৱাহাটীৰ নুনমাটিৰ এখন দোকানৰ সন্মুখত হোৱা এই হত্যাকাণ্ডই সৰ্বত্ৰ চাঞ্চল্যৰ সৃষ্টি কৰিছে। সকলোৱে এতিয়া বিচাৰিছে ঋতুপৰ্ণই ন্যায় পোৱাটো। ইতিমধ্যে আৰক্ষীয়ে গ্ৰেপ্তাৰ কৰিছে হত্যা কাণ্ডৰ মূল অভিযুক্ত হুছেইন আলী, দুলাল আলী, ইব্ৰাহিম আলী আৰু মনোৱাৰা বেগমক গ্ৰেপ্তাৰ কৰাৰ লগতে হত্যাকাণ্ড সংঘটিত হোৱা দোকানখনৰ স্বত্বাধিকাৰী আৰমান আলীকো আটক কৰে।\nFirst published: June 13, 2020, 10:43 IST\nGuwahatiMurder caseRipuparna Pegu\n7th Pay Commission: মোডী চৰকাৰৰ কৰ্মীসকলক তিনিটা ডাঙৰ উপহাৰ! কেন্দ্ৰীয় চৰকাৰৰ কৰ্মচাৰীসকলৰ দৰমহা বৃদ্ধিৰ সম্ভাৱনা ...\nBooster Dose Gap: ক'ৰোনা ভেকছিনৰ বুষ্টাৰ পালি লোৱাৰ সময় ৯ মাহৰ পৰিৱৰ্তে ৬ মাহলৈ হ্ৰাস কৰিছে, কেন্দ্ৰই সলনি কৰিছে নিয়ম ...\nSarupathar : চুপাৰি ছিণ্ডিকেটৰ ৩ মাষ্টাৰমাইণ্ড সৰুপথাৰ আৰক্ষীৰ জালত, ''ৰজা'' জালত পৰাত গুৱাহাটীৰ পৰা ধপলিয়াই আহিল ''ৰাণী''\nHealth Tips: দৈৰ সৈতে এই ৫বিধ খাদ্য নাখাব ! অজ্ঞাতে হ'ব পাৰে শৰীৰৰ ডাঙৰ বিপদ ...\n১৮ দিনত ৮ টা ঘটনা, যাত্ৰীৰ সুৰক্ষাৰ প্ৰতি লক্ষ্য ৰাখি চৰকাৰে জাননী প্ৰেৰণ কৰিছে Spicejetলৈ ...


উপন্যাস: খিৰিকীমুখৰ ছবি(-অনামিকা বৰুৱা) - সাহিত্য ডট অৰ্গ\nউপন্যাস: খিৰিকীমুখৰ ছবি(-অনামিকা বৰুৱা)\nউপন্যাস: খিৰিকীমুখৰ ছবি\nলিখক: জনাৰ্দন গোস্বামী\nপ্ৰথম প্ৰকাশ: মে’, ২০০৯ চন\nদ্বিতীয় প্ৰকাশ: ফেব্ৰুৱাৰি,২০১০ চন\nপ্ৰকাশক: ভৱানী প্ৰিণ্ট এণ্ড পাব্লিকেশ্যনচ্\n‘খিৰিকীমুখৰ ছবি’ এখন সমাজ-মনস্তাত্ত্বিক উপন্যাস। বিভিন্ন চৰিত্ৰৰ সমাবেশ ঘটা উপন্যাসখনিত লিখকে অবুজ প্ৰেমৰ এক ভিন্নৰঙী পৃথিৱীৰ ছবি অংকন কৰিছে। উপন্যাসখনত কেইবাটাও কাহিনী সন্নিবিষ্ট আছে যদিও প্ৰতিটো কাহিনী স্বয়ংসম্পূৰ্ণ। তত্স্বত্তেও ইটো কাহিনীৰ লগত সিটো কাহিনীৰ মাজত এক যোগসূত্ৰ আছে। মানুহৰ মন আৰু প্ৰেমৰ এক অনন্য সংমিশ্ৰণৰ কাহিনী ’খিৰিকীমুখৰ ছবি’। বোলছবিৰ দৰেই চকুৰ আগেদি পাৰ হৈ যায় এটাৰ পাছত এটাকৈ কাহিনী….\nৰ’দৰ জখলাৰে উঠি যাব খোজো\nবৃক্ষৰ পৰা শৃংগলৈ\nউৰি যাম যেন মেঘৰ আঁচলেৰে\nশৃংগৰ পৰা সূৰ্যলৈ….\nনিজেই এটা চৰিত্ৰৰ ৰূপত আত্মপ্ৰকাশ কৰি সূত্ৰধাৰৰ কাম কৰিছে উপন্যাসিকে। জীৱনৰ বিচিত্ৰতা কোনেও নুই কৰিব নোৱাৰে। বিচৰাখিনি কোনোৱে পায়, কোনোৱে নাপায়, কোনোৱে আকৌ হাততে পায়ো হেৰুৱায়। অভিন্ন বান্ধৱী কবিতা আৰু ইন্দ্ৰানীয়ে ভালপালে একেজন যুৱকক। যুৱকজনে ভালপাব খোজে কবিতাক। কিন্তু ভাগ্যৰ পৰিতাপত ইন্দ্ৰানীৰ জীৱন বিষময় হৈ উঠে সন্দেহপ্ৰবন স্বামীৰ অবৰ্ণনীয় অত্যাচাৰত। কবিতাৰ বিয়া হয় তপন বৰুৱাৰ লগত। মৰমীয়াল স্বামীৰ মৰমেও কবিতাৰ জীৱন পূৰ্ণ কৰি তুলিব নোৱাৰে। শিপা বিচাৰি অসমলৈ এবাৰ উভতি আহে। জাহ যায় প্ৰথম প্ৰেমৰ বুকুত। কিন্তু সেই প্ৰাপ্যই ধৰি ৰাখিব নোৱাৰে কবিতাক। ব্লাড কেঞ্চাৰত আক্ৰান্ত হৈ হেৰাই যায় কবিতা পৃথিৱীৰ পৰা।\nমোৰ সত্ত্বাত আন্ধাৰৰ উচুপনি\nবাৰে বাৰে তেজ ঢালি\nশেঁতা চিনাকিৰে কঁপি থাকে\nমাথোঁ সোঁৱৰণীৰ এখন বগা পৰ্দা…\nবৰুণ আৰু নয়ন শৈশৱৰ বন্ধু। দেশ স্বাধীন কৰিবলৈ এদিন আন্দোলন কৰিছিল। কিন্তু আন্দোলনৰ শেষত মনে বিচৰাধৰণৰ সমিধান নাপায় সশস্ত্ৰ বিপ্লৱত যোগ দিয়েগৈ। আন্দোলনৰ খাতিৰতে বৰুণে তাৰ প্ৰাক্তন প্ৰেয়সীৰ স্বামীক বিনা দ্বিধাই গুলিয়াই হত্যা কৰে। সময় পাৰ হৈ যোৱাত নয়নে উপলব্ধি কৰে ক’ৰবাত যেন কিবা এটা ভুল হ’ল। কাকলিয়ে সমৰ্থন নকৰে সশস্ত্ৰ সংগ্ৰামৰ এই পথ। উভতি আহিব খুজিলেও অসহায় নয়ন। বিবেকৰ টনা আঁজোৰাত এদিন ছাৰেণ্ডাৰ কৰিলে নয়নে। লাহে লাহে সহজ হৈ উভতিব খুজিছিল মূলসূঁতিলৈ। কিন্তু সেইয়া সম্ভৱ নহ’ল। গুপ্তঘাটকৰ হাতত মৃত্যু ঘটিল নয়নৰ। ছাৰখাৰ হৈ গ’ল কাকলিৰ জীৱন। আনহাতে ছাৰেণ্ডাৰ কৰি দুৰ্দান্ত হৈ উঠিল বৰুণ।\nএক শিখা, এক পোহৰ…\nছিষ্টাৰ ফিল’মিনাই দাঙি ধৰিছিল জীৱন আৰু মৃত্যুৰ এক অন্য দৰ্শন। অন্য এক সংজ্ঞা। নিজৰ বৈধ সংসাৰত উশাহ হেৰুৱাই পেলোৱা ইনু মামীয়ে অবৈধ সম্পৰ্ক গঢ়ি তুলিছিল উপন্যাসৰ নায়কৰ সৈতে। অবৈধ হ’লেও ইনু মামীয়ে পাব খুজিছিল ভালপোৱাৰ কণমান পৰশ। সমাজ গঢ়িব খোজা দীপক দা আৰু ৰুমা বৌ নিজেই উতি গৈছিল সমাজগৰ্হিত কামত। শৰীৰ কি মন কি! কিজানি মন ভৰিলেই শৰীৰে তাৰ দাবী তোলে! এইয়া জানো পাপ!\nচৰৈৱতী, চৰৈৱতী—গৈ থাকা গৈ থাকা\nআমি গৈ থাকো গৈ থাকো।\nমাথোঁ গৈ থাকো সপোন খেদি খেদি\nআলিদোমোজাত সলনি হয় সংজ্ঞা\nঅচল হয় সূত্ৰ\nওখ হৈ গৈ থাকে স্মৃতিৰ পাহাৰ!\nকৃষ্ণকান্ত বৰুৱা চমুকৈ কেকে। কিছু ভুল কিছু অন্ধ অনুকৰণৰ বলি হোৱা কেকেৰ বাবে জীৱন উপভোগৰ আহিলা আছিল মদ আৰু মাইকী। পত্নীৰ অসহযোগিতা আৰু আক্ৰোশৰ বলি হৈ বাচি ল’লে এটা কদৰ্য জীৱন। কেকেৰ বাবে নাৰী মানে কেৱল এটা শৰীৰ। মুঠিয়ে মুঠিয়ে টকা ঢালে তাৰ বাবে। কিন্তু এই কেকে মৰাৰ আগমুহূৰ্তত সলনি হৈ গৈছিল মৌচুমীৰ সঁচা মৰম পায়। মৌচুমী কেকেৰ কাষ চাপিছিল কেঞ্চাৰত আক্ৰান্ত পতিৰ চিকিত্সাৰ বাবে সহায় বিচাৰি। চকুলোত ডুব গৈ অকপটে তুলি দিব খুজিছিল নগ্ন শৰীৰ কেকেৰ হাতত। বিনিময়ত বিচাৰিছিল অসুখীয়া পতিৰ চিকিত্সাৰ খৰচ। স্তম্ভিত হৈ গৈছিল কেকে মৌচুমীৰ কথা শুনি। কেঁচা শৰীৰৰ সোৱাদ লৈ ফুৰা কেকেই নিজ হাতেৰে ঢাকি দিছিল মৌচুমীৰ উদং শৰীৰ। চিকিত্সা কৰাইছিল সপোনৰ। মৌচুমীৰ মৰমত মদ খাবলৈয়ো এৰি দিছিল কেকেই। সঁচা অৰ্থত হাৰ্টএটেক হৈ মৃত্যু বৰণ কৰা কেকেৰ শ্ৰাদ্ধ পাতিছিল মৌচুমী আৰু সপোন দুৱৰাই।\nআমি এদিন জোনাকত ওলাই যাম, পূৰ্ণিমাৰ\nজোন চাবলৈ যাম, সৌ ঘাঁহনিডৰাৰ মাজে মাজে\nআমি খোজ কাঢ়িম, জোনাক নিশা!\nহতাশাৰ চৰম সীমাত উপনীত হৈ ইনুৱে মানসিক ভাৰসাম্য হেৰুৱাইছিল। চিকিত্সা কৰিছিল ডঃ ৰূপালীয়ে। উত্পল, ৰূপালী আৰু প্ৰশান্ত এটা ত্ৰিভুজ। উত্পলৰ পত্নী ৰূপালী, ৰূপালীয়ে স্ব-ইচ্ছাৰেই ডঃ প্ৰশান্তৰ লগত এক সম্পৰ্ক গঢ়ি তুলিলে। হয়তো সেইয়া শাৰীৰিক। মানুহৰ জীৱনত পৰম সত্যটো হ’ল-দেহাই দেহাৰ পৰশ বিচাৰে। তাত ৰূপালীৰ দোষ ক’ত? কিন্তু একে সময়তে ৰূপালীয়ে ডঃ উত্পলকো বহুত ভালপায় অকৃত্ৰিমভাৱে। মানসিক ৰোগীৰ চিকিত্সা কৰা ডঃ ৰূপালী এদিন নিজেই মানসিক ৰোগী হৈ উঠিল। সময়ত প্ৰশান্তৰ ভুৱা প্ৰেমিকৰ ৰূপটোৱে সন্দিহান কৰি তুলিলে ৰূপালীক। উত্পলে ৰূপালীক ইন্দ্ৰিয় সুখৰ বাহিৰে সকলো সুখেই দিছিল। ভাল পাইছিল বহুত তাইক। এদিন নিজৰ ব্যৰ্থতা ঢাকিবলৈ আৰু ৰূপালীক সুখী কৰিবলৈকে উত্পলে স্ব-মৃত্যু বাচি লয়। মানুহে জানিলে সেইয়া এক্সিডেণ্ট বুলি। একমাত্ৰ ৰূপালী আৰু উপন্যাসৰ নায়কে জানিলে সেইয়া আত্মহত্যা বুলি।\nThou needst not fear mine,\nI fear thine mien, thy tones, thy motion;\nThou needst not fear mine.\nInnocence is the heart’s devotion\nশ্যেলীৰ কবিতা আবৃতি কৰি কৰি জিনু বৌৰ অন্তৰত জোৱাৰ তুলিছিল ড. ৰাজেশ পেটেলে। নাৰীৰ শৰীৰৰ স’তে খেল খেলা ৰাজেশ পেটেলে জিনু বৌক জীৱনৰ বাবে বিচাৰিছিল যদিও জানিছিল জিনু বৌ কাৰোবাৰ বাগদত্তা বুলি। সময় বৈ যায়। জিনুলৈ শুভেচ্ছা আৰু অলেখ মৰম থৈ পেটেল বিদেশলৈ গুচি গৈছিল। ডঃ প্ৰশান্তৰ লগত থিক হৈ থকা বিয়াখন ভাঙি গৈছিল পেটেলৰ বাবে। বাচি গৈছিল জিনু। সৎ আৰক্ষী বিষয়া ৰাজীৱৰ সৈতে বিয়াত বহিছিল জিনু। ৰাজীৱে মনে মনে ভালপাইছিল জিনুৰ বায়েক ইনুক। সেই ভালপোৱাক প্ৰকাশ কৰিবলৈ নাপাওঁতেই ইনুৰ বিয়া হৈ গৈছিল তাইৰ প্ৰেমিক চন্দনৰ লগত। বিয়াৰ পাছত চন্দনে ইনুৰ জীৱনটো থেতালি পেলালে। অলপ সুখ অলপ ভালপোৱা বিচাৰি ইনুৱে অবৈধ সম্পৰ্ক গঢ়ি তুলিলে। চক্ৰবৎ ঘূৰি থাকিল জীৱনবোৰ।\nদাপোণৰ সমুখত থিয় হৈ\nনিজৰেই দুচকুত চকু থ’লো\nজীৱনৰ সমস্ত আভৰণ\nসন্তৰ্পণে খুলি ল’লো….\nজীৱনক জটিলতাই গ্ৰাস কৰাৰ সময়তো অলপমান ভালপোৱাই চুমি যায় অজানিতে। সেয়ে জীৱন অনুপম। আশাকৰোঁ পাঠকে ইয়াত অন্য স্বাদ পাব।\n← সাতবিহু (-লক্ষেশ্বৰ হাজৰিকা)\nবিহু মঞ্চত হিন্দীগীত, পৰেশ বৰুৱা-জুবিন গাৰ্গ-তৰুণ গগৈ-হোমেন বৰগোহাঞি আৰু কিছু বাস্তৱ চিন্তা … (সুৰজিত্ নেওগ) →\nগ্ৰন্থ সমালোচনা: কায়কল্প আৰু ছিলিকনৰ বুদ্ধ – দেৱাশ্ৰী বৰগোহাঁই


মাৰিয়া ৰেচ্ছা - অসমীয়া ৱিকিপিডিয়া\nমাৰিয়া এঞ্জেলিটা ৰেচ্ছা (ইংৰাজী: Maria Angelita Ressa (জন্ম-২ অক্টোবৰ, ১৯৬৩)) হৈছে ফিলিপাইনছৰ এগৰাকী সাংবাদিক আৰু লেখক। তেখেত ফিলিপাইনছৰ অনলাইন সংবাদ ৱেবছাইট ৰেপলাৰৰ মুখ্য কাৰ্যবাহী বিষয়া আৰু সহ-প্ৰতিষ্ঠাপক। তেখেত ফিলিপাইনছৰ প্ৰথমগৰাকী স্বতন্ত্ৰ ন'বেল বঁটা বিজয়ী।  ইয়াৰ পূৰ্বে দুটা দশকজুৰি তেখেতে দক্ষিণ-পূব এছিয়াত 'চিএনএন'ৰ মুখ্য অনুসন্ধানকাৰী সাংবাদিক হিচাপে কাম কৰিছিল। ২০২১ বৰ্ষত সাংবাদিক মাৰিয়া ৰেচ্ছা আৰু ডিমিট্ৰি মুৰাটভক গণতন্ত্ৰ আৰু স্থায়ী শান্তিৰ বাবে পূৰ্বচৰ্ত বুলি বিবেচিত মত প্ৰকাশৰ স্বাধীনতাক সুৰক্ষিত কৰাৰ ক্ষেত্ৰত তেওঁলোকৰ প্ৰচেষ্টাৰ বাবে যুটীয়াভাৱে শান্তিৰ ন'বেল বঁটা প্ৰদান কৰা হয়।\n২ অক্টোবৰ, ১৯৬৩ (৫৮ বছৰ)\nপ্ৰিন্সটন বিশ্ববিদ্যালয়,(কলাৰ স্নাতক)\nইউনিভাৰ্ছিটি অৱ ফিলিপাইনছ ডিলিমেন\n২০২১ বৰ্ষৰ ন'বেল বঁটা\n২০২০ বৰ্ষত মাৰিয়াক ২০১২ চনৰ ফিলিপাইনছৰ বিতৰ্কিত চাইবাৰক্ৰাইম-বিৰোধী আইনৰ অধীনত চাইবাৰলিবেলত (cyberlibel) দোষী সাব্যস্ত কৰা হৈছিল।   মানৱাধিকাৰ গোট আৰু সংবাদ স্বাধীনতাৰ মঞ্চই এই সিদ্ধান্তৰ বিৰোধিতা কৰিছিল। \n২০১৮ চনত টাইম আলোচনীয়ে মাৰিয়াক বৰ্ষটোৰ ব্যক্তি হিচাপে নিৰ্বাচিত কৰে। এই সংকলনটিত বিশ্বজুৰি উৰা-বাতৰিৰ বিৰুদ্ধে যুঁজ দিয়া বহুকেইগৰাকী সাংবাদিকক অন্তৰ্ভুক্ত কৰা হৈছিল। ২০১৯ চনৰ ১৩ ফেব্ৰুৱাৰী তাৰিখে তেখেতক উদ্যোগপতি উইলফ্ৰেডো কেঙ-সম্বন্ধীয় এটা অসত্য বাতৰি 'ৰেপলাৰ'ত প্ৰকাশ কৰোৱাৰ বাবে চাইবাৰলিবেলত অভিযুক্ত কৰা হয় আৰু গ্ৰেপ্তাৰ কৰা হয়। ২০২০ চনৰ ১৫ জুন তাৰিখে মেনিলাৰ এখন আদালতে তেখেতৰ চাইবাৰলিবেলৰ অপৰাধত দোষী সাব্যস্ত কৰে। তেখেত আছিল ফিলিপাইনছৰ ৰাষ্ট্ৰপতি ৰডৰিগো ডুটেৰ্টোৰ সৰৱ সমালোচক। সেয়েহে তেখেতৰ গ্ৰেপ্তাৰ আৰু দোষী সাব্যস্তকৰণৰ কথাটো বিৰোধী পক্ষত চৰ্চিত হয় আৰু এই কাৰ্যক ৰাষ্ট্ৰপতিৰ চৰকাৰৰ দ্বাৰা ৰাজনৈতিকভাৱে চালিত হোৱা বুলি আন্তৰ্জাতিক সম্প্ৰদায়ত আলোচিত হয়। ৰিপ'টাৰ্ছ উইডাউট বৰ্ডাৰছৰ দ্বাৰা আৰম্ভ হোৱা তথ্য আৰু গণতান্ত্ৰিক আয়োগৰ শীৰ্ষ ২৫গৰাকী ব্যক্তিৰ ভিতৰত মাৰিয়া ৰেচ্ছাও অন্তৰ্ভুক্ত। \n3 শান্তিৰ ন'বেল বঁটা\n১৯৬৩ চনত মেনিলাত মাৰিয়া ৰেচ্ছাৰ জন্ম হৈছিল। সেইখিনি সময়ত তেখেতৰ মাতৃৰ বয়স আছিল ১৮ বছৰ। মাৰিয়াৰ এক বছৰ বয়সত পিতৃৰ দেহাৱসান ঘটে। ইয়াৰ পিছত মাৰিয়াৰ মাতৃ আমেৰিকা যুক্তৰাষ্ট্ৰলৈ গুচি যায় আৰু নিজৰ কন্যা আৰু ভগ্নীক পিতৃৰ পৰিয়ালত থৈ আহে। তেখেতে নিজৰ সন্তানক সঘনাই দেখা-সাক্ষাৎ কৰি আহে। পৰৱৰ্তী সময়ত, মাৰিয়াৰ মাতৃয়ে এগৰাকী ইটালীয়ান-আমেৰিকান ব্যক্তিৰ লগত বিবাহপাশত আবদ্ধ হয় আৰু ফিলিপাইনছলৈ উভতি আহে। তেওঁলোকে সন্তানক আমেৰিকালৈ লৈ যায়। সেইসময়ত মাৰিয়াৰ বয়স আছিল দহ বছৰ। মাৰিয়াক সতীয়া পিতৃয়ে লালন-পালন কৰে আৰু মাৰিয়াই তেখেতৰ শেষৰ নামটো নিজৰ নামৰ লগত সংযোজন কৰে। মাৰিয়াৰ অভিভাৱক নিউ জাৰ্ছীৰ টমছ নদীলৈ স্থানান্তৰিত হয় আৰু তাতে থকা টমছ ৰিভাৰ হাইস্কুল নৰ্থত তেখেতে পঢ়া-শুনা কৰে।\nমাৰিয়া ৰেচ্ছাই প্ৰিন্সটন বিশ্ববিদ্যালয়ৰপৰা আণৱিক জীৱবিজ্ঞান আৰু থিয়েটাৰত প্ৰাক্-বিশ্ববিদ্যালয় শিক্ষা গ্ৰহণ কৰে। ইয়াৰ পৰা তেখেতে ১৯৮৬ চনত ইংৰাজীত কলাৰ স্নাতক, থিয়েটাৰ আৰু নৃত্যত মানপত্ৰ লাভ কৰে। ইয়াৰ পিছত তেখেতে ইউনিভাৰ্ছিটি অৱ দ্য ফিলিপাইনছ ডিলিমেনত ৰাজনেতিক থিয়েটাৰ অধ্যয়ন কৰিবলৈ এটা ফুলব্ৰাইট ফেলোশ্বিপ লাভ কৰে।\nফিলিপাইনছৰ প্ৰাক্তন ৰাষ্ট্ৰপতি বেনিগনো একিউনো তৃতীয়ৰ সৈতে সাক্ষাৎকাৰৰ এটা মুহূৰ্তত, ২০১৬ চনৰ ৭ জুনত\nৰেচ্ছাই কৰ্মজীৱনৰ পাতনি মেলিছিল PTV4 নামৰ এটা চৰকাৰী ষ্টেছনত। ইয়াৰ পিছত ১৯৮৭ চনত তেখেতে "প্ৰ'ব" নামেৰে এটা স্বতন্ত্ৰ প্ৰডাকছন কোম্পানী সহ-প্ৰতিষ্ঠা কৰে আৰু সমান্তৰালভাৱে মেনিলাৰ চিএনএনৰ সংবাদগোষ্ঠীত ১৯৯৫ চনলৈকে ব্যুৰ' চিফ হিচাপে কাৰ্যনিৰ্বাহ কৰে। ইয়াৰ পিছত ২০০৫ চনলৈকে তেখেতে জাকাৰ্টাৰ চিএনএন ব্যুৰ'ত কাম কৰে।  এছিয়াত চিএনএনৰ মুখ্য অনুসন্ধানকাৰী সাংবাদিক হিচাপে কাম কৰি থকাৰ সময়ত মাৰিয়াই আতংকবাদীৰ নেটৱৰ্কৰ অনুসন্ধানত পাৰদৰ্শিতা অৰ্জন কৰে। তেখেত ছিংগাপুৰত থকা এছ. ৰাজৰত্নম স্কুল অৱ ইণ্টাৰনেশ্যনেল ষ্টাডিছৰ ৰাজনৈতিক হিংসা আৰু আতংকবাদ গৱেষণাৰ (ICPVTR) আন্তৰ্জাতিক কেন্দ্ৰৰ আৱাসিক লেখকৰ (author-in-residence) আসনত অধিষ্ঠিত হয়।  ২০২১ চনত মাৰিয়াই মিডিয়া, ৰাজনীতি আৰু ৰাজহুৱা নীতিৰ শ্ৰোণেষ্টেইন চেণ্টাৰত শ্ৰোণেষ্টেইন সভ্যৰ আসনত বহে। ইয়াৰ লগতে হাৰ্ভাৰ্ড কেনেডি স্কুলৰ ৰাজহুৱা নেতৃত্বৰ কেন্দ্ৰত হৌছাৰ নেতা হিচাপে বিবেচিত হয়। \nমাৰিয়া ৰেচ্ছাই দক্ষিণ-পূব এছিয়াত উত্থান ঘটা সন্ত্ৰাসবাদক আধাৰ হিচাপে লৈ দুখন গ্ৰন্থ লিখি উলিয়াইছে। কিতাপ দুখন হৈছে-(১) Seeds of Terror: An Eyewitness Account of Al-Qaeda's Newest Center (২০০৩) আৰু From Bin Laden to Facebook: 10 Days of Abduction, 10 Years of Terrorism (২০১৩).\nৰেচ্ছাই প্ৰিন্সটন বিশ্ববিদ্যালয়ৰ বাবে দক্ষিণ পূব এছিয়াত ৰাজনীতি আৰু সংবাদ-সম্পৰ্কীয় পাঠ্যক্ৰম পঢ়াইছিল। ইয়াৰ লগতে ইউনিভাৰ্ছিটি অৱ দ্য ফিলিপাইনছ ডিলিমেনৰ বাবে সম্প্ৰসাৰণ সাংবাদিকতা পঢ়াইছিল।\n২০১২ চনত মাৰিয়া ৰেচ্ছাই আন তিনিগৰাকী মহিলা প্ৰতিষ্ঠাপক আৰু ১২গৰাকী সাংবাদিক আৰু বিকাশকৰ সৰু দল এটা লগত লৈ ৰেপলাৰ নামৰ এটা অনলাইন সংবাদ ৱেবছাইট প্ৰতিষ্ঠা কৰে। ২০১১ চনৰ আগষ্ট মাহত তেওঁলোকে ফেচবুকত MovePH নামৰ এটা পেজ খুলি এই যাত্ৰা আৰম্ভ কৰে।  ২০১২ চনৰ ১ জানুৱাৰীত তেওঁলোকে এটা সম্পূৰ্ণ ৱেবছাইট প্ৰস্তুত কৰে।  বিশেষ ছাইটটো ফিলিপাইনছত স্থাপিত হোৱা প্ৰথম কেইটা মাল্টিমিডিয়া সংবাদ ৱেবছাইটৰ অন্তৰ্ভুক্ত হয় আৰু দেশখনৰ এটা গুৰুত্বপূৰ্ণ সংবাদ পৰ্টেল হিচাপে বিবেচিত হৈছিল। তেওঁলোকে বহুকেইটা স্থানীয় আৰু আন্তৰ্জাতিক বঁটা লাভ কৰে। মাৰিয়াই ৱেবছাইটটোৰ কাৰ্যবাহী সম্পাদক আৰু মুখ্য কাৰ্যবাহী বিষয়া হিচাপে কাম কৰে। \nশান্তিৰ ন'বেল বঁটাসম্পাদনা কৰক\n২০২১ বৰ্ষত মাৰিয়া ৰেচ্ছাক শান্তিৰ ন'বেল বঁটাৰ বাবে নিৰ্বাচিত কৰা হয়। তেখেতক এই বঁটাৰ বাবে মনোনীত কৰিছিল নৰৱেৰ প্ৰাক্তন বৈদেশিক মন্ত্ৰী জোনাছ গ'ৰ ষ্টোৰে। ২০২১ বৰ্ষৰ ৮ অক্টোবৰত ৰেচ্ছাৰ নামটো ডিমিট্ৰি মুৰাটভৰ সৈতে যুটীয়াভাৱে শান্তিৰ ন'বেল বঁটাৰ বাবে আনুষ্ঠানিকভাৱে ঘোষণা কৰা হয়। তেওঁলোকক এই বঁটা প্ৰদান কৰা হয়-গণতন্ত্ৰ আৰু স্থায়ী শান্তিৰ বাবে পূৰ্বচৰ্ত বুলি বিবেচিত মত প্ৰকাশৰ স্বাধীনতাক সুৰক্ষিত কৰাৰ ক্ষেত্ৰত তেওঁলোকৰ প্ৰচেষ্টাৰ বাবে। (for their efforts to safeguard freedom of expression, which isaprecondition for democracy and lasting peace.)\n↑ Arsenault, Adrienne (April 27, 2017). "'Democracy as we know it is dead': Filipino journalists fight fake news". CBC News. http://www.cbc.ca/news/world/democracy-as-we-know-it-is-dead-filipino-journalists-fight-fake-news-1.4086920.\n↑ 3.0 3.1 "Hektisk nomineringsaktivitet før fredsprisfrist". Dagsavisen. 31 January 2021. https://www.dagsavisen.no/nyheter/verden/hektisk-nomineringsaktivitet-for-fredsprisfrist-1.1827991.\n↑ Regencia, Ted (2020-06-15). "Maria Ressa found guilty in blow to Philippines' press freedom" (en ভাষাত). aljazeera.com. https://www.aljazeera.com/news/2020/6/15/maria-ressa-found-guilty-in-blow-to-philippines-press-freedom.\n↑ 5.0 5.1 Ratcliffe, Rebecca (June 15, 2020). "Maria Ressa: Rappler editor found guilty of cyber libel charges in Philippines" (en-GB ভাষাত). The Guardian. ISSN 0261-3077. https://www.theguardian.com/world/2020/jun/15/maria-ressa-rappler-editor-found-guilty-of-cyber-libel-charges-in-philippines.\n↑ "Philippines: Maria Ressa's cyber libel verdict 'a method of silencing dissent'" (en-GB ভাষাত). Deutsche Welle (www.dw.com). 2020-06-15. https://www.dw.com/en/philippines-maria-ressas-cyber-libel-verdict-a-method-of-silencing-dissent/a-53811284.\n↑ "Philippine cybercrime law takes effect amid protests". BBC News. October 3, 2012. https://www.bbc.com/news/technology-19810474.\n↑ "Philippines: CFWIJ condemns cyber libel conviction of Maria Ressa" (en-US ভাষাত). The Coalition For Women In Journalism. 2020-06-15. https://womeninjournalism.org/cfwij-press-statements/cfwij-condemns-cyber-libel-conviction-of-maria-ressa। আহৰণ কৰা হৈছে: 2020-06-29.\n↑ "US Senators Durbin, Markey, Leahy slam Ressa libel verdict" (en ভাষাত). Philippine Daily Inquirer. 2020-06-17. https://usa.inquirer.net/55795/us-senators-durbin-markey-leahy-slam-ressa-libel-verdict। আহৰণ কৰা হৈছে: 2020-06-29.\n↑ Cabato, Regine (June 15, 2020). "Conviction of Maria Ressa, hard-hitting Philippine American journalist, sparks condemnation". The Washington Post. https://www.washingtonpost.com/world/asia_pacific/maria-ressa-rappler-filipino-american-journalist-guilty-cyber-libel-prison/2020/06/14/0dc58872-ae9c-11ea-98b5-279a6479a1e4_story.html.\n↑ Leung, Hillary (February 14, 2019). "Philippines Journalist Maria Ressa Released on Bail After Arrest for 'Cyber Libel'". Time. http://time.com/5529350/philippines-rappler-maria-ressa-bail/। আহৰণ কৰা হৈছে: February 15, 2019.\n↑ Gonzales, Cathrine (2020-06-15). "Robredo: Ressa's cyber libel convictionathreat to Filipinos' freedom" (en ভাষাত). Philippine Daily Inquirer. https://newsinfo.inquirer.net/1291828/robredo-ressas-cyber-libel-conviction-a-threat-to-filipinos-freedom। আহৰণ কৰা হৈছে: 2020-06-29.\n↑ Dancel, Raul (2020-06-15). "Court finds prominent Philippine journalist and Duterte critic Maria Ressa guilty of cyber-libel" (en ভাষাত). https://www.straitstimes.com/asia/se-asia/philippine-journalist-maria-ressa-critical-of-president-rodrigo-duterte-convicted-of.\n↑ "Maria A. Ressa | Reporters without borders". RSF. September 9, 2018. https://rsf.org/en/maria-ressa। আহৰণ কৰা হৈছে: June 15, 2020.\n↑ Johnson, Eric (November 26, 2018). "Memo froma'Facebook nation' to Mark Zuckerberg: You moved fast and broke our country." (en ভাষাত). Vox. https://www.vox.com/2018/11/26/18111859/maria-ressa-rappler-facebook-mark-zuckerberg-philippines-kara-swisher-recode-decode-podcast। আহৰণ কৰা হৈছে: June 4, 2020.\n↑ "'Journalists are under attack globally': Maria Ressa" (en ভাষাত). South China Morning Post. May 26, 2019. https://www.scmp.com/magazines/post-magazine/long-reads/article/3011509/maria-ressa-duterte-critic-and-guardian-truth। আহৰণ কৰা হৈছে: June 17, 2020.\n↑ "Maria Ressa : HuMan of the year". Spinbusters. http://spinbusters.wordpress.com/2012/12/31/maria-ressa-human-of-the-year/। আহৰণ কৰা হৈছে: September 27, 2013.\n↑ "Maria Ressa: The best is yet to come". September 4, 2005. https://www.philstar.com/entertainment/2005/09/04/294947/maria-ressa-best-yet-come#wXEgTRJOjSIArGL0.99। আহৰণ কৰা হৈছে: January 4, 2019.\n↑ "Q&A with Maria Ressa '86, Filipina journalist and Time 2018 Person of the Year". The Princetonian. https://www.dailyprincetonian.com/article/2019/04/q-a-with-maria-ressa-86-filipina-journalist-and-time-2018-person-of-the-year। আহৰণ কৰা হৈছে: May 28, 2020.\n↑ "Maria Ressa '86, journalist and 2018 Time Person of the Year, named 2020 Baccalaureate speaker". The Princetonian. https://www.dailyprincetonian.com/article/2019/11/maria-ressa-named-baccalaureate-speaker। আহৰণ কৰা হৈছে: May 28, 2020.\n↑ "Maria Ressa: 'There'saneed for transparency, accountability and consistency'" (en-US ভাষাত). Southeast Asia Globe. August 9, 2015. https://southeastasiaglobe.com/in-the-face-of-power/। আহৰণ কৰা হৈছে: June 9, 2020.\n↑ "Maria Ressa" (en ভাষাত). World Economic Forum. https://www.weforum.org/people/maria-ressa/। আহৰণ কৰা হৈছে: June 10, 2020.\n↑ "CNN Programs - Anchors/Reporters - Maria Ressa". edition.cnn.com. https://edition.cnn.com/CNN/anchors_reporters/ressa.maria.html। আহৰণ কৰা হৈছে: June 10, 2020.\n↑ "Maria A. Ressa | Reporters without borders" (en ভাষাত). RSF. September 9, 2018. https://rsf.org/en/maria-ressa। আহৰণ কৰা হৈছে: June 10, 2020.\n↑ "Life, the news, and Maria Ressa by Doreen Yu". http://www.philstar.com/Article.aspx?articleId=276203। আহৰণ কৰা হৈছে: June 15, 2020.\n↑ "Maria Ressa invited to authorabook on the Asian terrorism threat". http://www.pvtr.org/pdf/MediaHighlights/MariaRessaInvitedToAuthorABookOnTheAsianTerrorismThreat.pdf। আহৰণ কৰা হৈছে: May 6, 2011.\n↑ "Journalist and Kennedy School fellow Maria Ressa awarded Nobel Peace Prize". The Harvard Gazette. October 8, 2021. https://news.harvard.edu/gazette/story/2021/10/harvard-shorenstein-fellow-maria-ressa-wins-nobel.\n↑ Ressa, Maria (2003). Seeds of terror: an eyewitness account of Al-Qaeda's newest center of operations in Southeast Asia. প্ৰকাশক New York: Free Press. ISBN 0-7432-5133-4. OCLC 53170118. https://www.worldcat.org/oclc/53170118.\n↑ Ressa, Maria (2013). From Bin Laden to Facebook: 10 days of abduction, 10 years of terrorism. প্ৰকাশক Hackensack, NJ: World Scientific. ISBN 978-1-908979-55-1. OCLC 842932664. https://www.worldcat.org/oclc/842932664.\n↑ "Maria Ressa" (en ভাষাত). International Center for Journalists. https://www.icfj.org/about/profiles/maria-ressa। আহৰণ কৰা হৈছে: June 19, 2020.\n↑ "MovePH". Facebook. http://facebook.com/rapplerdotcom/। আহৰণ কৰা হৈছে: May 12, 2014.\n↑ Ressa, Maria. "About Rappler". Rappler. http://www.rappler.com/index.php?view=article&id=385। আহৰণ কৰা হৈছে: August 20, 2013.\n↑ Ellis-Petersen, Hannah; Ratcliffe, Rebecca (June 15, 2020). "Maria Ressa: everything you need to know about the Rappler editor" (en-GB ভাষাত). The Guardian. ISSN 0261-3077. https://www.theguardian.com/world/2019/feb/14/maria-ressa-arrest-everything-you-need-to-know-about-the-rappler-editor.\n↑ "Flere fredsprisforslag før fristen gikk ut". Aftenposten. Norwegian News Agency. 31 January 2021. https://www.aftenposten.no/norge/politikk/i/jBL23A/flere-fredsprisforslag-foer-fristen-gikk-ut.\n↑ "The Nobel Peace Prize 2021" (en-US ভাষাত). NobelPrize.org. October 8, 2021. https://www.nobelprize.org/prizes/peace/2021/summary/.\nৱিকিমিডিয়া কমন্সত Maria Ressa সম্পৰ্কীয় মিডিয়া ফাইল আছে।\nৰেপলাৰত থকা প্ৰফাইল\n"https://as.wikipedia.org/w/index.php?title=মাৰিয়া_ৰেচ্ছা&oldid=304957"ৰ পৰা অনা হৈছে\nশেষ সম্পাদনা কৰা হৈছে 25 October 2021 তাৰিখে 07:07 বজাত\nএই পৃষ্ঠাখন ২৫ অক্টোবৰ, ২০২১ তাৰিখে ১২:৩৭ বজাত অন্তিম সংশোধন কৰা হৈছিল।


সন্তানক ধনী হ'বলৈ নহয় সুখী হোৱাৰ শিক্ষা দিয়ক- হেমেন হাজৰিকা\nআমাৰ লৰালিৰ দিনত আমি পাৰো মানে সাধুকথা পঢ়িছিলোঁ আৰু ককা আইতাৰ মুখৰ পৰা শুনিছিলো ।\nকিছুমান সাধুকথাই জীৱনত ৰেখাপাত কৰে । কিছুমান পাহৰণিৰ অটল গৰ্ভত লীণ হৈ গ'ল । কেতিয়াবা কিছুমান কথাই আকৌ হঠাতে মনত পেলাই দিয়ে\nএটা সাধুকথা পঢ়া মনত পৰে , সাধুটোৰ নাম আছিল ধনী মানেই জ্ঞানী নহয় । কথাটো আজিৰ তাৰিখত চালে কিছু পৰিমাণে সঁচা । ধনী মানেই জ্ঞানী নহয় । জ্ঞানী হ'বলৈ হ'লে শিক্ষিত হ'ব লাগিব । তাৰ বাবে লাগিব শিক্ষা ।\nশিক্ষাই জীৱনৰ উন্নতিৰ দুৱাৰ মুকলি কৰি দিয়ে । মানুহৰ জীৱনত শিক্ষাৰ সমান জেউতি আন একো থাকিব নোৱাৰে । এই জ্যোতি অম্লান । এইখিনিতে ভাৰতবৰ্ষৰ বিশিষ্ট উদ্যোগপতি টাটা ইণ্ডাষ্ট্ৰিৰ স্বত্বাধিকাৰী মাননীয় ৰতন টাটা মহোদয়ে লণ্ডনৰ এখন সভাত এষাৰ বৰ মহত্বপূৰ্ণ কথা কৈছিল ।\nসেই গুৰুত্বপূৰ্ণ আৰু আৰু অতি মূল্যৱান কথাষাৰ হৈছে - আপুনি আপোনাৰ সন্তানটিক ধনী হ'বলৈ নহয় সুখী হোৱাৰ শিক্ষা দিয়ক । কাৰণ যেতিয়া তেওঁলোক ডাঙৰ হব তেতিয়া তেওঁলোকে বস্তুৰ মূল্য বুজি পাব, দাম নহয় । এয়াই বাৰু সুখী হোৱাৰ মূল চাবি কাঠি নহয়নে ?\nনিজে এগৰাকী বিখ্যাত উদ্যোগপতি হৈও আনৰ কাৰণে তেখেতে কি পৰামৰ্শ আগবঢ়াইছে ভাৱকচোন। ।\nমানুহ সুখী হ'বৰ কাৰণে বাৰু কিহৰ প্ৰয়োজন ? কেৱল টকা পইছাৰে মানুহ সুখী হ'ব পাৰে জানো ? শুনা যায় কিমান ধনী মানুহ টকা পইছাৰ অভাৱ নাই । বিলাসী জীৱন কটাই, ইচ্ছা কৰিলে যলৈকে ইচ্ছা তালৈকে ফুৰিবলৈ যাব পাৰে , যি মনৰ ইচ্ছা হয় তাকে খাব পাৰে , তথাপিও শুনা যায় যে তেওঁলোকৰ বহুতৰে জীৱন হেনো সুখকৰ নহয় । তেতিয়াহলে তেওঁলোকৰ ভুলটো ক'ত আৰম্ভ হ'ল যে তেওঁলোক সুখী হ'ব নোৱাৰিলে ।\nশ্ৰদ্ধাৰ ৰতন টাটা দেৱে কোৱাৰ দৰে ছাত্ৰাৱস্থাতে তেওঁলোকে বাৰু সুখী হোৱাৰ মূল মন্ত্ৰ টো নিশিকিলে নেকি ? কেৱল তেওঁলোকে ধনী হোৱাৰ শিক্ষাহে পালে নেকি ? ধন ঘটিলে অভাৱ আঁতৰালে আৰামত থাকিলে কিন্তু সেই ধনেৰে তেওঁবিলাকে সুখ কিনিব নোৱাৰিলে । জীৱনত তেওঁলোক সুখী হ'ব নোৱাৰিলে । কিবা চিন্তা অথবা দুচিন্তা ই হয়তোবা কিবা শোকে অবিৰতভাৱে ক্ৰীড়া কৰি থকা বাবে তেওঁলোকৰ মনৰ পৰা সুখানুভূতি নোহোৱা হ'ল ।\nএইখিনিতে এটা কবিতাৰ কথা মনত পৰিছে ----\nসুখ সুখ বুলি মানুহ বলিয়া\nনেদেখে সুখৰ মুখ\nসুখ বিচাৰোঁতে পাই সংসাৰত\nদুখৰো উপৰি দুখ ।\nতেওবিলাকে হয়তো ভাবিছিল ধন, টকা পইচা অৰ্জন কৰিম তেতিয়া আমি সুখী হ'ব পাৰিম । সুখ কিনিবৰ কাৰণে সুখৰ পিছত দৌৰি থাকিলে আৰু অৱশেষত তেওঁলোকে দুখহে পাবলৈ ধৰিলে\nকাৰণটোনো কি ?\nঋণ ৰোগ শোক চিন্তা\nতাতকৈ আছে কোন\nসুখী সংসাৰত ।\nকবিতা ফাকিৰো তাৎপৰ্য মন কৰিবলগীয়া । হয় দিয়ক যি ব্যক্তিৰ শৰীৰত উল্লেখিত কথা কেইটা নাথাকে স্বাভাবিকতে তেওঁলোক সুখী মানুহ । ইয়াত অৰ্থনৈতিক স্বচ্ছল তাৰ কথা আহি নপৰে । সেয়াই বাৰু সুখৰ চাবি কাঠি নেকি ? সুখী হ'ৱ পৰাটো ব্যক্তিৰ মনৰ এক অৱস্থা নহয়নে ?\nহয় , আমি আমাৰ সন্তান সকলক বস্তুৰ মূল্য বুজি পোৱা শিক্ষা দিব লাগিব । সেয়াই মূল্যবোধৰ শিক্ষা । বাস্তৱ জীৱনত আমি দেখিছোঁ বহু ব্যক্তিয়ে বস্তুৰ মূল্য দিব নোখোজে , বস্তুৰ মূল্য বুজি নাপায় , বস্তুৰ অপব্যৱহাৰ কৰে\nকাৰণ তেওঁলোকে সৰুতেই বস্তুৰ মূল্য বুজি নাপালে । সেয়েহে পৰবৰ্তী জীৱনত সেইটো পূৰাব নোৱাৰিলে । তাৰ বাবে ক্ষতি হয়\nবস্তুৰ মূল্য আমি বুজি পাব লাগে\nবস্তুৰ দামৰ কথা নাহে । গতিকে ছাত্ৰ অৱস্থাত এই শিক্ষা নাপালে পিছলৈ সেই শিক্ষা গ্ৰহণ কৰাটো সম্ভৱ নহয় । জীৱনৰ পৰা গ্ৰহণ কৰা শিক্ষাই হ'ল মূল্যবোধৰ শিক্ষা । আমি নিজক সুখী কৰিব পৰা শিক্ষাই হ'ল প্ৰকৃত শিক্ষা ।\nদুখী জীৱন এটা কোনেও কামনা নকৰে । দুখী হৈ জীৱন কটাবলৈ কাৰনো বাৰু মন যায় ।\nএজন ব্যক্তি কেনেদৰে সুখী হ'ব কিমান পৰিমানত সুখী সেইটো ব্যক্তি জনৰ মনৰ ওপৰত নিৰ্ভৰ কৰিব । তেনে মন এটা আমি আমাৰ সন্তান সকলৰ মনত সৃষ্টি কৰিব পাৰিব লাগিব । ৰতন টাটা মহোদয়ৰ কথাষাৰে আমাক সকিয়াই দিয়ে যে অভিভাৱক সকলে সন্তানহত দুখী হৈ জীৱন অতিবাহিত কৰক সেইটো কামনা নকৰে । গতিকে সিহঁতে যাতে সুখত জীৱনটো পাৰ কৰিব পাৰে তাৰ শিক্ষাৰেহে শিক্ষিত কৰিবলৈ চেষ্টা কৰিব লাগে।


Clodep Plus in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Clodep Plus ar byavahar, ppali, parshwakriya, upkaar, kriya-pratikriya aaru satarkatabani\nClodep Plus की जानकारी\nClodep Plus ৰ লাভ আৰু ব্যৱহাৰসমূহ- Clodep Plus Benefits & Uses in Assamese- Clodep Plus ar laabh aaru byavaharsamuh\nClodep Plus ৰ পালি আৰু সেয়া কেনেদৰে ল'ব- Clodep Plus Dosage & How to Take in Assamese - Clodep Plus ar paali aaru xeya kenedore lobo\nClodep Plus ৰ পাৰ্শ্চক্ৰিয়াসমূহ- Clodep Plus Side Effects in Assamese- Clodep Plus ar parshwakriyasamuh\nClodep Plus সংক্ৰান্ত সতৰ্কতাবাণীসমূহ- Clodep Plus Related Warnings in Assamese- Clodep Plus xonkranta xatarkatabanisamuh\nঅইন দৰৱৰ সৈতে Clodep Plusৰ গুৰুতৰ ক্ৰিয়া-প্ৰতিক্ৰিয়া- Severe Interaction of Clodep Plus with Other Drugs in Assamese- Oinor xoite Clodep Plus ar gurutor kriya-pratikriya\nClodep Plus মতভেদসমূহ- Clodep Plus Contraindications in Assamese- Clodep Plus nishedhsamuh\nClodep Plus ৰ বিষয়ে সততে সোধা প্ৰশ্নসমূহ- Frequently asked Questions about Clodep Plus in Assamese- Clodep Plus ar bikhoye satate xodha prashnasamuh\nখাদ্য আৰু মদৰ সৈতে Clodep Plus ক্ৰিয়া-প্ৰতিক্ৰিয়া- Clodep Plus Interactions with Food and Alcohol in Assamese- khadya aaru modor xoite Clodep Plus kriya-pratikriya\nClodep Plus ৰ লাভ আৰু ব্যৱহাৰসমূহ - Clodep Plus Benefits & Uses in Assamese - Clodep Plus ar laabh aaru byavaharsamuh\nClodep Plus তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nClodep Plus ৰ পালি আৰু সেয়া কেনেদৰে ল'ব - Clodep Plus Dosage & How to Take in Assamese - Clodep Plus ar paali aaru xeya kenedore lobo\nClodep Plus-ৰ উপাদানসমূহ - Clodep Plus Active Ingredients in Assamese - Clodep Plus-ar upadaansamuh\nClodep Plus ৰ পাৰ্শ্চক্ৰিয়াসমূহ - Clodep Plus Side Effects in Assamese - Clodep Plus ar parshwakriyasamuh\nগৱেষণাৰ ভিত্তিত, Clodep Plus ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nClodep Plus সংক্ৰান্ত সতৰ্কতাবাণীসমূহ - Clodep Plus Related Warnings in Assamese - Clodep Plus xonkranta xatarkatabanisamuh\nClodep Plus-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভাবস্থাৰ সময়ত Clodep Plusএ মধ্যমীয়া পাৰ্শ্ব-প্ৰতিক্ৰিয়া কৰিব পাৰে। আপুনি যদি ইয়াৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা লগে লগে বন্ধ কৰক, আৰু চিকিতসকৰ পৰামৰ্শ অবিহনে Clodep Plus পুনৰাই গ্ৰহণ নকৰিব।\nClodep Plus-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nযিবোৰ মহিলাই স্তনপান কৰাই আছে সেইবোৰে Clodep Plus গ্ৰহণ কৰাৰ পিছত গম্ভীৰ ক্ষতিকাৰক প্ৰভাৱ অনুভৱ কৰিব পাৰে। ইয়াক কেৱল চিকিতসকৰ নিৰীক্ষণত গ্ৰহণ কৰা উচিত নহয়।\nবৃক্কত Clodep Plus কি প্ৰভাৱ দেখা গৈছে?\nবৃক্ক ৰ বাবে Clodep Plus কেতিয়াবাহে ক্ষতিকাৰক।\nযকৃতত Clodep Plus কি প্ৰভাৱ দেখা গৈছে?\nClodep Plusৰ কলিজা ৰ ওপৰত মৃদু পাৰ্শ্ব-প্ৰতিক্ৰিয়া আছে।\nহৃদযন্ত্ৰৰ ক্ষেত্ৰত Clodep Plus ৰ কি প্ৰভাৱ দেখা গৈছে?\nClodep Plusএ হৃদয়ত ক্ষতিকাৰক প্ৰভাৱ পেলাব পাৰে। আপুনি যদি তেনেকুৱা প্ৰভাৱ অনুভৱ কৰে তেন্তে এই ঔষধটো গ্ৰহণ কৰা বন্ধ কৰক আৰু চিকিতসকৰ পৰামৰ্শৰ পিছতহে পুনৰ আৰম্ভ কৰক।\nঅইন দৰৱৰ সৈতে Clodep Plusৰ গুৰুতৰ ক্ৰিয়া-প্ৰতিক্ৰিয়া - Severe Interaction of Clodep Plus with Other Drugs in Assamese - Oinor xoite Clodep Plus ar gurutor kriya-pratikriya\nClodep Plus তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nClodep Plus মতভেদসমূহ - Clodep Plus Contraindications in Assamese - Clodep Plus nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Clodep Plus লোৱা অনুচিত যাতে -\nClodep Plus ৰ বিষয়ে সততে সোধা প্ৰশ্নসমূহ - Frequently asked Questions about Clodep Plus in Assamese - Clodep Plus ar bikhoye satate xodha prashnasamuh\nএই Clodep Plus-এ অভ্য়াস বা নিচাৰ সৃষ্টি কৰে নেকি?\nনহয়, আপনি Clodep Plusৰ প্ৰতি আসক্ত নহয়।\nClodep Plus লোৱাৰ পিছত আপুনি গা়ড়ী চলাব নালাগে অথবা গধুৰ মেচিন চলাব নালাগে। এয়া বিপজ্জনক হ'ব পাৰে, যিহেতু Clodep Plusয়ে আপোনাক তন্দ্ৰাচ্চন্ন কৰিব পাৰে।\nহয়, কিন্তু Clodep Plus লোৱাৰ পূৰ্বে ডাক্তৰৰ সৈতে পৰামৰ্শ লোৱাটো গুৰুত্বপূৰ্ণ।\nহয়, Clodep Plus লৈ মানসিক বিসংগতিৰ চিকিত্সা কৰিব পাৰি।\nখাদ্য আৰু মদৰ সৈতে Clodep Plus ক্ৰিয়া-প্ৰতিক্ৰিয়া - Clodep Plus Interactions with Food and Alcohol in Assamese - khadya aaru modor xoite Clodep Plus kriya-pratikriya\nখাদ্য আৰু Clodep Plusৰ ক্ৰিয়া-প্ৰতিক্ৰিয়া\nখাদ্যৰ সৈতে Clodep Plus লোৱাট নিৰাপদ।\nমদ আৰু Clodep Plusৰ মাজৰ প্ৰতিক্ৰিয়া\nমদৰ সৈতে Clodep Plus সেৱন কৰাটো বিপজ্জনক হ'ব পাৰে।\nClodep Plus ৰ অনুকল্প - Substitutes for Clodep Plus in Assamese\nআপুনি বা আপোনাৰ পৰিয়ালৰ কোনোবাই Clodep Plus লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Clodep Plus ব্যৱহাৰ কৰিছিল নেকি?\nআপুনি কিমান পৰিমাণে Clodep Plus সেৱন কৰিছিল?\nআপুনি Clodep Plus ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Clodep Plus সেৱন কৰে?